**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 23 Απριλίου 2018, ημέρα Δευτέρα και ώρα 11.20΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, κυρίας Χαράς Καφαντάρη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Επίσης παρέστησαν και εξέθεσαν τις απόψεις τους σύμφωνα με το άρθρο 38 του Κ.τ.Β. οι κ.κ. Θεόδωρος Καρυπίδης, Περιφερειάρχης Δυτικής Μακεδονίας, Διονύσιος Παπαδόπουλος, Δήμαρχος Μεγαλόπολης, Ελευθέριος Ιωαννίδης, Δήμαρχος Κοζάνης, Σάββας Ζαμανίδης, Δήμαρχος Εορδαίας, Εμμανουήλ Παναγιωτάκης, Πρόεδρος και Διευθύνων Σύμβουλος της ΔΕΗ ΑΕ, Απόστολος Γκότσιας, μέλος της Ολομέλειας της Ρυθμιστικής Αρχής Ενέργειας (ΡΑΕ), Γεώργιος Αδαμίδης, Πρόεδρος της Γενικής Ομοσπονδίας Προσωπικού Κλάδου Ηλεκτρικής Ενέργειας (ΓΕΝ.Ο.Π- Κ.Η.Ε.), Κωνσταντίνος Μανιάτης, Πρόεδρος του Δ.Σ. της Ένωσης Τεχνικών ΔΕΗ, Γεώργιος Μπίτζας, Πρόεδρος της Ένωσης Διοικητικού και Οικονομικού Προσωπικού ΔΕΗ, Γεώργιος Μπούκουρας, Πρόεδρος του Πανελλήνιου Συλλόγου Υπαλλήλων ΔΕΗ, Κωνσταντίνος Κουκλέλης, Πρόεδρος της Ένωσης Βιομηχανικών Καταναλωτών Ενέργειας (ΕΒΙΚΕΝ), Γεώργιος Στασινός, Πρόεδρος του Τεχνικού Επιμελητηρίου Ελλάδος (ΤΕΕ), Δημήτριος Μαυροματίδης, Πρόεδρος του Τεχνικού Επιμελητηρίου Τμήματος Δυτικής Μακεδονίας, Νικόλαος Μάντζαρης, υπεύθυνος τομέα Ενεργειακής και Κλιματικής Πολιτικής της WWF HELLAS, Παναγιώτης Γρηγορίου, υπεύθυνος για θέματα Ενέργειας και Κλιματικών Αλλαγών της Greenpeace, Αριστείδης Κουρκούτας, Πρόεδρος του Εργατικού Κέντρου Κοζάνης, Αριστείδης Μπρούμας, Πρόεδρος του Εργατικού Κέντρου Αρκαδίας και Κωνσταντίνος Σιάκος, Πρόεδρος Εργατικού Κέντρου Φλώρινας.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκαρά Αναστασία, Δημαράς Γεώργιος, Δημητριάδης Δημήτριος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Μεγαλοοικονόμου Θεοδώρα, Σπαρτινός Κωνσταντίνος, Αντωνίου Χρήστος, Τελιγιορίδου Ολυμπία, Αντωνιάδης Ιωάννης, Δήμας Χρίστος, Κατσανιώτης Ανδρέας, Βλάσης Κωνσταντίνος, Χαρακόπουλος Μάξιμος, Σκρέκας Κωνσταντίνος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Ζαρούλια Ελένη, Σαχινίδης Ιωάννης, Λαζαρίδης Γεώργιος και Γεωργιάδης Μάριος.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καλημέρα σας. Συνεδριάζει η Διαρκής Επιτροπή Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Διαρθρωτικά μέτρα για την πρόσβαση στο λιγνίτη και το περαιτέρω άνοιγμα της χονδρεμπορικής αγοράς ηλεκτρισμού». Είναι η δεύτερη συνεδρίαση της Επιτροπής μας με την ακρόαση εξωκοινοβουλευτικών προσώπων. Καλωσήρθατε στο Κοινοβούλιο. Συζητιέται ένα σημαντικό νομοσχέδιο σήμερα.

Καταρχάς, θα μιλήσω για τη διαδικασία. Όπως, είπαμε το νομοσχέδιο είναι σοβαρό. Η τοποθέτηση των φορέων είναι για τρία λεπτά, έπειτα δίνεται χρόνος για δύο λεπτά σε όσους Βουλευτές θέλουν να κάνουν ερωτήσεις και μετά υπάρχει η δυνατότητα για αλλά τρία λεπτά για να απαντήσουν οι φορείς ή να συμπληρώσουν κάτι.

Δεν θα διακόψω κάποιον, γιατί καταλαβαίνω το ιδιαίτερο ενδιαφέρον, θα ήθελα, όμως, να προσπαθήσετε να είστε, όσο το δυνατόν, πιο συνοπτικοί. Η διαδικασία πρέπει να ολοκληρωθεί κάποια στιγμή διότι ακολουθεί και η τρίτη συνεδρίαση στις 15.00΄. Έκκληση κάνω, δεν θα διακόψω, αλλά ας μην υπερβούμε τους χρόνους. Όπως με ενημέρωσαν οι υπηρεσίες ο κ. Τατούλης έστειλε ότι δεν θα παραβρεθεί.

Να σας διαβάσω καταρχάς τον κατάλογο αυτών που έχουν κληθεί: Κωνσταντίνος Αγοραστός από την ΕΝ.ΠΕ., Γεώργιος Πατούλης από την ΚΕΔΕ, κ. Καρυπίδης, Περιφερειάρχης Δυτικής Μακεδονίας, κ. Διονύσιος Παπαδόπουλος, Δήμαρχος Μεγαλόπολης, Ελευθέριος Ιωαννίδης, Δήμαρχος Κοζάνης, Σάββας Ζαμανίδης, Δήμαρχος Εορδαίας, Ιωάννης Βοσκόπουλος, Δήμαρχος Φλώρινας, Εμμανουήλ Παναγιωτάκης, Πρόεδρος της ΔΕΗ ΑΕ, κ. Γκότσιας από την Ολομέλεια της Ρυθμιστικής Αρχής Ενέργειας (ΡΑΕ), κ. Βλάχος, Προϊστάμενος της Διεύθυνσης Μακροχρόνιου Ενεργειακού Σχεδιασμού και Διεθνών Θεμάτων της ΡΑΕ, Γεώργιος Αδαμίδης, Πρόεδρος της ΓΕΝ.Ο.Π- Κ.Η.Ε., Μόσχος Μόσχου, Πρόεδρος του ΣΠΑΡΤΑΚΟΥ, Κωνσταντίνος Μανιάτης, από την Ένωση Τεχνικών ΔΕΗ, κ. Μπίτζας, Πρόεδρος της Ένωσης Διοικητικού και Οικονομικού Προσωπικού ΔΕΗ, κ. Μπούκουρας, Πρόεδρος του Πανελλήνιου Συλλόγου Υπαλλήλων ΔΕΗ, κ. Κουκλέλης, Πρόεδρος της Ένωσης Βιομηχανικών Καταναλωτών Ενέργειας (ΕΒΙΚΕΝ), κ. Μάμαλης, Πρόεδρος του ΓΕΩΤΕΕ, κ. Στασινός, Πρόεδρος του Τεχνικού Επιμελητηρίου Ελλάδος (ΤΕΕ), Χαρίκλεια Τσιώλη, Πρόεδρος του Τεχνικού Επιμελητηρίου Πελοποννήσου, κ. Μαυροματίδης, Πρόεδρος του ΤΕΕ Δυτικής Μακεδονίας, Νικόλαος Μάντζαρης, Υπεύθυνος από την WWF HELLAS, Παναγιώτης Γρηγορίου, Υπεύθυνος της Greenpeace, ο Κωνσταντίνος Σιάκος, Πρόεδρος Εργατικού Κέντρου Φλώρινας και Αριστείδης Κουρκουτάς, Πρόεδρος του Εργατικού Κέντρου Κοζάνης.

Λοιπόν, αυτοί έχουν κληθεί. Κάποιοι άλλοι έχουν απαντήσει ότι θα στείλουν υπομνήματα, τα οποία και θα μοιραστούν.

ΙΩΑΝΝΗΣ ΑΝΤΩΝΙΑΔΗΣ : Κυρία Πρόεδρε, παρακαλώ, επί της διαδικασίας.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ορίστε, κ. Αντωνιάδη.

ΙΩΑΝΝΗΣ ΑΝΤΩΝΙΑΔΗΣ : Κυρία Πρόεδρε, ευχαριστώ. Καταρχάς, να ευχηθώ σε όσους γιορτάζουν σήμερα.

Θα ήθελα να παρακαλέσω να προηγηθούν οι φορείς της Φλώρινας, καθώς έχουν κάνει χίλια τόσα χιλιόμετρα, όπως και οι φορείς της Μεγαλόπολης, οι οποίοι είναι δύο-τρεις και να υπάρξει –αν είναι δυνατόν- μια ανοχή στο χρόνο. Οι εκπρόσωποι είναι λίγοι, οπότε έχουμε το χρονικό περιθώριο.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Καταρχάς, ανέφερα και πριν για ανοχή στο χρόνο. Όμως, κ. Αντωνιάδη, υπάρχει και μια σειρά και αφού έκαναν 1000 χιλιόμετρα, προφανώς θα θέλουν να κάτσουν σε όλη τη συνεδρίαση.

ΙΩΑΝΝΗΣ ΑΝΤΩΝΙΑΔΗΣ: Κυρία Πρόεδρε, από τη Φλώρινα έχει έρθει ένας εκπρόσωπος. Οπότε, θα ήταν καλύτερα να μην τοποθετηθεί από τους τελευταίους, για να προλάβει να επιστρέψει πίσω. Να μην τρέχει τελευταία στιγμή.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Αντωνιάδη, όλοι έχουν τη σειρά τους. Παρακαλώ, κύριε Κωνσταντινόπουλε.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ευχαριστώ, κυρία Πρόεδρε.

Θα ήθελα να ρωτήσω το εξής: Άκουσα ότι υπάρχουν τα Εργατικά Κέντρα της Φλώρινας και ο Περιφερειάρχης Δυτικής Μακεδονίας και ότι ενώ υπήρξε πρόταση για το Εργατικό Κέντρο και τον Περιφερειάρχη Πελοποννήσου, γιατί δεν ήρθαν; Δεν έπρεπε να έρθουν;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, για να μην δημιουργούμε εντυπώσεις χωρίς λόγο, να σας πω ότι έχει κληθεί η ΕΝ.ΠΕ., η Ένωση Περιφερειών. Επίσης, γνωρίζω ότι κάθε φορά διαβάζονται οι φορείς, οι οποίοι καλούνται.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Συγνώμη, κυρία Πρόεδρε, αλλά σας ρωτώ κάτι και θέλω απάντηση. Ο Περιφερειάρχης Δυτικής Μακεδονίας είναι εδώ και καλώς είναι. Ο Περιφερειάρχης Πελοποννήσου έπρεπε ή δεν έπρεπε να είναι εδώ; Ή δεν ήθελε να έρθει;

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Κύριε Κωνσταντινόπουλε, ένα λεπτό, να σας ενημερώσω. Υπάρχει πρόσκληση προς τον κ. Τατούλη, τον Περιφερειάρχη Πελοποννήσου, η οποία και έχει σταλεί. Εκείνος απάντησε ότι δεν θα παραβρεθεί και θα στείλει υπόμνημα.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ευχαριστώ πολύ, κυρία Πρόεδρε. Αυτό ήθελα να ακούσω.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Παρακαλώ. Ναι, κύριε Σκρέκα.

ΚΩΝΣΤΑΝΤΙΝΟΣ ΣΚΡΕΚΑΣ: Ευχαριστώ, κυρία Πρόεδρε.

Θα ήθελα να σας ενημερώσω ότι - εκ παραδρομής, προφανώς - δεν κλήθηκε το Εργατικό Κέντρο Μεγαλόπολης, αλλά περιμένουν έξω από την αίθουσα…

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Είπα, κύριε Σκρέκα, ότι θα μπουν και θα έχουν το λόγο. Λοιπόν, να ξεκινήσουμε, για να μη χάνουμε χρόνο με τα διαδικαστικά.

Παρακαλώ τον Περιφερειάρχη Δυτικής Μακεδονίας, τον κ. Καρυπίδη, να λάβει το λόγο.

ΘΕΟΔΩΡΟΣ ΚΑΡΥΠΙΔΗΣ (Περιφερειάρχης Δυτικής Μακεδονίας): Ευχαριστώ, κυρία Πρόεδρε. Κύριοι βουλευτές, αγαπητοί συνάδελφοι της Αυτοδιοίκησης, κύριε Υπουργέ - με τις καλύτερες ευχές μου σε εσάς, για την ονομαστική σας εορτή και «χρόνια πολλά» σε όλους τους εορτάζοντες.

Όλο το προηγούμενο διάστημα, τα τελευταία τέσσερα χρόνια, πάγια θέση μας είναι και συνεχίζει να είναι επίκαιρη, ότι η Ενέργεια και τα νερά αποτελούν δημόσια περιουσία, περιουσία των πολιτών της χώρας, της Περιφέρειάς μας και ότι θα πρέπει να αξιοποιηθούν από μια δημόσια Δ.Ε.Η., προς όφελος της χώρας και γενικά της Δυτικής Μακεδονίας, ειδικότερα.

Για το λόγο αυτό, εναντιωθήκαμε μαζικά και δυναμικά κατά τη ψήφιση του νόμου της μικρής Δ.Ε.Η..

Όλοι οι φορείς μαζί δημιουργήσαμε ένα μέτωπο κατά της πώλησης της Δ.Ε.Η., συστρατευτήκαμε και αντιδράσαμε με κάθε τρόπο, χρησιμοποιώντας κάθε μέσο που διαθέτουμε.

Συστήσαμε το συντονιστικό όργανο για να εξασφαλίσουμε την συνολική εκπροσώπηση των φορέων της αυτοδιοίκησης Α΄ και Β΄ βαθμού, των συλλόγων, των επαγγελματιών, των εργαζομένων στο δίκαιο των πολιτών που καθολικά πίστεψαν και υποστηρίζουν ακόμη τον δημόσιο χαρακτήρα της Δ.Ε.Η..

Παράλληλα, οργανώσαμε ημερίδες, συναντήσεις εργασίας, συναντήσεις με την πολιτική ηγεσία του Υπουργείου Περιβάλλοντος και Ενέργειας και την Δ.Ε.Η..

Θέσαμε το ζήτημα στο υψηλότερο δυνατό επίπεδο στον Πρωθυπουργό της χώρας.

Δεν ήμασταν απλώς αρνητές και διαμαρτυρόμενοι, αλλά διαμορφώσαμε και παραγωγικές προτάσεις προς την κατεύθυνση ανάδειξης εναλλακτικών δυνατοτήτων για πρόσβαση των ιδιωτών στην ενέργεια, χωρίς την ανάγκη πώλησης περιουσιακών στοιχείων της Δ.Ε.Η.. Άλλωστε, το ευρωπαϊκό δικαστήριο δεν υποχρεώνει χώρα μας να πουλήσει περιουσιακά στοιχεία της επιχείρησης, αλλά να ανοίξει την αγορά στους ιδιώτες με ένα συγκεκριμένο σκεπτικό.

Το αποτέλεσμα της απόφασης θα μπορούσε να αντιμετωπιστεί έγκαιρα και να ανοίξει και άλλο η αγορά ενέργειας, χωρίς να χρειαστεί να απορροφηθούν οι νομοθετικές ρυθμίσεις που βρίσκονται σε εξέλιξη.

Την περίοδο που διανύουμε έχουμε ένα μείγμα περιορισμού που προέρχεται από την παγκόσμια στρατηγική για την απανθρακοποίηση, από την απόφαση του ευρωπαϊκού δικαστηρίου για άνοιγμα της αγοράς της ηλεκτρικής ενέργειας στον ιδιωτικό τομέα και από τον μονόδρομο για παύση λειτουργίας αριθμού ατμοηλεκτρικών σταθμών κυρίως, στη δυτική Μακεδονία, λόγω παλαιότητας και επιβάρυνσης του φυσικού περιβάλλοντος.

Σε αυτό το περιβάλλον, συνεχίζουμε και είμαστε αποφασισμένοι να διεκδικήσουμε όσα συμφωνήσαμε, όσα θέσαμε στο προσκήνιο.

Στο πλαίσιο αυτό, στηρίζουμε τον λιγνίτη, απαιτούμε έναν ενεργειακό σχεδιασμό με συμμετοχή του λιγνίτη στο ενεργειακό μείγμα. Θέλουμε να έχει αυτάρκεια η χώρα μας στα εγχώρια καύσιμα.

Και βέβαια, στο δίλημμα εκφράζουμε την αντίθεσή μας απέχοντας και δείχνοντας την έντονη δυσφορία μας ή προσπαθούμε να περάσουμε τις απόψεις μας μέσα από τις αναγκαίες βελτιώσεις. Υπερίσχυσε το δεύτερο και γι' αυτό είμαστε εδώ.

Άλλωστε, η αποχή από τον αγώνα αυτή τη στιγμή αποτελεί συνωμοσία υπέρ του σχεδίου νόμου και εμείς έχουμε την κοινωνία στο πλευρό μας.

Αντιστεκόμαστε σθεναρά ενάντια στο σχέδιο νόμου του Υπουργείου Περιβάλλοντος και Ενέργειας για την απελευθέρωση της ηλεκτροπαραγωγής με την αποεπένδυση της Δ.Ε.Η. που με αποπροσανατολιστικό τίτλο ξεπουλάει την περιουσία των περιοχών μας, των παιδιών μας, της χώρας μας. Δεν θα επιφέρει το δίκαιο άνοιγμα της αγοράς ηλεκτροπαραγωγής, αλλά την άδικη συρρίκνωση της Δ.Ε.Η..

Είναι έτσι δομημένο για να είναι ελκυστικός στους μελλοντικούς αγοραστές. Θα δημιουργήσει επενδυτές, χωρίς να επενδύσουν δίκαια.

Θα πλήξει μακροπρόθεσμα το συμφέροντα των εργαζομένων στη Δ.Ε.Η., παρόλο που εμφανίζεται ότι τα προστατεύει.

Ξεπουλάει την ενσωματωμένη περιουσία των εργαζομένων και των συνταξιούχων της Δ.Ε.Η., χωρίς την ενεργό συμμετοχή τους.

Δεν μεριμνά ξεκάθαρα για την ανάληψη των υποχρεώσεων της Δ.Ε.Η. από τους αγοραστές προς τις περιοχές εξόρυξης και παραγωγής στο παρόν και στο μέλλον.

Δεν δείχνει ευαισθησία στις ανάγκες των κοινωνιών μας, σχετικά με τη τηλεθέρμανση και τις μετεγκαταστάσεις των οικισμών.

Δεν μεριμνά για την επαναπόδοση των εδαφών στο δημόσιο και στη συνέχεια, στους κατοίκους των περιοχών μας.

Μηδενίζει άμεσα το τέλος του λιγνίτη, γνωστό ως «τοπικός φόρος», και τον αντικαθιστά με το ειδικό τέλος δικαιωμάτων έρευνας και εκμετάλλευσης λιγνίτη που οδηγεί στην καταβολή μικρότερων ποσών.

Δεν προβλέπει την κατά προτεραιότητα αξιοποίηση του τιμήματος που θα λάβει η Δ.Ε.Η. για τον εκσυγχρονισμό και παράταση λειτουργίας των υφιστάμενων μονάδων της.

Δεν προβλέπει, ως εθνική στρατηγική, η προτεραιότητα την εφαρμογή ειδικού προγράμματος ανάπτυξης για την μεταλιγνιτική περίοδο στις περιοχές μας.

Δεν θωρακίζει τις λιγνιτικές περιοχές με τις αρμόδιες υπηρεσίες επιθεώρησης μεταλλίων και επιθεωρητών περιβάλλοντος.

Για τους παραπάνω σημαντικούς λόγους και κυρίως, επειδή το ενιαίο συντονιστικό όργανο μας έδωσε ρητή εντολή. Το μέλλον των περιοχών μας φαντάζει ακόμα πιο ζοφερό. Το ψευδεπίγραφο σχεδίου νόμου δεν θα πρέπει να ψηφισθεί και να επιστραφεί σε όσους πίστεψαν σε αυτό λανθασμένα ότι αποτελεί μονόδρομο για την απελευθέρωση της αγοράς ηλεκτρικής ενέργειας με την περαιτέρω πρόσβαση στον λιγνίτη.

Λέμε «όχι» σε ότι είναι αντίθετο με τα συμφέροντα των περιοχών μας που στήριξαν την εθνική οικονομία τα τελευταία 60 χρόνια και τα συμφέροντα του συνόλου των Ελλήνων ως καταναλωτών ειδικά στη δύσκολη οικονομική κατάσταση που ζούμε.

Λέμε «όχι» σε αγοραστές που προσδοκούν να πλουτίσουν χωρίς να επενδύσουν παραγωγικά και δίκαια.

Λέμε «ναι» στην ανάπτυξη με προστασία του περιβάλλοντος, «ναι» στην αξιοπρέπειά μας, «ναι» στα δικαιώματα των πολιτών μας.

Κύριοι βουλευτές, κυρία Πρόεδρε, κύριε Υπουργέ, δεσμευόμαστε να αγωνιστούμε μέχρι το τέλος με κάθε τρόπο για όσα συμφωνήσαμε.

Στην περίπτωση ψήφισης του νόμου από τη Βουλή των Ελλήνων με τη σύμφωνη γνώμη και των βουλευτών της δυτικής Μακεδονίας, την οποίαν απευχόμαστε, ο αγώνας μας για την προσβολή και μη εφαρμογή στην πράξη, εφόσον κάτι τέτοιο έχει νομική βάση, θα είναι συνεχής και συστηματικός.

Συμμετέχουμε παραγωγικά και προσπαθούμε να αλλάξουμε τους όρους του σχεδίου νόμου με το οποίο διαφωνούμε κάθετα.

Υποβάλλουμε τις προτάσεις μας και τις δίνουμε συνημμένα για νομοτεχνικές βελτιώσεις. Για να μη τις διαβάσω, κυρία Πρόεδρε, θα σας τις καταθέσω.

Ευχαριστώ θερμά.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Τον λόγο έχει, ο κ. Παπαδόπουλος.

ΔΙΟΝΥΣΙΟΣ ΠΑΠΑΔΟΠΟΥΛΟΣ (Δήμαρχος Μεγαλόπολης): Για το χρόνο, ο οποίος μου δίνεται ώστε να ακουστούν και οι απόψεις της τοπικής κοινωνίας της Μεγαλόπολης για το προκείμενο σχέδιο νόμου, σας ευχαριστώ.

Παρακαλώ όλοι να ενστερνιστείτε ότι προσέρχομαι στην παρούσα συζήτηση ως θεσμικός εκπρόσωπος μια τοπικής κοινωνίας, η οποία υπό το ήμισυ αιώνα σχεδόν έχει συνεισφέρει με προσφορά γης και απαλλοτριωμένων κατοικημένων οικισμών με κοπιώδη εργασία χιλιάδων εργαζομένων στη δημόσια επιχείρηση, με συλλογική ανοχή σε πλείστες μικρές και μεγάλες περιβαλλοντικές και κοινωνικές επιβαρύνσεις με ανθρώπινες ζωές ακόμα όσο λίγες τοπικές κοινωνίες έχουν συνεισφέρει στην εθνική οικονομία και στην ενεργειακή δυναμική της χώρας. Μιας τοπικής κοινωνίας που δικαίως τους τελευταίους μήνες βρίσκεται σε μεγάλη αναστάτωση, λόγω αβεβαιότητας, αλλά και σε αγωνιστική εγρήγορση, λόγω αποφασιστικότητας να μην δεχτεί ένα πλήγμα, τόσο μεγάλο στο οικονομικό και αναπτυξιακό στάτους της.

Δε θα καταχραστώ διόλου το χρόνο σας και αυτό γιατί επί του σχεδίου νόμου οι τοπικοί φορείς και οι εκπρόσωποι της τοπικής αυτοδιοίκησης, η κοινωνία της Μεγαλόπολης εν συνόλω ένα μόνο έχουν να δηλώσουν ενώπιών σας, ότι το σχέδιο νόμου δεν μπορεί να γίνει δεκτό στο σύνολό του και δεν μπορεί να γίνει δεκτό για μια σειρά λόγους που σχετίζονται όχι μόνο με τα εργασιακά δικαιώματα των εργαζομένων στη δημόσια επιχείρηση, όχι μόνο με τα καλώς εννοούμενα και με κόπους κατοχυρωμένα τοπικά συμφέροντα, αλλά σχετίζονται και με τις ανάγκες του Έλληνα καταναλωτή και με το χρέος όλων στην υπεράσπιση μιας ισχυρής κατά το δυνατόν δημόσιου χαρακτήρα ΔΕΗ.

Ενδεικτικά μόνο θα αναφέρω για το σχέδιο νόμου σε ό,τι αφορά στα δικαιώματα και τις ανάγκες των περιοχών μας, αφού για τα εργασιακά θέματα θα τοποθετηθούν οι ίδιοι οι εργαζόμενοι. Δεν φέρνει καμία πρόνοια για την αποκατάσταση και την επαναπόδοση των γαιών. Δεν μεριμνά για την εξασφάλιση των συνδέσεων των τηλεθερμάνσεων με τις πόλεις των ενεργειακών δήμων. Αντικαθιστά τον ηθικό αναπτυξιακό πόρο με κάτι αόριστο ποιοτικά και ποσοτικά, το οποίο μάλιστα, δεν αποδίδει άμεσα κατά το ποσοστό του στο δήμο. Σας γνωστοποιώ την πιο πρόσφατη ομόφωνη απόφαση του δημοτικού συμβουλίου του δήμου Μεγαλόπολης σχετικά με το θέμα, σας μεταφέρω τη δέσμευση όλων, εργαζομένων, δημοτών, θεσμικών παραγόντων ότι θα συνεχίσουμε τον αγώνα σε όλα τα επίπεδα με κάθε τρόπο και σας καλώ όλους να μην προχωρήσετε στην υπερψήφιση του νομοσχεδίου. Κανένας λόγος δεν υπάρχει, μάλιστα στην περίοδο που η χώρα επιτυγχάνει την έξοδο από τα μνημόνια, να επιλεχθεί σε εφαρμογή μιας απαίτησης της Ευρωπαϊκής Επιτροπής ως λύση ένας δρόμος που δεν είναι εκ των προτέρων μονόδρομος, αφού υπάρχει εναλλακτική διέξοδος χωρίς θυσία λιγνιτικών μονάδων, την οποία μπορούμε και να ακολουθήσουμε. Ευχαριστούμε πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ιωαννίδης.

ΕΛΕΥΘΕΡΙΟΣ ΙΩΑΝΝΙΔΗΣ (Δήμαρχος Κοζάνης): Καλημέρα σε όλους και χρόνια πολλά. Έρχομαι από το δήμο της Κοζάνης και από την περιφέρεια της Δυτικής Μακεδονίας από μια περιοχή, η οποία στήριξε και συνεχίζει να στηρίζει σε ένα βαθμό τον ηλεκτρισμό της χώρας και την ανάπτυξή της τα τελευταία 60 χρόνια. Η αλήθεια είναι ότι με αφορμή το σχέδιο νόμου αξίζει να αναφέρουμε ότι πρόκειται για μια κομβική στιγμή, για ένα σημείο αναφοράς κυρίως για ένα τεράστιο συμβολισμό, για μια αλλαγή που γίνεται, η οποία η περιφέρειά μας, η περιοχή μας είναι στο επίκεντρο των εξελίξεων, δυστυχώς όμως οι εξελίξεις δεν είναι θετικές αλλά αρνητικές.

Με το παρόν σχέδιο νόμου, πέραν όλων των υπολοίπων που έχουν αναφερθεί σε ένα βαθμό για την εκποίηση των λιγνιτικών μονάδων, για τις συνέπειες στα ζητήματα εργασίας, θα ήθελα να εστιάσω στις συνέπειες στην τοπική μας περιοχή.

Δυστυχώς, αγνοείται η αναγκαιότητα να υποστηριχθεί η δυτική Μακεδονία με ένα ολοκληρωμένο σχέδιο μετάβασης στη μετά λιγνίτη εποχή, η οποία, καλώς ή κακώς, έχει έρθει και δυστυχώς, μας βρίσκει απροετοίμαστους. Στην προκειμένη περίπτωση και θα ήθελα να εστιάσω ιδιαίτερα στην πρόνοια του άρθρου 7 και στην αλλαγή που γίνεται ειδικότερα στην αντικατάσταση του τοπικού πόρου, ο οποίος, από το 0,5% του τζίρου της Δ.Ε.Η. γίνεται ένα ειδικό τέλος 1,2 ευρώ ανά μεγαβατώρα παραγόμενης ηλεκτρικής ενέργειας από λιγνίτη. Θα ήθελα να πω ότι δεν είμαστε απέναντι, γιατί διαφωνούμε με το ποσοστό, ούτε θα ικανοποιηθούμε αν ανέβει το ποσοστό. Αυτό που θα θέλαμε να αναφέρουμε είναι ότι μας ενδιαφέρει η συνολική πολιτική στρατηγική, η ανάγκη να υπάρχει ένα ολοκληρωμένο σχέδιο για τη μετάβαση της δυτικής Μακεδονίας και της Αρκαδίας μέσα από ένα συγκεκριμένο χρονοδιάγραμμα και συγκεκριμένες ανάγκες.

Αφού λοιπόν συμφωνήσουμε σε αυτό και αναγνωρίσουμε αυτή την ανάγκη, τότε πρέπει να μιλήσουμε σοβαρά για τη χρηματοδότηση αυτού του ολοκληρωμένου σχεδίου. Οπουδήποτε στον κόσμο έχει εφαρμοστεί ολοκληρωμένο σχέδιο μετάβασης και έχουν εφαρμοστεί αρκετά, οι πόροι που διατέθηκαν είναι σημαντικοί. Θα ήθελα να πω ότι ο λιγνίτης της περιοχής δεν κάηκε για λόγους τοπικούς, αλλά κάηκε για λόγους εθνικούς. Οι συνέπειες που έρχονται και εξυφαίνονται δεν μπορούν να έχουν τοπικό χαρακτήρα. Η μετάβαση στην μεταλιγνιτική δραστηριότητα δεν είναι ένα τοπικό ζήτημα, αλλά είναι μια εθνική αναγκαιότητα και θα πρέπει αυτές οι περιοχές να στηριχθούν. Προφανώς, δεν μας ικανοποιεί αυτή η ανάγκη, δεν μας ικανοποιεί η πρόβλεψη που υπάρχει στο συγκεκριμένο νομοσχέδιο και γι' αυτό, ζητάμε μια εντελώς διαφορετική προσέγγιση.

Τέλος, θα ήθελα να επαναφέρω και να καταθέσω την πρόσφατη πρόταση που στείλαμε από κοινού το Δίκτυο Ενεργειακών Δήμων για την αξιοποίηση των εσόδων από τις δημοπρασίες εκπομπών διοξειδίου του άνθρακα για τη στήριξη των λιγνιτικών και των ανθρακικών περιοχών.

Για μια σειρά από λόγους που περιγράφονται στα κείμενα που έχουμε δημοσιοποιήσει, στο ψήφισμα του Δημοτικού Συμβουλίου που εκδόθηκε πριν από ένα χρόνο και το οποίο, είναι ομόφωνο και το Δημοτικό Συμβούλιο Κοζάνης και η τοπική κοινωνία του Δήμου της Κοζάνης στέκεται απέναντι σε ένα νομοσχέδιο, το οποίο, δεν θεωρούμε ότι θα έχει θετικές εξελίξεις για την τοπική κοινωνία. Γι' αυτό λοιπόν και εμείς, ζητάμε την αναθεώρηση ή την αλλαγή ή την απόσυρση του νομοσχεδίου και να συζητήσουμε σοβαρά και να δούμε πραγματικά, το πώς οι περιοχές θα οδηγηθούν σε ένα βιώσιμο σχέδιο μετάβασης στην επόμενη μέρα. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Ζαμανίδης.

ΣΑΒΒΑΣ ΖΑΜΑΝΙΔΗΣ (Δήμαρχος Εορδαίας): Ευχαριστώ, κυρία Πρόεδρε. Εκ μέρους του Δήμου Εορδαίας, αλλά και του Δικτύου Ενεργειακών Δήμων, θα ήθελα να μεταφέρω τις ομόφωνες αποφάσεις των συλλογικών τους οργάνων, με τις οποίες, αντιτιθέμεθα στην πώληση των λιγνιτικών μονάδων. Είμαστε αντίθετοι στην πώληση των λιγνιτικών μονάδων, όχι γιατί θίγονται οι περιοχές μας, αλλά γιατί πιστεύουμε ότι πραγματικά, οι συνέπειες για την εθνική οικονομία θα είναι ολέθριες. Σε μια χώρα που έτσι και αλλιώς, η οικονομία της είναι εξαρτημένη από το εξωτερικό, εξάρτηση και στην ενέργεια, ειδικά σε περιόδους αστάθειας και σημειώνω ότι τελευταία, οι εστίες αστάθειας όλο και πλησιάζουν προς τη χώρα μας, έχει ολέθριες συνέπειες σύμφωνα με τους ειδικούς που ασχολούνται με τις οικονομίες. Νομίζω ότι αυτές οι συνέπειες αφορούν ολόκληρη τη χώρα και αυτό πρέπει να το δούμε πολύ σοβαρά.

Κατά την δεύτερη αξιολόγηση συμφωνήθηκε ότι το 40% των λιγνιτικών μονάδων θα πουληθούν σε ιδιώτες. Λίγο πριν την τρίτη αξιολόγηση, ενώ έγινε πρόταση από την ελληνική κυβέρνηση για συγκεκριμένες μονάδες, δεν έγινε δεκτή και ζητήθηκε άλλη πρόταση, στην οποία, συμπεριλήφθηκαν οι μονάδες της Μελίτης και της Μεγαλόπολης, δηλαδή, αυτή τη στιγμή οι καλύτερες λιγνιτικές μονάδες που λειτουργούν στην Ελλάδα. Πιστεύω ότι αυτό δεν είναι τυχαίο, πιστεύω ότι υπάρχει ένα σχέδιο να χειραγωγήσει την παραγωγή ηλεκτρικής ενέργειας στη χώρα μας και σε αυτό θα πρέπει η ελληνική κυβέρνηση να αντισταθεί.

Αυτές οι μονάδες είναι οι πρώτες λιγνιτικές μονάδες που αυτή τη στιγμή μέχρι την κατασκευή και της πέμπτης μονάδας της Πτολεμαΐδας, εισέρχονται πρώτες στο σύστημα και σε περιόδους χαμηλής ζήτησης, ίσως να είναι και οι μόνες λιγνιτικές μονάδες που παράγουν ηλεκτρική ενέργεια.

Άρα, λοιπόν, είναι πολύ σοβαρότερο από ό,τι φαίνεται το ζήτημα της πώλησης των λιγνιτικών μονάδων.

Επίσης, θέλω να προσθέσω ότι για την ανάπτυξη των περιοχών μας, η οποία θα πρέπει να είναι ισόρροπη και κακώς μέχρι σήμερα στηρίχτηκε σε μια μονοδιάστατη ανάπτυξη, θα πρέπει να δοθεί έμφαση και στην ανάπτυξη του πρωτογενή τομέα. Ο πρωτογενής τομέας και γενικά η γεωργία δεν μπορεί να αναπτυχθεί, αν δεν υπάρχει ο συντελεστής παραγωγής που λέγεται έδαφος. Όταν στη δυτική Μακεδονία περίπου 200.000 στρέμματα έχουν απαλλοτριωθεί και αύριο μαζί με κάποιες λιγνιτικές μονάδες θα εκχορηγηθούν στους ιδιώτες και τα ορυχεία, δεν ξέρω, πώς αυτές οι περιοχές μπορούν να σταθούν οικονομικά χωρίς την αποκατάσταση και μετά την απόδοση των εδαφών, ώστε να χρησιμοποιηθούν για την ανάπτυξη του πρωτογενή τομέα.

Τέλος, θέλω να επισημάνω και εγώ ότι πραγματικά σε αυτό το νομοσχέδιο υπάρχει και μια άλλη διάσταση, η οποία μας κάνει να σκεφτόμαστε ότι τελικά θα εγκαταλειφθούν οι περιοχές μας μετά την πώληση των μονάδων και αυτό το λέω γιατί αντικαθίσταται το ειδικό αναπτυξιακό πρόγραμμα με μια επιχορήγηση του 1,2 ευρώ ανά MWh παραγόμενη από καύση λιγνίτη και αυτό αντικαθιστά τον λεγόμενο Τοπικό Πόρο Ανάπτυξης.

Εμείς, βάλαμε πλάτες στηρίζοντας τη Δ.Ε.Η., η οποία μέχρι σήμερα δεν καταβάλλει το Τοπικό Πόρο Ανάπτυξης από το 2013 και μετά, γιατί θέλουμε μια Δ.Ε.Η. δημόσια και τη στηρίζουμε γι' αυτό το λόγο. Δεν έχει καταβληθεί ούτε ολόκληρο το ποσό του 2013. Φαντάζεστε ότι αυτό δεν γίνεται τυχαία από τις τοπικές κοινωνίες, αλλά γιατί θέλουμε η Δ.Ε.Η. δημόσια και γι' αυτό και στηρίζουμε. Δεν θέλουμε να στηρίξουμε κανέναν ιδιώτη.

Πιστεύω ότι θα πρέπει αυτό το νομοσχέδιο να αποσυρθεί, κάνουμε έκκληση και στους Βουλευτές και στον κ. Υπουργό.

Πιστεύουμε ότι η χώρα μας έχει ανάγκη από επενδύσεις και όχι αποεπένδυση.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Κυρία Πρόεδρε και κύριε Υπουργέ, κυρίες και κύριοι Βουλευτές και αγαπητοί εκπρόσωποι των φορέων και των συνδικάτων της Δ.Ε.Η.,, η Δ.Ε.Η. έχει αποδοθεί σε 7 έτη δικαστικό αγώνα στην Ε.Ε. για να διατηρήσει το μονοπώλιο του λιγνίτη. Αυτός ο αγώνας είχε το γνωστό αποτέλεσμα, ότι η Δ.Ε.Η. δεν μπορεί να έχει ακόμα το μονοπώλιο του λιγνίτη. Θα έλεγα ότι ήταν ένα προδιαγεγραμμένο αποτέλεσμα. Γιατί τον κάναμε αυτόν τον αγώνα;

Κατά τη γνώμη μου, γιατί υπήρχε έλλειμμα στρατηγικής. Δεν ήταν δυνατόν να αγνοούμε ως χώρα τα τεκταινόμενα στην Ε.Ε., τις ευρωπαϊκές πολιτικές και να νομίζουμε ότι η χώρα μας θα ήταν κάτι το ιδιαίτερο μέσα στην Ευρώπη.

Σήμερα μετά από αυτή την απόφαση και σε συνδυασμό με την απαίτηση της Ε.Ε. και της πολιτικής της για την απελευθέρωση της αγοράς, φτάσαμε ύστερα από διαπραγμάτευση στην αποεπένδυση του 40% του λιγνιτικού δυναμικού. Και λέω λιγνιτικού δυναμικού, γιατί εννοούμε μονάδες και ορυχεία.

Μετά από πολύωρες συζητήσεις και διαπραγματεύσεις με την Ε.Ε., θα έλεγα, ότι αυτές οι μονάδες, οι οποίες αποεπενδύονται από τη Δ.Ε.Η. είναι ισοδύναμες με αυτές που παραμένουν στη Δ.Ε.Η..

Θα πω χαρακτηριστικά τη Μεγαλούπολη ΙΙΙ και πρέπει να το πάρουμε όλοι μας υπ' όψιν, η οποία είναι περίπου 45 ετών, εάν συνεχιστεί αυτή η ανοδική πορεία των τιμών του διοξειδίου του άνθρακα, θα είναι μονάδα που ίσως δεν θα μπορεί να μπαίνει στο σύστημα και κάποια στιγμή είτε στη Δ.Ε.Η. έμενε είτε δεν ξέρω που θα πάει, μπορεί να τέθηκε και σε ψυχρή εφεδρεία.

Ήδη, ξεκινάμε με 24 € τη Mwh πέναλτι για το διοξείδιο του άνθρακα και καταλαβαίνετε, ότι αυτή η μονάδα δεν είναι ανταγωνιστική. Ανταγωνιστική είναι η μονάδα IV της Μεγαλόπολης, όπως ανταγωνιστική θα γίνει η Μελίτη όταν θα ανοίξει το ορυχείο της Βεύης και του Κλειδιού, ώστε να έχει μικρότερο κόστος καυσίμου. Θα αναφερθώ στο νομοσχέδιο από τρεις πλευρές.

Η μία είναι η πλευρά της επιχείρησης, η δεύτερη των τοπικών κοινωνιών και η τρίτη των εργαζομένων. Από πλευράς επιχείρησης λέω ξεκάθαρα, ότι θα πρέπει αυτή η αποεπένδυση να επιτύχει. Για εμάς, τη διοίκηση της ΔΕΗ επιτυχία είναι, πρώτον, ότι πρέπει να επιτευχθεί ένα εύλογο τίμημα και δεύτερον, ότι θα πρέπει να γίνει έγκαιρα.

Να γίνει έγκαιρα μέσα στο χρονοδιάγραμμα, γιατί επιτέλους η Δ.Ε.Η. θα πρέπει να πάψει να υφίσταται όλες αυτές τις συνέπειες και τις πιέσεις, τη μια να φύγει ο ΑΔΜΗΕ, την άλλη να μειωθεί η παραγωγή της κάτω από το 50%, την τρίτη να φύγει το 40% του δυναμικού, έτσι ώστε να γυρίσουμε σελίδα και να επιταχύνουμε τις ενέργειές μας και τις διεργασίες μας για την ανάπτυξη της επιχείρησης στα πλαίσια της στρατηγικής μας και να τελειώσουμε επιτέλους με αυτές τις υποχρεώσεις.

Επίσης, για να μπορέσουμε να προσαρμόσουμε και να αλλάξουμε το ενεργειακό μας μείγμα, να πάμε σε επενδύσεις και σε παραγωγή πιο προσοδοφόρα.

Κάνουμε αυτήν την αποεπένδυση σε συνθήκες πολύ δυσμενείς για τα στερεά καύσιμα σε ευρωπαϊκό και παγκόσμιο επίπεδο και ιδιαίτερα για την Ευρώπη. Εδώ θα τονίσω το πελώριο λάθος που κάναμε το 2014, όταν αποφασίστηκε η Πτολεμαΐδα V και αντί να στηριχθεί μια επένδυση του 1,5 δις συμφωνήσαμε και εμείς, ως χώρα να μην πάρουμε δωρεάν πιστοποιητικά διοξειδίου του άνθρακα. Καταλαβαίνετε ότι αν είχαμε πάρει δωρεάν πιστοποιητικά διοξειδίου του άνθρακα σε τι κατάσταση θα βρισκόταν σήμερα η λιγνιτική παραγωγή και η προοπτική της ίδιας της επιχείρησης, αλλά και της χώρας.

Υπάρχουν δύο προϋποθέσεις για να πετύχουμε ένα εύλογο τίμημα.

Η πρώτη είναι ότι θα πρέπει να ολοκληρωθεί σύντομα ο ενεργειακός σχεδιασμός, να ξέρουμε το ενεργειακό μείγμα που χρειάζεται η χώρα μας την επόμενη δεκαπενταετία, τουλάχιστον, έτσι ώστε ο υποψήφιος αγοραστής να ξέρει, εάν χρειάζεται στην Ελλάδα λιγνιτική παραγωγή και θα πρέπει να επενδύσει.

Η δεύτερη προϋπόθεση είναι να στηριχθεί η λιγνιτική παραγωγή με πιστοποιητικά διαθεσιμότητας ισχύος.

Δεν είναι δυνατόν η χώρα μας να εξαρτάται από το αέριο στο μεταβατικό στάδιο μέχρι να προχωρήσουμε πια σε συνάρτηση με την εξέλιξη της τεχνολογίας σε πλήρη παραγωγή ηλεκτρικής ενέργειας από Ανανεώσιμες Πηγές, αλλά πρέπει να υπάρχει οπωσδήποτε ένα σοβαρό μείγμα λιγνιτικής παραγωγής.

θέλω να πω, γιατί το άκουσα αυτό, ότι δεν μεταφέραμε τα δάνεια σε αυτές τις μονάδες, στις επιχειρήσεις, οι οποίες αποσχίζονται από τη Δ.Ε.Η., διότι προφανώς, η μεταφορά των δανείων θα μείωνε ανάλογα το τίμημα. Σημαίνει, δηλαδή, ότι θα προεξοφλούσαμε τα δάνεια πρόωρα, ενώ τα δάνεια τα κρατάμε για να τα εξοφλήσουμε σύμφωνα με τους ρυθμούς και τις συμβάσεις, τις οποίες έχουμε υπογράψει.

Γι' αυτό το λόγο λέμε, ότι παρά τον αναγκαστικό χαρακτήρα της πώλησης αυτών των μονάδων εμείς ως Δ.Ε.Η. είμαστε υποχρεωμένοι και θα προσπαθήσουμε να το μετατρέψουμε σε μια ευκαιρία για να αλλάξουμε σελίδα και να αναπτυχθεί περαιτέρω η επιχείρηση σύμφωνα με τις σημερινές συνθήκες. Για τις τοπικές κοινωνίες έχω να πω δύο πράγματα.

Πρώτον, ότι όλες οι υποχρεώσεις που έχει αναλάβει η Δ.Ε.Η. θα τηρηθούν. Ιδιαίτερα η Μεγαλόπολη θα πρέπει να ξέρει ότι ο λιγνίτης τελειώνει πολύ πιο σύντομα, είναι γύρω στα 15 χρόνια το πολύ από σήμερα που υπάρχει λιγνίτης για τη Δυτική Μακεδονία δε, η μεν Πτολεμαΐδα και Κοζάνη η Εορδαία δεν έχουν καμία επίπτωση, η δε Φλώρινα, εάν γίνουν και αυτά που είπα προηγουμένως για τον ενεργειακό σχεδιασμό, υπάρχουν προϋποθέσεις να γίνει η δεύτερη μονάδα Μελίτης, επομένως θα γίνουν σοβαρές επενδύσεις, νέες θέσεις εργασίας και η Φλώρινα θα γίνει το βασικότερο ενεργειακό κέντρο.

Από αυτή την άποψη, νομίζω ότι πρέπει να ληφθεί σοβαρά υπόψη και να το αντιμετωπίσουν πολύ νηφάλια όλες οι δυνάμεις και όλοι οι φορείς, ώστε τελικά να δουν τα θετικά από αυτή την ιστορία. Θέλω να πω ξεκάθαρα, ότι ως Δ.Ε.Η. δεν υπήρχε περίπτωση, στις σημερινές συνθήκες, να επενδύσουμε και να κάνουμε την δεύτερη μονάδα της Φλώρινας, ούτε να ανοίξουμε τα άλλα ορυχεία. Μόνο μέσα από αυτή τη διαδικασία μπορεί να γίνει.

Το τρίτο και τελειώνω, κυρία Πρόεδρε, για όλους τους εργαζόμενους, βρισκόμαστε σε μια διαρκή επικοινωνία με το Υπουργείο και με τον Υπουργό και τους συνεργάτες του, προσπαθώντας να διασφαλίσουμε τα δικαιώματα των εργαζομένων. Καταλαβαίνετε, ότι διαρκώς, όσο το σκέφτεται κανείς, προκύπτουν καινούργια ζητήματα. Ένα θέμα, το οποίο έχω πει και είμαστε σύμφωνοι με το Υπουργείο γι' αυτό, προφανέστατα, ότι το τελικό νομοσχέδιο δεν θα πρέπει να αφήνει κανένα «παραθυράκι» παρερμηνείας, σε ό,τι αφορά στην προστασία των δικαιωμάτων των εργαζομένων. Ήδη, έχω μιλήσει με τον κ. Υπουργό και θα πρέπει να υπάρξει μια ανάλογη διατύπωση στο νόμο, ώστε οι εργαζόμενοι που θα μεταφερθούν στις νέες εταιρείες, θα πρέπει να διέπονται από τον κανονισμό και από τις συλλογικές συμβάσεις της Δ.Ε.Η..

Το δεύτερο, ιδιαίτερα οι νεότεροι εργαζόμενοι και αυτό αφορά κυρίως στην Μεγαλόπολη, έχω κάνει κάποιες σκέψεις τις οποίες δεν θα πω τώρα πολύ συγκεκριμένα, εξετάζονται από το Υπουργείο και πιστεύω ότι θα υπάρξει ανάλογη διατύπωση στο νόμο και για την αποζημίωση τους, σε σχέση με τη λύση σύμβασης εργασίας τους, για ενδεχόμενες απολύσεις μετά τα έξι χρόνια. Πιστεύω ότι πρέπει να είναι πλήρως κατοχυρωμένοι και να ληφθεί υπόψη όλη η θητεία τους και στην Δ.Ε.Η. και στη νέα εταιρεία, αν και πιστεύω, ότι δεν έχει κανένα λόγο να απολύσει ο εργοδότης, ειδικά τους εργαζόμενους αυτούς που θα του δώσουμε που θα του είναι απολύτως απαραίτητοι. Το δεύτερο είναι ότι πρέπει να δούμε και το εργασιακό μέλλον των εργαζομένων, οι οποίοι, τυχόν θα απολύονται, μετά τα έξι χρόνια για λόγους οικονομικούς ή επιχειρηματικούς. Προφανώς, όχι για λόγους διάπραξης αδικημάτων κ.τ.λ..

Νομίζω ότι εάν υπάρξουν αυτές οι βελτιώσεις, θα έχουν κατοχυρωθεί τα δικαιώματα των εργαζομένων. Πιστεύω ότι όλοι μαζί, με τις τοπικές κοινωνίες, με τους εργαζόμενους, μπορούμε πραγματικά να έχουμε μια Δ.Ε.Η. ισχυρή, μια Δ.Ε.Η. προσαρμοσμένη στις σημερινές συνθήκες, έτσι όπως διαμορφώνονται διεθνώς και με την τεχνολογία που εξελίσσεται. Ευχαριστώ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Ευχαριστούμε τον κ. Παναγιωτάκη. Το λόγο έχει ο κ. Αδαμίδης, Πρόεδρος της Γενικής Ομοσπονδίας Προσωπικού Κλάδου Ηλεκτρικής Ενέργειας (ΓΕΝ.ΟΠ.-Κ.Η.Ε.). Χρόνια πολλά και για τη γιορτή σας.

ΓΕΩΡΓΙΟΣ ΑΔΑΜΙΔΗΣ (Πρόεδρος της Γενικής Ομοσπονδίας Προσωπικού Κλάδου Ηλεκτρικής Ενέργειας (ΓΕΝ.ΟΠ.-Κ.Η.Ε.) ): Ευχαριστώ κυρία Πρόεδρε. Και εγώ με τη σειρά μου εύχομαι στον κ. Υπουργό χρόνια πολλά και σε όσους γιορτάζουν.

Η αλήθεια είναι ότι βρισκόμαστε σε μια συζήτηση ενός νομοσχεδίου που πραγματικά φέρνει αντιμέτωπους πολλούς φορείς. Τις τοπικές κοινωνίες, τους εργαζόμενους, την ίδια την επιχείρηση, κατά την άποψή μας. Είχαμε την ευκαιρία να συζητήσουμε αρκετές φορές με το Υπουργείο και έχουμε εκφράσει την αντίθεσή μας σε αυτό το νομοσχέδιο, γιατί, κατά την ταπεινή μας άποψη, υστερείται μιας προοπτικής, ενός οράματος και θα έλεγα και μιας λογικής. Η επίκληση του ότι είμαστε υποχρεωμένοι, με βάση την απόφαση του Ευρωπαϊκού Δικαστηρίου, προφανώς και δεν ισχύει, σε ό,τι έχει να κάνει, αυτό καθαυτό με την πώληση. Το Ευρωπαϊκό Δικαστήριο, γνωρίζουμε όλοι πάρα πολύ καλά, ότι έχει αποφανθεί και άλλωστε, κύριε Υπουργέ, είναι γνωστό ότι από το 2006, άδειες για κατασκευή μονάδων με καύσιμο το λιγνίτη, στη χώρα μας έχουν δοθεί και ακόμη τις κρατάνε αυτοί που τις έχουν.

Δεύτερον. Δεν θέλω να ανοίξω τα ζητήματα τόσο πολύ, γιατί δεν μας παίρνει ο χρόνος, σε σχέση με αυτό καθαυτό το κοίτασμα της Βεύης, το οποίο ήταν σε μια διαγωνιστική διαδικασία και τώρα πηγαίνει χωρίς διαγωνιστική διαδικασία σε αυτόν που θα πάρει τον υποτιθέμενο επενδυτή και αυτό δημιουργεί τεράστια προβλήματα σε ό,τι έχει να κάνει με, προφανώς, το τίμημα.

Έχω την αίσθηση ότι προσπάθησε το Υπουργείο να κάνει ένα νομοσχέδιο τόσο ελκυστικό στους επίδοξους αγοραστές, προκειμένου να πετύχει αυτή η διαδικασία, χωρίς όρους, για να μην έχουμε περαιτέρω παρατράγουδα σε ό,τι έχει να κάνει με τα νερά και άλλες ορέξεις κάποιων «επενδυτών», -εντός εισαγωγικών-, γιατί αν κανείς θέλει να επενδύσει, θα έκανε πάρα πολύ σωστά αυτό που είπε ο Πρόεδρος της εταιρίας, ο κ. Παναγιωτάκης ότι η Δ.Ε.Η. σήμερα επενδύει πραγματικά. Η Πτολεμαΐδα V είναι 1,4 δισ. ευρώ. Αυτή είναι επένδυση. Αυτοί δεν θέλουν να επενδύσουν.

Τώρα σε ό,τι έχει να κάνει με τα επιμέρους, γιατί θα μιλήσουν και άλλοι συνάδελφοι, να πω δύο-τρία πράγματα. Προφανώς και αν η διοίκηση της Δ.Ε.Η. έχει προσφύγει, κατά τη διαδικασία των ΝΟΜΕ πριν για το συγκεκριμένο νομοσχέδιο, με όσα ορίζει η παρ. 10 του άρθρου 3 σε σχέση με την ισχύ της Μεγαλόπολης V, που είναι 811 MW, η οποία δεν μπορεί να μπαίνει στο σύστημα με περισσότερα από 500 MW, σίγουρα είναι κρατική ενίσχυση, κατά την άποψή μας και εμείς θα προχωρήσουμε σε αντίστοιχη παρέμβαση στα δικαστήρια.

Προφανώς, στην εκκίνησή του, κύριε Υπουργέ, πιστεύουμε ακράδαντα ότι δεν είναι το 40% υπέρ των ιδιωτών, είναι ετεροβαρώς προς αυτούς, για τους εξής απλούστατους λόγους. Πρώτον, δεν χρειάζονται επενδύσεις συγκεκριμένες μονάδες και το 40%, μπορεί να είναι ποσοτικό, αλλά είναι πολύ μεγαλύτερο το ποιοτικό, γιατί και το κοίτασμα της Βεύης, αλλά και η μονάδα με το μεγαλύτερο δυνατό βαθμό απόδοσης, η μονάδα της Μελίτης, αλλά και της Μεγαλόπολης IV, είναι βέβαιο το ότι θα προτάσσετε την ένταξη των άλλων μονάδων που θα μείνουν στη Δ.Ε.Η., κυρίως των παλαιών, οι οποίες και αποσύρονται –βλέπε Καρδιά, βλέπε Αμύνταιο- και εάν αυτά δεν υλοποιηθούν σε ένα μακροχρόνιο ενεργειακό σχεδιασμό τότε αν ενταχθεί η Πτολεμαΐδα V και αν έχουμε υλοποιήσει σχέδια προκειμένου ο Άγιος Δημήτριος, με ένα κόστος που ξεπερνά τα 250 εκατ. € να μπορέσει να λειτουργήσει μετά το 2020, είναι βέβαιο το ότι η περίπτωση των ιδιωτών ανταγωνιστών στον λιγνίτη είναι ετεροβαρώς ωφέλιμη προς αυτούς. Για αυτό, λοιπόν, θα πρέπει να δούμε και αυτή την περίπτωση, γι' αυτό και διαφωνούμε.

Στη συνέχεια, η διαδικασία των ΝΟΜΕ. Δεν γίνεται και 40%, που είναι πολύ περισσότερο στην παραγωγή και ΝΟΜΕ. Αυτή η εταιρεία, η Δ.Ε.Η., δηλαδή, που θα μείνει πίσω, πολύ πιο εύκολα και όσες προσπάθειες να κάνει η διοίκηση σε εξωστρέφεια και να αναπτυχθεί αλλού, θα βρεθεί στη δυσάρεστη θέση να μην μπορέσει να τα καταφέρει.

Είναι πολύ γνωστό γιατί γίνεται όλο αυτό το πράγμα. Για το άνοιγμα στην αγορά στη λιανική. Βλέπετε τρία χρόνια σχεδόν μετά η Δ.Ε.Η. είναι αυτή, η οποία κρατάει τους πελάτες. Όσο και αν προχωρήσουμε τα ΝΟΜΕ, όσο και αν τρέξουν οι διαδικασίες αυτής της πώλησης, δεν μειώνεται το μερίδιο στη λιανική, κύριε Υπουργέ και το ξέρετε καλύτερα και από μας. Άλλες πρέπει να είναι οι μέθοδοι για να αλλάξει αυτό το μερίδιο.

Ξέρετε πάρα πολύ καλά ότι ένα ποσοστό πάνω από 15 – 16 TWh, δεν φεύγει από τη Δ.Ε.Η., για τους λόγους που είναι πολύ γνωστοί, είτε είναι αυτοί η βιομηχανία, είτε είναι τα κοινωνικά οικιακά τιμολόγια, είτε είναι τα τιμολόγια του δημόσιου. Άρα, δεν μπορεί να υπάρξει ανταγωνισμός στο πεδίο της λιανικής, γι' αυτό και θα κρατά συνέχεια δεσπόζουσα θέση και θα «αιμορραγεί» συνεχώς η Δ.Ε.Η. και το ζήτημα της αιμορραγίας της Δ.Ε.Η. ταυτόχρονα προκύπτει και αντανακλάται και σε άλλους και στους εργαζόμενους και στις τοπικές κοινωνίες και παντού.

Προφανώς και δεν λύνονται τα ζητήματα των εργασιακών σχέσεων. Είναι γνωστό αυτό το πράγμα. Έτσι όπως περιγράφεται στο νομοσχέδιο δίνεται η δυνατότητα στον υποτιθέμενο επενδυτή, αμέσως μετά να καταρτίσει δικό του κανονισμό και δικό του μισθολόγιο. Μπορεί να κρατήσει για λίγο χρονικό διάστημα, όσο διαρκεί η σύμβαση που θα έχει, όταν θα πάει. Αλλά μια σύμβαση, αν θα την έχει, γιατί ως γνωστόν, ακόμη δεν έχει κλείσει η ιστορία με τη σύμβαση και εμείς έχουμε διαμηνύσει ότι η σύμβαση με μειώσεις δεν πρόκειται να υπογράψουμε και θα είναι οι εργαζόμενοι βορά στο νέο ιδιοκτήτη, ο οποίος αυτό περιμένει.

Κύριε Υπουργέ, 5,6 δισ. ευρώ έχουν απωλέσει οι εργαζόμενοι τα πέντε τελευταία χρόνια, λόγω των μνημονίων. Δεν παραπονούμαστε, γιατί χάσαμε αυτά τα χρήματα. Αυτό που μας ενοχλεί είναι ότι δεν ξέρουμε που πήγαν ή μάλλον ξέρουμε, αλλά δεν είναι της παρούσης. Πάντως, δεν πήγαν στο τιμολόγιο, ούτε στα κέρδη της επιχείρησης και είναι πολύ γνωστό αυτό το ζήτημα.

Θεωρούμε ότι το συγκεκριμένο σχέδιο, έτσι όπως περιγράφεται και τις κινήσεις που πρέπει να κάνει η διοίκηση της Δ.Ε.Η., ενδεχομένως να έχει πρόβλημα και απιστίας. Αυτό το λέμε, γιατί εάν είναι πλεονάζον το προσωπικό σήμερα στη Μεγαλόπολη και στη Φλώρινα και πρέπει να το λιγοστέψουμε, τίθεται ζήτημα μάλλον απιστίας. Γιατί είχαμε περισσότερο προσωπικό, το προηγούμενο χρονικό διάστημα; Αν το μειώνουμε για να αποκτήσουμε καλύτερο τίμημα, προφανώς είναι ένα πολύ μεγάλο δώρο σε αυτόν που θα έρθει να το πάρει. Δεν μπορεί να συμβαίνουν και τα δύο. Είναι τεράστιο πρόβλημα να αναγκάζεται η εταιρία, προκειμένου να πετύχει το σχέδιο, να μειώνει το προσωπικό για να το πάρει ακριβώς έτσι όπως θέλει.

Κλείνω, με δύο πράγματα. Πρώτον, απόσυρση του νομοσχεδίου, κατάθεση ενός μακροχρόνιου ενεργειακού σχεδιασμού, έτσι όπως είπε ο πρόεδρος, για να ξέρουμε τελικά πόσο θα είναι το μείγμα του λιγνίτη, πόσο θα συμμετέχει ο λιγνίτης σε αυτήν τη νέα προοπτική. Δεν ξέρουμε, αν θα κατασκευάσει μονάδα. Εγώ ακούγοντας τον πρόεδρο της εταιρίας τώρα, αν ήμουν επενδυτής δεν θα κατασκεύαζα την ΜΕΛΙΤΗ ΙΙ. Εφόσον δεν την κατασκευάζει η Δ.Ε.Η., γιατί να την κατασκευάσει ο ιδιώτης, με όλα αυτά, με όλες αυτές τις παραδοχές, που είπε και είναι σωστές, ότι αυξάνεται, γιατί έχασαν τα στερεά καύσιμα τη μάχη και σε επίπεδο Ευρώπης, από όλους αυτούς που πιστεύουν ότι πρέπει να πάμε σε ένα άλλο μείγμα καυσίμων για τις μονάδες βάσης.

Τέλος, υπάρχουν άλλοι τρόποι για να γίνει το άνοιγμα της αγοράς, γιατί γι' αυτό ενδιαφέρονται. Πολύ φοβάμαι – εμείς το ευχόμαστε, αλλά δεν θα είναι για το καλό - ότι θα ξαναβρεθούμε σε αυτήν εδώ την αίθουσα στο μέλλον, να συζητάμε ένα αντίστοιχο νομοσχέδιο για το άνοιγμα της αγοράς, γιατί δεν θα βρεθούν επενδυτές. Αν βρεθούν θα είναι γιατί το πουλάμε «κοψοχρονιά», έτσι όπως είπε ο προκάτοχος, του Υπουργού ο κ. Σκουρλέτης.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Το λόγο έχει ο κ. Γκότσιας.

ΑΠΟΣΤΟΛΟΣ ΓΚΟΤΣΙΑΣ (Μέλος της Ολομέλειας της Ρυθμιστικής Αρχής Ενέργειας (ΡΑΕ)): Κυρία Πρόεδρε και κύριε Υπουργέ, αναγνωρίζουμε από την Ρυθμιστική Αρχή Ενέργειας ότι το νομοσχέδιο υπό συζήτηση είναι κατ' εφαρμογή της απόφασης του Ευρωπαϊκού Δικαστηρίου. Παρατηρούμε όμως ότι ο ρόλος του ρυθμιστή είναι η παρακολούθηση της αγοράς και η λειτουργία της με σκοπό τη μεγιστοποίηση του κοινωνικού οφέλους με έμφαση στον Έλληνα καταναλωτή και στις ελληνικές μικρομεσαίες επιχειρήσεις.

Η αναδιοργάνωση των μονάδων παραγωγής και η μεταβολή του ιδιοκτησιακού καθεστώτος κάποιων από αυτές, ελάχιστα αφορά την Ρυθμιστική Αρχή Ενέργειας, αφού στην αγορά λειτουργούν ήδη εταιρίες με διαφορετικά ιδιοκτησιακά καθεστώτα. Τυχόν ζητήματα που θα προκύψουν από την αναδιοργάνωση της αγοράς, θα εξεταστούν από την ολομέλεια της Ρ.Α.Ε. και θα συζητηθούν ενδελεχώς.

Τέλος, θα θέλαμε να εξετασθεί η αναδιατύπωση και να οργανωθεί καλύτερα η διαδικασία χορήγησης άδειας στις υπό απόσχιση μονάδες, ώστε να υπάρξει μια αίτηση για τη χορήγηση της άδειας κατά παρέκκλιση και η Ρ.Α.Ε. θα είναι σε θέση να εκδώσει τις άδειες λειτουργίας των μονάδων παραγωγής εντός δεκαπέντε ημερών το αργότερο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης, Πρόεδρος του Δ.Σ. της Ένωσης Τεχνικών ΔΕΗ.

ΚΩΝΣΤΑΝΤΙΝΟΣ ΜΑΝΙΑΤΗΣ (Πρόεδρος του Δ.Σ. της Ένωσης Τεχνικών Δ.Ε.Η.): Καλημέρα σας.

Κύριε Υπουργέ, κυρίες και κύριοι Βουλευτές, ερχόμαστε σήμερα να συζητήσουμε ένα σχέδιο νόμου για την πρώτη βιομηχανική επιχείρηση της χώρας, με τεράστια προσφορά σε εθνικό, οικονομικό, κοινωνικό και εργασιακό επίπεδο. Δοκιμάζεται πάλι, άλλη μια φορά, εξαιτίας πολιτικών επιλογών και αποφάσεων.

Με αυτό το σχέδιο νόμου δεν παραδίδουν και δεν χαρίζουν μόνο λιγνιτικές μονάδες, αλλά και τεράστιες εκτάσεις γης, πλούσιες σε κοιτάσματα λιγνίτη.

Πρέπει να απαντηθεί, όμως, απέναντι στην ελληνική κοινωνία ο λόγος που γίνεται αυτό το νομοσχέδιο. Γίνεται για οικονομικούς λόγους; Γίνεται για την απελευθέρωση της αγοράς της ηλεκτρικής ενέργειας; Γίνεται για τον ανταγωνισμό της αγοράς; Γίνεται για το συμφέρον του καταναλωτή;

Μήπως πρόκειται για νέες επενδύσεις που έχει ανάγκη η χώρα και για νέες θέσεις εργασίας;

Δεν υπάρχει ακόμη ούτε ο ενεργειακός σχεδιασμός της χώρας.

Πώς προσδιορίζεται, ποιοι προσδιορίζουν και με ποια εντολή για το εθνικό συμφέρον;

Πράγματι, η αγορά ηλεκτρικής ενέργειας αλλάζει. Το ζητούμενο, όμως, είναι προς ποια κατεύθυνση. Η Δ.Ε.Η. και το δημόσιο αγαθό που παράγει, δεν δωρίζεται, δεν παραχωρείται και δεν εκποιείται.

Πρέπει να τονίσουμε ότι κανένας δεν έχει τίτλους ιδιοκτησίας και δεν είναι ιδιοκτήτης της μεγαλύτερης δημόσιας βιομηχανικής επιχείρησης.

Εμείς, οι εργαζόμενοι, θα κάνουμε τον αγώνα μας, το επόμενο διάστημα, να προσπαθήσουμε να μείνει στα χαρτιά. Θα κάνουμε αγώνα για την αποκάλυψη των κυβερνητικών επιλογών, αγώνα για την επιχείρηση, την κοινωνία και τις οικογένειές μας, αγώνα που θα πρέπει να τον συνδέσουμε με την παρουσία μας με το ξεπούλημα και τον αφανισμό της επιχείρησης.

Μέσα σ' αυτό το νομοσχέδιο είναι κατάπτυστο αυτό που αναφέρεται για τη μονάδα Μεγαλόπολη V, που ενώ ο ελληνικός λαός την πλήρωσε για παραγωγή 820MW, να μη δουλεύει παραπάνω από 500MW.

Το δίκτυο μεταφοράς δεν μπορεί να υποδεχθεί το σύνολο της ισχύος όλων των μονάδων της Πελοποννήσου, για να είναι σίγουροι οι ιδιώτες ότι αυτοί θα δουλεύουν στο μέγιστο της ισχύος τους.

Μέσα από αυτό το νομοσχέδιο δεν καλύπτονται καθόλου οι εργασιακές σχέσεις των εργαζομένων. Γι' αυτό κάνουμε έκκληση ώστε να μην περάσει αυτό το νομοσχέδιο. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε.

Ο κ. Μπίτζας, έχει το λόγο. Χρόνια πολλά και για τη γιορτή σας.

ΓΕΩΡΓΙΟΣ ΜΠΙΤΖΑΣ (Πρόεδρος της Ένωσης Διοικητικού και Οικονομικού Προσωπικού της Δ.Ε.Η.): Ευχαριστώ, κυρία Πρόεδρε.

Αναμφίβολα και χωρίς περιστροφές, οι εργαζόμενοι σήμερα βιώνουν τη μεγαλύτερη ανασφάλεια στα χρονικά της Δ.Ε.Η.. Οι μονάδες αυτές δεν είναι απλά ανταγωνιστικές, αποτελούν την ενεργειακή βάση στη Δ.Ε.Η..

Ένα κύριο χαρακτηριστικό που δεν ακούστηκε στην αίθουσα είναι ότι δε λαμβάνεται υπόψη ότι αυτές οι μονάδες θα είναι εκείνες που θα τροφοδοτήσουν με το υπόγειο καλώδιο την Κρήτη.

Άρα, δηλαδή, εμείς δίνουμε την ενεργειακή ασφάλεια και επάρκεια του νησιού σε έναν ιδιώτη.

Ακούστηκε προηγουμένως κάτι για τις δημοπρασίες ηλεκτρικής ενέργειας ΝΟΜΕ.

Γιατί ο ιδιώτης, αφού θα πάρει φθηνή λιγνιτική παραγωγή, δε θα συμμετέχει και αυτός στα ΝΟΜΕ;

Γιατί δε θα μπορούσε να γίνει ένας ελιγμός και να πούμε ότι εμείς σας δίνουμε φτηνή υδροηλεκτρική και λιγνιτική παραγωγή, άρα μπορείτε να είστε μέσα στον ανταγωνισμό και να και να πάρετε φθηνές τιμές. Η Δ.Ε.Η. έχασε 84 εκατομμύρια το 2017 και αυτή τη στιγμή εξαιρείται από αυτό το γεγονός, το τίμημα.

Πρώτη φορά βλέπω σε σχέδιο νόμου, αυτός που πουλάει να μην έχει δικαίωμα να βγάλει άγονο το διαγωνισμό. Μπορεί να έχει το δικαίωμα να κάνει βελτιωτική πρόταση, αλλά εγώ που πουλάω την περιουσία μου, δεν μπορώ να κρίνω ότι είναι άγονος ο διαγωνισμός;

Ποια λογική είναι αυτή; Πάρτε τσάμπα μάγκες;

Σε σχέση με το προσωπικό ακούστηκαν και από άλλους συναδέλφους. Αποκαλυπτικός ήταν ο πρόεδρος της Δ.Ε.Η. που άφησε να εννοηθεί ότι πρέπει να γίνουν μεγάλες βελτιώσεις.

Ρωτώ εγώ, λοιπόν. Γιατί δεν εφαρμόζετε το Π.Δ. 178/2002, όπως εφαρμόστηκε στον ΑΔΜΗΕ, που είναι πιο ξεκάθαρα τα πράγματα και σε σχέση με τις εθελούσιες εξόδους;

Μιλάτε για εθελουσία έξοδο. Ποια θα είναι η εθελούσια έξοδος; Που θα πληρωθεί, που θα αμειφθεί κάποιος που θα φύγει; Για παράδειγμα, ποιο θα είναι εκείνο το προσωπικό; Στον ΑΔΜΗΕ ξέραμε, ότι όλοι πάνε με τις ίδιες εργασιακές σχέσεις σε ένα νέο ιδιοκτήτη. Εδώ ποιο θα είναι το προσωπικό; Αναφέρετε ότι θα πάει το προσωπικό και μετά θα δούμε ποιοι θα μείνουν, ποιοι θα φύγουν και τι «παζάρια» θα κάνουμε. Αυτά δεν είναι ξεκάθαρα. Είναι πολιτικές, οι οποίες δημιουργούν, που είναι και επίκαιρο, γκρίζες ζώνες.

Ένα άλλο στοιχείο, το οποίο το θεωρώ σημαντικό. Θεωρώ, ότι δεν έχουν γίνει οι αποσβέσεις σε αυτές τις μονάδες, παρότι είναι παλιές, αλλά και αν έχει γίνει, μέσω αυτών των μονάδων η Δ.Ε.Η. δανείστηκε και χρωστάει 1,8 δις και ήξερε ότι έχει ένα βασικό έσοδο, προκειμένου να αποπληρώσει τα χρέη. Γιατί δεν θα λαμβάνεται υπ' όψιν η αναλογία του δανεισμού και στον καινούργιο ιδιοκτήτη, όπως προέβλεπε η μικρή ΔΕΗ;

Είπε ο κ. Πρόεδρος ότι η Μονάδα ΙΙΙ, ούτως ή άλλως, θα αποσυρθεί σε λίγο καιρό, κάπως έτσι το είπε, ότι «δεν έχει ψωμί». Γιατί επομένως να την πάρει ο ιδιώτης; Και γιατί να την δώσουμε εμείς; Πάμε να κοροϊδέψουμε τον ιδιώτη; Ή κάτι άλλο γίνεται σε όλο αυτό το παιχνίδι;

Επειδή πρέπει να τελειώσω, θέλω να πω με κάθε παρρησία και χωρίς να θέλω να «βγάλω κορόνες», ότι οι εργαζόμενοι στη Δ.Ε.Η. είναι πολύ θυμωμένοι, κύριε Υπουργέ. Eίναι θυμωμένοι γιατί πίστευαν ότι αυτές οι πολιτικές κάποτε, εχθρικές εναντίον της Δ.Ε.Η., θα αλλάξουν. Δεν άλλαξαν και συνεχίζεται η ίδια πολιτική. Θέλουν μια ΔΕΗ την οποία θα την «αρμέγουν» και θα «κονομάνε» οι ανταγωνιστές. Τη φέρατε σε τέτοιο σημείο που δεν μπορεί να παράξει άλλο «γάλα» και εμάς μας θυμίζετε στους παλαιότερους κάτι άλλο πιο απλό: Τότε στη δεκαετία του ΄50, του ΄60 που κάθε χώρα είχε μια ηλεκτρική εταιρεία και η χώρα βυθιζόταν στο σκοτάδι. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ακόμα ένας κύριος Γιώργος, πολύχρονος και αυτός, ο κ. Μπούκουρας, που είναι Πρόεδρος του Πανελλήνιου Συλλόγου Υπαλλήλων της ΔΕΗ.

ΓΕΩΡΓΙΟΣ ΜΠΟΥΚΟΥΡΑΣ ( Πρόεδρος του Πανελλήνιου Συλλόγου Υπαλλήλων ΔΕΗ): Ευχαριστώ πολύ.

Κύριε Υπουργέ, αξιότιμα μέλη της Διαρκούς Επιτροπής, κυρίες και κύριοι. Με το υπό συζήτηση σχέδιο νόμου επιχειρείται ουσιαστικά το βίαιο άνοιγμα της αγοράς της παραγωγής ηλεκτρικής ενέργειας από λιγνίτη, διότι υποχρεώνεται η Δ.Ε.Η να μεταβιβάσει σε τρίτους ένα πολύ μεγάλο τμήμα των αποδοτικότερων λιγνιτικών εργοστασίων της με τα αντίστοιχα δικαιώματα έρευνας και εκμετάλλευσης των λιγνιτικών κοιτασμάτων που είναι αναγκαία για τη λειτουργία τους.

Ως κυρίαρχα χαρακτηριστικά του σχεδίου θα μπορούσαν να αναφερθούν, πρώτον, ότι το όλο εγχείρημα σε καμία περίπτωση δεν αποτελεί επένδυση για την εθνική οικονομία. Δεύτερον, προσθέτει ακόμα μια στρέβλωση στην αγορά ηλεκτρικής ενέργειας, αφού περιορίζει την παραγωγή της Μονάδας V της Μεγαλόπολης στα 500 Μεγαβάτ, ενώ έχει την δυνατότητα για πάνω από 800 Μεγαβάτ. Τρίτον, με το μειωμένο παραγωγικό χαρτοφυλάκιο που απομένει στη Δ.Ε.Η., σε συνδυασμό βέβαια με την περιορισμένη ζήτηση ηλεκτρικής ενέργειας που υπάρχει, αλλά και την ανάπτυξη πολιτικών εξοικονόμησης της ενέργειας, κλονίζεται καθοριστικά η βιωσιμότητα της Δ.Ε.Η.. Βεβαίως, δεν δημιουργεί καμία νέα θέση εργασίας, ενώ ακόμα δεν διασφαλίζει τις υφιστάμενες. Δεν διασφαλίζει τις εργασιακές σχέσεις και πιστεύουμε ότι ελαχιστοποιεί και τις πιθανότητες αν όχι τις μηδενίζει, εκμετάλλευσης νέων λιγνιτικών κοιτασμάτων από πραγματικούς επενδυτές.

Για όλους τους παραπάνω λόγους, δηλώνουμε τη διαφωνία και την αντίθεσή μας με το σχέδιο νόμου και γι' αυτό βρισκόμαστε και σε αγωνιστικές κινητοποιήσεις. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Κουκλέλης, Πρόεδρος της Ένωσης Βιομηχανικών Καταναλωτών Ενέργειας (ΕΒΙΚΕΝ).

ΚΩΝΣΤΑΝΤΙΝΟΣ ΚΟΥΚΛΕΛΗΣ (Πρόεδρος της Ένωσης Βιομηχανικών Καταναλωτών Ενέργειας (ΕΒΙΚΕΝ)): Ευχαριστώ κυρία Πρόεδρε.

Κύριε Υπουργέ, κυρίες και κύριοι Βουλευτές, εκπρόσωποι των φορέων σας ευχαριστώ καταρχήν, εκ μέρους της ΕΒΙΚΕΝ για την πρόσκληση να καταθέσουμε τις απόψεις μας στο σημαντικό αυτό νομοσχέδιο.

Εκπροσωπούμε τις βιομηχανίες Εντάσεως Ενέργειας, - μεγάλες, μεσαίες, μικρές -, για τις οποίες το κόστος της ενέργειας αποτελεί κύριο παράγοντα του κόστους παραγωγής, συχνά το σημαντικότερο και τον πιο κρίσιμο για τη διεθνή ανταγωνιστικότητά τους και για τις εξαγωγές. Αυτές οι βιομηχανίες αντιμετωπίζουν, σήμερα, το υψηλότερο κόστος ενέργειας - ηλεκτρικής και φυσικού αερίου-, τόσο σε σχέση με τα άλλα κράτη μέλη, όσο και σε σχέση με τους βαλκανικούς μας γείτονες.

Ως θεσμικό όργανο εκπροσώπησης καταναλωτών αποτελούμε, διαχρονικά, σταθερό υπέρμαχο του ανοίγματος της αγοράς ενέργειας στον ανταγωνισμό, με άρση των στρεβλώσεων, που την ταλανίζουν, εδώ και δεκαετίες, πάντα σε βάρος των τελικών καταναλωτών.

Παράλληλα, η ΕΒΙΚΕΝ είναι μια σταθερή φωνή υπέρ της διατήρησης των εγχώριων πηγών ενέργειας στο ενεργειακό μείγμα της χώρας, για τη μείωση της ενεργειακής εξάρτησης, αλλά και της ασφάλειας εφοδιασμού της χώρας.

Άλλωστε, οι στρατηγικές εγχώριες πηγές, δηλαδή ο λιγνίτης και τα νερά μας, είναι συνυφασμένες με την οικονομική και βιομηχανική ανάπτυξη της χώρας, από τη δεκαετία του ‘50 έως και σήμερα.

Είναι πεποίθησή μας και παραμένει ότι ο λιγνίτης έχει στρατηγικό ρόλο στο μέλλον του ενεργειακού μείγματος της χώρας. Η αυξημένη διείσδυση των ΑΠΕ, αλλά και του εισαγόμενου φυσικού αερίου, υπό τις κατάλληλες προϋποθέσεις, αποτελεί θετική και καλοδεχούμενη εξέλιξη, στο πλαίσιο της διαφοροποίησης του μείγματος και του ανταγωνισμού.

Ωστόσο, η πραγματικότητα παραμένει πως ο λιγνίτης αποτελεί εθνικό κεφάλαιο, το οποίο και πάλι, υπό τις κατάλληλες προϋποθέσεις, μπορεί και πρέπει όχι μόνο να διατηρηθεί, αλλά και να αναπτυχθεί.

Σε αυτό το πλαίσιο, οι καταναλωτές τοποθετούνται επί της αρχής θετικά, στα μέτρα, που αποσκοπούν στο άνοιγμα των αγορών ενέργειας και την άμεση κατάργηση των χρόνιων στρεβλώσεων.

Άλλωστε, έχει καταστεί σαφές, τα τελευταία χρόνια, πως ο εξορθολογισμός της αγοράς αποτελεί για τους βιομηχανικούς καταναλωτές, μοναδική ευκαιρία για να ανταγωνιστούμε, στην ίδια βάση, με τα ίδια εργαλεία, που, σήμερα, διαθέτουν οι ευρωπαίοι ανταγωνιστές μας και τα οποία τους επιτρέπουν να απολαμβάνουν πολύ χαμηλότερες τιμές ενέργειας.

Το νομοσχέδιο αποτελεί δέσμευση της ελληνικής Δημοκρατίας, προκειμένου η αγορά της ηλεκτρικής ενέργειας να μη συνεχίσει να εξαρτάται από έναν παραγωγό, που έχει δεσπόζουσα θέση και ελέγχει το σύνολο των εθνικών πόρων της λιγνιτικής παραγωγής. Αυτή η απoεπένδυση εντάσσεται σε ένα ευρύτερο πρόγραμμα δομικών μεταρρυθμίσεων στην αγορά ηλεκτρικής ενέργειας με στόχο την εναρμόνιση με το ευρωπαϊκό «μοντέλο-στόχο», γνωστό ως «target model», στο πλαίσιο του οποίου αίρονται σοβαρές χρόνιες στρεβλώσεις της αγοράς, ενώ εισάγονται νέοι μηχανισμοί, που θα δώσουν ώθηση στους καταναλωτές και στην εθνική οικονομία.

Επιγραμματικά, είναι η σύναψη διμερών συμβάσεων καταναλωτών και προμηθευτών και παραγωγών ενέργειας, η κατάργηση του μοντέλου του υποχρεωτικού «pull», η απαραίτητη ενίσχυση των διεθνών διασυνδέσεων με την Ιταλία και τη Βουλγαρία, αλλά και η σύζευξη με αυτές τις αγορές, πράγμα, το οποίο θα επιτρέψει να δημιουργηθούν οι κατάλληλες συνθήκες για τη λειτουργία ενός σύγχρονου ενεργειακού συστήματος, εφάμιλλου του ευρωπαϊκού.

Επομένως, θεωρούμε ότι τα υπό συζήτηση μέτρα - περιλαμβανομένης και της απόεπένδυσης της Δ.Ε.Η. - εντάσσονται σε ένα πρόγραμμα, που επί της αρχής ενισχύει τον ανταγωνισμό στην αγορά ενέργειας, προς όφελος των καταναλωτών.

Σε κάθε περίπτωση, παρακολουθούμε από κοντά και με ενδιαφέρον τις εξελίξεις και το δημόσιο διάλογο γύρω από αυτό το θέμα.

Κατά την άποψή μας, κρίνεται θετικά οποιαδήποτε πρόταση διασφαλίζει αφενός τη διατήρηση του λιγνίτη στο ενεργειακό μείγμα της χώρας, με όρους ανταγωνισμού και ιδιωτικής οικονομίας και αφετέρου, τα νόμιμα οικονομικά συμφέροντα της Δ.Ε.Η., την εύρυθμη λειτουργία των νέων εταιριών, αλλά και τα δικαιώματα των εργαζομένων. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Και εμείς ευχαριστούμε τον κ. Κουκλέλη. Το λόγο έχει ο κ. Μάντζαρης, από τη WWF Hellas.

ΝΙΚΟΛΑΟΣ ΜΑΝΤΖΑΡΗΣ ( Υπεύθυνος Τομέα Ενεργειακής και Κλιματικής Πολιτικής της WWF Hellas): Ευχαριστώ, κυρία Πρόεδρε.

Καταρχήν, θέλω να πω πολύ απλά και πολύ καθαρά, ότι εμείς διαφωνούμε με την πώληση του 40% του λιγνιτικού χαρτοφυλακίου της Δ.Ε.Η.. Οι λόγοι μας μπορεί να διαφέρουν από κάποιους από τους λόγους των προλαλησάντων.

Εμείς θεωρούμε ότι η συγκεκριμένη κίνηση επιχειρεί να διαιωνίσει το λιγνιτικό μοντέλο ηλεκτροπαραγωγής, το οποίο, εκτός από περιβαλλοντικά επιζήμιο, είναι και, με αμιγώς οικονομικούς όρους, καταστροφικό.

Θα αναρωτηθεί κάποιος, πώς μπορεί να συμβαίνει κάτι τέτοιο, τη στιγμή, που η όλη λογική της απόφασης του Ευρωπαϊκού Δικαστηρίου και των Θεσμών που πίεσαν την ελληνική Κυβέρνηση να το υιοθετήσει είναι ότι θα ενισχυθεί ο ανταγωνισμός και επομένως, θα χαμηλώσουν οι τιμές. Η εξήγηση είναι σχετικά απλή. Η απόφαση και η όλη συλλογιστική του Δικαστηρίου βασίζεται σε δεδομένα της προηγούμενης δεκαετίας.

Την προηγούμενη δεκαετία, ο λιγνίτης όντως ήταν το φθηνότερο καύσιμο. Κανείς δεν έχει λάβει υπόψη φυσικά, το τεράστιο εξωτερικό κόστος. Αν δεν το λάβει, όντως είναι το φθηνότερο καύσιμο. Όμως, κάτι τέτοιο δεν πρόκειται να εξακολουθήσει να ισχύει στο μέλλον και τώρα συζητάμε για το μέλλον.

Το νομοσχέδιο αυτό θα επηρεάσει το ενεργειακό μοντέλο της Ελλάδος για τις επόμενες δεκαετίες. Υπάρχουν συγκεκριμένες αλλαγές που εμποδίζουν την κατάσταση αυτή να συνεχιστεί, τη φθηνή λιγνιτική ηλεκτροπαραγωγή. Και μιλάω για την αναθεώρηση της ευρωπαϊκής οδηγίας για το «χρηματιστήριο ρύπων» που θα οδηγήσει σε αύξηση των τιμών, καθώς, όλες οι αναλύσεις αυτό δείχνουν.

Αναφέρομαι, επίσης, στα νέα όρια εκπομπών για τους υπόλοιπους αέριους ρύπους, στα οποία ψήφισε η Ε.Ε. ένα χρόνο πριν, μάλιστα με τη σύμφωνη γνώμη και σωστά της ελληνικής κυβέρνησης, τα οποία επιβάλλουν ακριβές αναβαθμίσεις στις λιγνιτικές μονάδες, αναφέρθηκαν και νούμερα, για παράδειγμα με τον Άγιο Δημήτριο, με τα οποία συμφωνούμε. Αυτό θα επιβαρύνει προφανώς τη λιγνιτική κιλοβατώρα.

Και φυσικά, υπάρχει ανταγωνισμός. Οι τεχνολογίες καθαρής ενέργειας, οι τεχνολογίες αποθήκευσης ενέργειας, γίνονται ολοένα και ανταγωνιστικότερες. Είναι ήδη ανταγωνιστικές, θα γίνουν ακόμα ανταγωνιστικότερες. Αυτή είναι μια τάση, η οποία δεν πρόκειται να αντιστραφεί.

Για αυτούς τους λόγους, θεωρούμε ότι βασική προτεραιότητα της ελληνικής κυβέρνησης στον υπό εξέλιξη μακροχρόνιο ενεργειακό σχεδιασμό θα έπρεπε να είναι ο σχεδιασμός της σταδιακής απεξάρτησης από τον λιγνίτη. Και αυτό το δείχνουν και οι υπολογισμοί. Εάν επιμείνουμε στο λιγνιτικό μοντέλο ηλεκτροπαραγωγής θα έχουμε ακριβότερο μείγμα ηλεκτροπαραγωγής συνολικά ως χώρα, σε σχέση με σενάρια, τα οποία δρομολογούν την απεξάρτησή του.

Εδώ όμως επιχειρείται κάτι τελείως διαφορετικό. Επιχειρείται να δοθεί «το φιλί της ζωής» στη λιγνιτική ηλεκτροπαραγωγή.

Με μια κουβέντα, ο παραλογισμός του όλου σχεδίου έγκειται στο εξής. Στο όνομα της στήριξης του ανταγωνισμού επιβάλλεται στη χώρα ένα τελείως μη ανταγωνιστικό μοντέλο ηλεκτροπαραγωγής. Και όπως η κοινή λογική λέει, κάτι τέτοιο θα έχει ολέθριες συνέπειες.

Αυτό δεν είναι με ένα σχόλιο γενικά επί της αρχής, φαίνεται και μέσα στο νομοσχέδιο, ότι υπάρχουν σαφείς στρεβλώσεις. Πρώτη και κύρια η «Μελίτη II», άρθρο 1. Περνάει μέσα στο πακέτο πώλησης και η άδεια παραγωγής. Θα αναρωτηθεί κανείς γιατί κάτι τόσο φθηνό οικονομικά, από οικονομική έννοια επιβάλλεται και μάλιστα, με ισχύ 450 Μεγαβάτ. Επιβάλλεται να κατασκευαστεί.

Ακούσαμε προηγουμένως τον Πρόεδρο της Δ.Ε.Η., που είπε πολύ σωστά ότι λόγω του ότι δεν έχουμε δωρεάν δικαιώματα εκπομπών, η «Πτολεμαΐδα V» δεν βγαίνει οικονομικά. Το ίδιο ισχύει και για την «Μελίτη II», το έχει πει και στο παρελθόν.

Παρόλα αυτά, πάλι στο όνομα του ανταγωνισμού, επιβάλουμε μια νέα μη ανταγωνιστική μονάδα. Αν αυτό δεν είναι στρέβλωση του ανταγωνισμού, δεν ξέρω τι είναι.

Στο άρθρο 3, έρχομαι στη «Μεγαλόπολη V», περιορίζεται η λειτουργία της στα 500 Μεγαβάτ, για λόγους ευστάθειας του δικτύου. Μα η ίδια η μελέτη του ΑΔΜΗΕ του 2017 λέει ότι πρέπει να λειτουργήσει η «Μεγαλόπολη V» και μάλιστα του χρόνου, διαφορετικά θα έχουμε αύξηση των εισαγωγών.

Ο κ. Σταθάκης το είπε στην Επιτροπή Παραγωγής και Εμπορίου μερικές μέρες πριν ότι το status quo με το περιορισμό της μη πλήρους λειτουργίας της «Μεγαλόπολης V» πρέπει να συνεχιστεί, γιατί αλλιώς δεν πουλιούνται λιγνιτικές μονάδες. Άρα και πάλι στο όνομα της προστασίας του ανταγωνισμού, επιβάλλεται μια στρέβλωση του ανταγωνισμού και μάλιστα, κατά της Δ.Ε.Η..

Έρχομαι πολύ γρήγορα σε κάτι το οποίο δεν ακούστηκε καθόλου μέχρι τώρα, ένα κομβικής σημασίας ζήτημα, το αδειοδοτικό, στο άρθρο 2.

Δυστυχώς, η κυβέρνηση συνεχίζει με μια λογική παρατάσεων, επεκτάσεων, ανανεώσεων, αδειών, που μάλιστα, γνωρίζει πολύ καλά ότι έχουν εκπέσει. Με βάση τις αποφάσεις του Συμβουλίου της Επικρατείας, τις πολύ πρόσφατες, δεν υπάρχει περιβαλλοντική άδεια αυτή τη στιγμή εν την ισχύ και για τις τρεις μονάδες που είναι υπό πώληση. Και μάλιστα, αυτό δεν είναι κάποια λεπτομέρεια νομική, τεχνική και τα λοιπά.

Αν σκεφθεί κανείς ότι μελέτες περιβαλλοντικών επιπτώσεων στις οποίες στηρίζονται αυτές οι ΑΕΠΟ είναι δύο και τρεις δεκαετίες παλιές με άλλα νομοθετικά δεδομένα, με άλλα περιβαλλοντικά δεδομένα.

Τι πρέπει να γίνει; Αν θέλουμε να το κάνουμε σωστά για να προσελκυσθούν ενδεχομένως και σοβαροί επενδυτές, ποιος σοβαρός επενδυτές θέλει να πάρει μια μονάδα, η οποία έχει σοβαρά αδειοδοτικά ζητήματα; Πρέπει να γίνουν νέες μελέτες περιβαλλοντικών επιπτώσεων. Να λάβουν υπόψη όλα τα νέα δεδομένα. Οι ΑΕΠΟ να εκδοθούν με βάση αυτές τις μονάδες και μάλιστα, να λάβουν υπόψη και τα νέα νομοθετικά δεδομένα. Δεν είναι δυνατόν δηλαδή, να μιλάμε για ΑΕΠΟ, οι οποίες δεν λαμβάνουν υπόψη ότι έχουμε νέο «breath», νέα όρια εκπομπών.

Εργασιακά. Άρθρο 4. Εμείς δεν θεωρούμε ότι προστατεύονται καθόλου οι εργαζόμενοι. Θεωρούμε ότι αυτό είναι νομοσχέδιο, το οποίο είναι ενάντια στους εργαζόμενους. Προαναγγέλλει μάλιστα το νομοσχέδιο και μειώσεις προσωπικού και εθελούσιες εξόδους, τις οποίες πάλι θα επωμιστεί η Δ.Ε.Η..

Το νομοσχέδιο δεν έχει πλάνο β΄, επίσης. Τι θα συμβεί αν δεν προχωρήσουν οι πωλήσεις των μονάδων αυτών. Το κυριότερο όμως για μας είναι ότι δεν περιλαμβάνει καμία εναλλακτική λύση για τους εργαζόμενους. Ποια θα είναι η επόμενη μέρα για τους εργαζόμενους, δεν υπάρχει κανένα τέτοιο σχέδιο.

Μάλιστα, υπάρχει τέτοια πρόβλεψη και μέσα στην πρόσφατη αναθεωρημένη οδηγία για το χρηματιστήριο ρύπων, η Ευρωπαϊκή Επιτροπή λέει ότι οι χώρες μπορεί να διοχετεύουν τμήμα των δημοσίων εσόδων δημοπράτησης δικαιωμάτων CO2 για επανεκπαίδευση εργαζομένων. Δεν υπάρχει κάτι τέτοιο μέσα στο νομοσχέδιο και γίνεται κατά κόρον και σε άλλες χώρες, με χαρακτηριστικότερο το παράδειγμα της Γερμανίας.

Εκτός από την έλλειψη εναλλακτικών λύσεων των εργαζομένων, δεν υπάρχει καμία εναλλακτική λύση που να προτείνεται για τις λιγνιτικές περιοχές της χώρας, οι οποίες προφανώς, θα πληγούν περισσότερο από την αποεπένδυση του λιγνίτη. Μάλιστα, όχι μόνο δεν υπάρχει εναλλακτικό πλάνο, υπάρχει και μείωση ουσιαστικά των εσόδων που έχουν αυτή τη στιγμή με το άρθρο 7 που είναι για το τοπικό πόρο ανάπτυξης που ονομάζεται ειδικό τέλος δικαιωμάτων έρευνας και εκμετάλλευσης λιγνίτη. Αλλάζει ο τρόπος εισφοράς των εταιριών που εκμεταλλεύονται τον λιγνίτη και έτσι στην ουσία μειώνεται. Αν πάρουμε δεδομένα του 2016 με βάση τον προηγούμενο τρόπο υπολογισμού, η εισφορά είναι περίπου 26 εκατομμύρια ευρώ, ενώ αν ίσχυε ο σημερινός τρόπος υπολογισμού εισφοράς, αυτός που προτείνεται δηλαδή, θα έπεφτε στα 17,9 εκατ. ευρώ. Μιλάμε για μείωση της τάξης του 50%.

Επίσης, παγιώνεται η χρήση του τοπικού πόρου ανάπτυξης για μετεγκαταστάσεις, το οποίο κανονικά θα πρέπει να επιβαρύνει τις εταιρείες εκείνες που εκμεταλλεύονται το λιγνίτη και είναι στην ουσία υπεύθυνες για τις μετεγκαταστάσεις. Για αυτούς τους λόγους και για να μην καταχραστώ το χρόνο, σας καλούμε να καταψηφίσετε αυτό το νομοσχέδιο επί της αρχής και κατ’ άρθρο και να στείλουν οι βουλευτές ένα μήνυμα επαναδιαπραγμάτευσης με τους θεσμούς και την κυβέρνηση για την κατάργηση της πώλησης του 40%. Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γρηγορίου.

ΠΑΝΑΓΙΩΤΗΣ ΓΡΗΓΟΡΙΟΥ (Υπεύθυνος για θέματα Ενέργειας και Κλιματικών Αλλαγών της Greenpeace): Κύριε Υπουργέ, χρόνια πολλά. Ως Greenpeace και εμείς είμαστε ενάντια στο ενδεχόμενο πώλησης των λιγνιτικών μονάδων που είναι ένα κομμάτι της δημόσιας περιουσίας. Βασικά, το ζητούμενο αυτή τη στιγμή για την Ελλάδα είναι πόσο γρήγορα θα αφήσει πίσω το λιγνίτη. Δεν υπάρχει κανένας λόγος αυτή τη στιγμή να συζητάμε για πώληση δημόσιων μονάδων σε ιδιώτες, από τη στιγμή που το συμφέρον της χώρας είναι να αφήσει πίσω το λιγνίτη μέσα στα επόμενα 15 χρόνια. Αυτό πρέπει να συμβεί για τρεις λόγους.

Πρώτον, η κλιματική υποχρέωση της χώρας. Η χώρα μας έχει υπογράψει την συμφωνία για το Παρίσι που έχει επικυρωθεί με μεγάλη πλειοψηφία από το Ελληνικό Κοινοβούλιο. Η συμφωνία για το Παρίσι σημαίνει για να αποτρέψουμε την ανεξέλεγκτη κλιματική αλλαγή θα πρέπει να πάμε σε ένα μοντέλο μηδενικών εκπομπών στα μέσα του αιώνα που σημαίνει μηδενικές εκπομπές στην ηλεκτροπαραγωγή το 2030. Δεύτερον, για να προστατεύσουμε τη δημόσια υγεία, σήμερα υπάρχουν εκατοντάδες πρόωροι θάνατοι από τη χρήση του λιγνίτη, κάτι που θα συνεχιστεί και με την Πτολεμαΐδα V που θα υπάρχουν δεκάδες πρόωροι θάνατοι από τη λειτουργία της Πτολεμαΐδας V. Τρίτον, πρέπει να κάνουμε αυτό που συμβαίνει σε όλο τον κόσμο. Ενεργειακή μετάβαση συμβαίνει, έχει έρθει ο καιρός του εκσυγχρονισμού ης οικονομίας. Ο λιγνίτης και ο άνθρακας είναι τεχνολογίες που ανήκουν στο παρελθόν και αυτή τη στιγμή είναι τεχνολογίες επιζήμιες για την ελληνική οικονομία.

Θα σας θέσω ένα μικρό παράδειγμα, αν αυτή τη στιγμή που η ΔΕΗ φτιάχνει την Πτολεμαΐδα V, αυτό το 1,5 δις ευρώ το είχε κάνει ηλιακή ενέργεια, φωτοβολταϊκά πάρκα, σύμφωνα με εκτίμηση της Greenpeace το χαμηλότερο κόστος της ηλεκτροπαραγωγής σε χρονικό ορίζοντα 25ετίας σαν σήμερα η ΔΕΗ θα είχε ένα όφελος 2,5 με 3 δισεκατομμύρια ευρώ παραπάνω. Ποιο είναι το ζητούμενο; Το ζητούμενο είναι να υπάρχει η δίκαιη ενεργειακή μετάβαση. Είναι ένας ενεργός ζωντανός διάλογος διεθνώς στον οποίο συμμετέχουν και τα εργατικά συνδικάτα, στο οποίο συμμετέχουν εταιρείες ηλεκτροπαραγωγής που συμμετέχουν οι τοπικές κοινωνίες. Το ζητούμενο είναι για να υπάρχει δίκαιη μετάβαση για την τοπική κοινωνία να αξιοποιήσουμε δημόσιους πόρους για να βοηθήσουμε την τοπική κοινωνία να πάει σε ένα διαφορετικό παραγωγικό μοντέλο και να διασφαλιστούν θέσεις εργασίας. Να γίνει η δυτική Μακεδονία και η Αρκαδία αναπτυξιακά κέντρα της Ελλάδας με ένα διαφορετικό μοντέλο.

Το δεύτερο ζητούμενο είναι πως η ίδια η ΔΕΗ, γιατί ακούσαμε ότι ο λιγνίτης είναι εθνικό κεφάλαιο, λυπάμαι αλλά αυτό ήταν σε άλλη δεκαετία, το εθνικό κεφάλαιο της χώρας είναι η καθαρή ανανεώσιμη πηγή ενέργειας. Θέλουμε τη ΔΕΗ να γίνει πρωταγωνιστής σε αυτή τη μετάβαση. Να διασφαλίσει θέσεις εργασίας, να υπάρξουν προγράμματα επανεκπαίδευσης, να αυξηθούν οι θέσεις εργασίας, όπως βλέπουμε ότι συμβαίνει με άλλες εταιρείες ηλεκτροπαραγωγής σε άλλες χώρες.

Εν κατακλείδι, επειδή είναι κλιματική υποχρέωση, επειδή πρέπει να συγχρονιστούμε με την πραγματικότητα, όχι να περιμένουμε να συγκρουστούμε με την πραγματικότητα, ο καλύτερος τρόπος για να γίνει η ευρωπαϊκή υποχρέωση της χώρας για απελευθέρωση της αγοράς είναι να μην πουλήσουμε τις δημόσιες μονάδες, αλλά μέσα σε ένα χρονοδιάγραμμα 15ετές να αποσύρουμε τις λιγνιτικές μονάδες και να απελευθερωθεί με αυτό τον τρόπο η αγορά.

Είμαστε εξαιρετικά επιφυλακτικοί για το κατά πόσο θα υπάρξει ενδιαφέρον για αυτές τις μονάδες. Εάν αυτή τη στιγμή είναι μια φορά δυσχερές το επενδυτικό περιβάλλον για το λιγνίτη, σας διαβεβαιώ ότι με το ρυθμό που γίνεται η ενεργειακή μετάβαση σε δύο - τρία χρόνια θα είναι δύο και τρεις φορές. Ό,τι κίνητρα και να υπάρχουν, θεωρούμε εξαιρετικά δύσκολο να υπάρχει πραγματικό ουσιαστικό ενδιαφέρον από ιδιώτες για τεχνολογία λιγνίτη.

Σε αυτό το πλαίσιο ζητάμε να αποσυρθεί το νομοσχέδιο και να υπάρχει απελευθέρωση της αγοράς μέσα από την απεξάρτηση του λιγνίτη. Ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Γκαρά Αναστασία, Δημαράς Γεώργιος, Δημητριάδης Δημήτριος, Θεοπεφτάτου Αφροδίτη, Θεοφύλακτος Ιωάννης, Ιγγλέζη Αικατερίνη, Καματερός Ηλίας, Καραγιάννης Ιωάννης, Καρακώστα Ευαγγελία (Εύη), Καραναστάσης Απόστολος, Κάτσης Μάριος, Καφαντάρη Χαρούλα (Χαρά), Ξυδάκης Νικόλαος, Ουρσουζίδης Γεώργιος, Σέλτσας Κωνσταντίνος, Μεγαλοοικονόμου Θεοδώρα, Σπαρτινός Κωνσταντίνος, Αντωνίου Χρήστος, Τελιγιορίδου Ολυμπία, Αντωνιάδης Ιωάννης, Δήμας Χρίστος, Κατσανιώτης Ανδρέας, Βλάσης Κωνσταντίνος, Χαρακόπουλος Μάξιμος, Σκρέκας Κωνσταντίνος, Αρβανιτίδης Γεώργιος, Καρράς Γεώργιος - Δημήτριος, Κωνσταντινόπουλος Οδυσσέας, Ζαρούλια Ελένη, Σαχινίδης Ιωάννης, Καμμένος Δημήτριος, Λαζαρίδης Γεώργιος και Γεωργιάδης Μάριος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σιάκος.

ΚΩΝΣΤΑΝΤΙΝΟΣ ΣΙΑΚΟΣ (Πρόεδρος του Εργατικού Κέντρου Φλώρινας): Ευχαριστώ, κυρία Πρόεδρε. Η εξόρυξη λιγνίτη και η παραγωγή ηλεκτρισμού αποτελούν ουσιώδη πυλώνα της τοπικής οικονομίας με τεράστιες προεκτάσεις σε όλους τους τομείς της ζωής μας. Ως Εργατικό Κέντρο Φλώρινας, είμαστε για άλλη μια φορά στη δυσάρεστη θέση να μεταδώσουμε το στίγμα της εργασιακής πραγματικότητας στην περιοχή μας.

Η ανεργία παραμένει σκαρφαλωμένη σε πολύ υψηλά ποσοστά και αυτό αποτελεί τον μεγαλύτερο εφιάλτη για εμάς. Τα νοικοκυριά χωρίς κανένα εργαζόμενο πληθαίνουν καθημερινά και αδυνατούν να ικανοποιήσουν τις ανάγκες τους. Η κατάσταση αυτή δεν μπορεί να συνεχιστεί άλλο και πρέπει να βρούμε τρόπο να ανοίξουν νέες θέσεις εργασίας στην εξόρυξη λιγνίτη, προκειμένου να δοθεί ώθηση στην τοπική οικονομία που ρημάζει και ασφυκτιά.

Με αφορμή το νομοσχέδιο για την πώληση των λιγνιτικών μονάδων διαμηνύουμε σε όλους τους τόνους ότι το Εργατικό Κέντρο Φλώρινας είναι αντίθετο σε αυτό τον νόμο, καθώς η πώληση θα είναι καταστροφική, τόσο για τη Δ.Ε.Η., όσο και για την τοπική κοινωνία. Με αυτό το νομοσχέδιο δεν υπάρχει καμία διασφάλιση του δημόσιου χαρακτήρα, ο οποίος, θα υπήρχε, εάν η Δ.Ε.Η. είχε πρωταγωνιστικό ρόλο στα νέα δεδομένα.

Επίσης, δεν υπάρχει καμία εξασφάλιση για τα εργασιακά και ασφαλιστικά δικαιώματα των εργαζομένων. Δεν θα υφίσταται καμία συμμετοχή της Δ.Ε.Η. στο ενεργειακό λεκανοπέδιο της Φλώρινας. Δεν θα υπάρχει καμία διασφάλιση για την κατασκευή της δεύτερης μονάδας της Μελίτης. Δεν υπάρχει καμία διασφάλιση για την επαναλειτουργία των κλειστών ορυχείων της περιοχής και επομένως, δεν υπάρχει προοπτική για τη δημιουργία νέων θέσεων εργασίας σε μια περιοχή, όπου η ανεργία παραμένει σκαρφαλωμένη σε δυσθεώρητα επίπεδα. Αντιθέτως, μειώσεις τόσο των θέσεων εργασίας, όσο και της ποιότητας αυτής.

Εμείς, ως Εργατικό Κέντρο Φλώρινας, σεβόμενοι και το θεσμό που εκπροσωπούμε, αναλύοντας τα δεδομένα με ρεαλισμό, λαμβάνοντας υπόψη τις απορρέουσες υποχρεώσεις της χώρας μας από τις Κοινοτικές Οδηγίες, αλλά βλέποντας και το καθεστώς που επικρατούσε στην περιοχή, τολμήσαμε τότε και παρουσιάσαμε μια φιλόδοξη πρόταση στους αρμόδιους Υπουργούς και στη διοίκηση της Δ.Ε.Η.. Η πρόταση αυτή μιλούσε για την ανάληψη πρωτοβουλίας από τη Δ.Ε.Η. για τη δημιουργία ενός κοινού οργανωτικού σχήματος με συγκεκριμένη εταιρική μορφή, στο οποίο, η Δ.Ε.Η. θα είχε κυρίαρχο ρόλο.

Μια τέτοια πρόταση θα μπορούσε να είχε οδηγήσει στην προάσπιση του δημόσιου χαρακτήρα της λιγνιτικής παραγωγής, στην οικονομική ανασυγκρότηση της επιχείρησης, μέσω της νέας επένδυσης, με αποτέλεσμα να δημιουργηθούν νέες θέσεις εργασίας και ανάπτυξη στην περιοχή, στη δημιουργία της δεύτερης μονάδας στην Μελίτη και στην αποτροπή του σχεδίου της μικρής Δ.Ε.Η..

Ένα τέτοιο σχέδιο είχε προωθηθεί με το «Project» Μελίτη, το οποίο δεν ακολούθησε ο κ. Υπουργός, παρά το ότι ο Πρόεδρος της Δ.Ε.Η. το πίστευε μέχρι τέλους. Άλλωστε, θυμόμαστε όλοι μας τη δήλωση του Πρωθυπουργού, κ. Τσίπρα, ότι η επένδυση της κινεζικής εταιρίας αποτελεί ψήφο εμπιστοσύνης στη χώρα μας.

Καλούμε λοιπόν την κυβέρνηση, τον αρμόδιο Υπουργό, να αναλάβουν τις ευθύνες τους και να σταθούν με μια έντιμη στάση απέναντι στην κοινωνία της ακριτικής μας περιοχής, αποσύροντας άμεσα το παραπάνω νομοσχέδιο και να ξεκινήσει μια διαβούλευση με τις τοπικές κοινωνίες και τους εργαζόμενους, καθώς υπάρχουν τρόποι να επιτευχθεί η απελευθέρωση ενέργειας με προτάσεις ρεαλιστικές, εφικτές, προς όφελος της περιοχής και της χώρας.

Το μέλημά μας πρέπει να είναι η ανάπτυξη της περιοχής συνολικά. Όχι δύο μέτρα και δύο σταθμά ανάμεσα σε γειτονικούς νομούς, αλλά αντίθετα, μια περιφερειακή ανάπτυξη προς όφελος της κοινωνίας. Όχι στην στοχοποίηση της ακριτικής μας περιοχής για ακόμη μια φορά.

Επισημαίνουμε για άλλη μια φορά την αντίθεσή μας στο παρόν νομοσχέδιο. Στην εξαιρετική, όμως, και απευχθέα περίπτωση που ψηφιστεί το παραπάνω νομοσχέδιο, θεωρούμε επιβεβλημένη τη διασφάλιση των παρακάτω:

Πρώτον, υποχρέωση του επενδυτή για την άμεση κατασκευή της δεύτερης μονάδας στη Μελίτη.

Δεύτερον, υποχρέωση του επενδυτή για τη διάθεση θεσμικού φορτίου από τους ΑΗΣ Μελίτης για τη τηλεθέρμανση της Φλώρινας και της Μελίτης.

Τρίτον, πλήρη εξασφάλιση της ολοκλήρωσης των διαδικασιών της αναγκαστικής απαλλοτρίωσης και μετεγκατάστασης της τοπικής κοινότητας Αχλάδας, με δεδομένο ότι ειδικά στην περίπτωση της Φλώρινας λειτουργεί και ιδιωτικό ορυχείο που τροφοδοτεί τον ατμοηλεκτρικό σταθμό, χρειάζεται ειδική μέριμνα για τη διασφάλιση των περίπου 500 θέσεων εργασίας αυτών. Η εκμετάλλευση των κοιτασμάτων των ορυχείων της Αχλάδας πρέπει να λειτουργεί παράλληλα, ώστε να μη δημιουργηθεί πρόβλημα στη μετεγκατάσταση του οικισμού.

Τέταρτον, αναπροσαρμογή του τέλους λιγνίτη προς τα πάνω ως αντισταθμιστικό όφελος.

Πέμπτον, οι προσλήψεις προσωπικού τόσο των ΑΗΣ όσο και των ορυχείων να πληρούν τους όρους εντοπιότητας.

Έκτον, σύμφωνα με το άρθρο 6 παρ. 2 που αφορά την παραχώρηση δικαιωμάτων εξόρυξης του ορυχείου της Βεύης, θα πρέπει να διασφαλιστεί ότι ο αριθμός των προσλήψεων θα είναι μεγαλύτερος ή ίσος με τις θέσεις πλήρους απασχόλησης της τελευταίας υπογραφή σας σύμβασης.

Έβδομον, διασφάλιση των εργασιακών και ασφαλιστικών δικαιωμάτων των εργαζομένων. τόσο αυτών που θα μεταβιβαστούν στη νέα εταιρία από τη Δ.Ε.Η. Α.Ε.. όσο και των νέων εργαζομένων που θα προσληφθούν στα ορυχεία που παραχωρούνται στην εταιρία.

Όγδοον, συγκεκριμένο χρονοδιάγραμμα έναρξης εργασιών εξόρυξης τα προς παραχώρηση ορυχεία.

Συνοψίζοντας, ζητούμε την άμεση απόσυρση του νομοσχεδίου για το συμφέρον της χώρας και σας καλούμε να συζητήσουμε από μηδενικής βάσης και με ρεαλισμό για το μέλλον της ενεργειακής πολιτικής. Θα καταθέσω στη Γραμματεία το υπόμνημα, το οποίο έχει αναλυτικά τις θέσεις μας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Τα ο λόγο έχει ο κ. Μπρούμας.

ΑΡΙΣΤΙΕΔΗΣ ΜΠΡΟΥΜΑΣ (Προέδρος Εργατικού Κέντρου Αρκαδίας): Κυρία Πρόεδρε, κύριε Υπουργέ, κύριοι Βουλευτές, εκπρόσωποι αυτοδιοικητικών φορέων, εκπρόσωποι φορέων, αγαπητοί συνάδελφοι, θα ήθελε εκ μέρους της διοίκησης του Εργατικού Κέντρου να ευχαριστήσω τους Βουλευτές της Αρκαδίας, γιατί χάρη σε αυτούς δίνεται η δυνατότητα σήμερα να πούμε και εμείς τις δικές μας σκέψεις. Χάρη σε αυτούς έχει τη δυνατότητα το Εργατικό Κέντρο Αρκαδίας και ο νομός Αρκαδίας να αισθάνεται, τουλάχιστον, στην επικοινωνία, ότι διέπεται από τους ίδιους συνταγματικούς νόμους.

Όσον αφορά την ισότητα των πολιτών, γιατί αυτό το δικαίωμα δεν μας το δώσατε, κύριε Υπουργέ, στο Περιφερειακό Συνέδριο, όταν η Τρίπολη αντιμετωπίστηκε σαν να είναι μια πόλη σε εμπόλεμη κατάσταση και επιστρατεύσατε αστυνομικούς μέχρι και από τη Λευκάδα. Σε κάθε, λοιπόν, στενάκι υπήρχε και μια κλούβα.

Στα αυτιά μας ηχούν ακόμη οι προεκλογικές σας και μετεκλογικές σας υποσχέσεις για μια δημόσια Δ.Ε.Η., καθαροποιημένη και η μικρή Δ.Ε.Η. ήταν ένα εθνικό ξεπούλημα, που όποιος το έκανε θα αντιμετωπιζόταν από τα ειδικά δικαστήρια.

Θέση του συνδικαλιστικού κινήματος πάγια και διαχρονική είναι ότι ο Πρόεδρος και Διευθύνων Σύμβουλος της Δ.Ε.Η. πρέπει να είναι από τα «σπλάχνα» μας, γιατί και τεχνογνωσία διαθέτει και προφυλάσσει και το δημόσιο συμφέρον.

Σήμερα, λοιπόν, ακούσαμε από τον Πρόεδρο και Διευθύνων Σύμβουλο να μας λέει ότι οι αποφάσεις για το ποιες μονάδες θα ξεπουληθούν ήταν δική του εισήγηση. Και επειδή, λοιπόν, το ψέμα είναι μεγαλύτερο με αυτή την Κυβέρνηση ΣΥΡΙΖΑ που αυτή τη στιγμή το μόνο που αρέσκεται είναι στην επικοινωνιακή τακτική.

Ψεύδεστε αγαπητοί κύριοι της Συγκυβέρνησης, όπως ψεύδεστε για μία σειρά νομοθετημάτων, γιατί καμία ευρωπαϊκή οδηγία και καμία μνημονιακή υποχρέωση να σας υποχρεώνει να ξεπουλήσετε τον λιγνίτη.

Πράγματι, υπάρχει απόφαση του Ευρωπαϊκού Δικαστηρίου που λέει ότι μπορεί οι ιδιώτες να έχουν πρόσβαση στο 40% των κοιτασμάτων και για την περιφέρεια Πελοποννήσου υπάρχουν, δόξα τω Θεώ, πολλά κοιτάσματα. Να πω, ότι υπάρχει το κοίτασμα στα Καλάβρυτα, το κοίτασμα της Κυπαρισσίας, το κοίτασμα της Πελάνας, το κοίτασμα της Κορινθίας, το κοίτασμα της Ασέας.

Πουθενά δε λέει, ότι πρέπει να ξεπουλήσουμε τις δύο λιγνιτικές μονάδες.

Πουθενά δεν λέει, ότι πρέπει να μπει περιορισμός για 500 Mwt σε μια μονάδα που στήθηκε χάρη στο υστέρημα του ελληνικού λαού.

Όλα αυτά, επειδή η Δ.Ε.Η. είναι η μεγαλύτερη βιομηχανική επιχείρηση, χτίστηκε με το «αίμα της θυσίας» των εργαζομένων και των συνταξιούχων, έχει τους περισσότερους νεκρούς, τους περισσότερους θανάτους από επαγγελματικές ασθένειες, δεν επιβάρυνε καθόλου τον κρατικό προϋπολογισμό και η Δ.Ε.Η., λοιπόν, απαιτείται στη μεταμνημονιακή εποχή να έχει δημόσιο χαρακτήρα για το συμφέρον της κοινωνίας. Κύριε Υπουργέ, θα γίνω σαφής.

Το 1970 που υπεγράφη κοινωνικό συμβόλαιο μεταξύ της Δ.Ε.Η. από μια κυβέρνηση, η οποία μάλιστα δεν ήταν και εκλεγμένη από τον ελληνικό λαό και της τοπικής κοινωνίας προέβλεπε, ότι η Δ.Ε.Η. θα εξορύξει το κοίτασμα και θα αποκαταστήσει τα εδάφη.

Σήμερα, λοιπόν, αυτά τα εδάφη θα τα αποκαταστήσει ο ιδιώτης με σεβασμό στο περιβάλλον και στην υγεία του προσωπικού με ορθολογική εξόρυξη του κοιτάσματος;

Ποιος θα κάνει την αποτίμηση, κύριε Υπουργέ, της περιουσίας του ελληνικού λαού, όταν ο ίδιος ο Πρόεδρος και Διευθύνων Σύμβουλος της Δ.Ε.Η. μας είπε σήμερα, ότι την μονάδα III, εάν την κράταγε η Δ.Ε.Η θα έβγαινε ψυχρή εφεδρεία;

Παράλληλα, μας είπε ο κ. Πρόεδρος και Διευθύνων Σύμβουλος της Δ.Ε.Η. που επί των ημερών του η Δ.Ε.Η. έχει ένα χρέος παραπάνω από 1,5 εκατομμύρια ευρώ από αυτό που παρέλαβε, ότι δύναται σήμερα να δώσει και εθελουσίες αποχωρήσεις.

Από ποια λεφτά θα δοθούν αυτά τα χρήματα, κύριε Υπουργέ; Έχετε νομική εξουσιοδότηση; Προβλεπόταν στο Σύνταγμά σας η πώληση της Δημόσιας Επιχείρησης;

Ως Εργατικό Κέντρο έχουμε αναθέσει σε διακεκριμένο νομικό γραφείο στο Ευρωπαϊκό Κοινοβούλιο και στην Ευρωπαϊκή Επιτροπή και θα εξετάσουμε όλες τις πτυχές, γιατί θα πρέπει να ξέρετε ότι δεν έχετε το αλάθητο και οι κυβερνήσεις έρχονται και παρέρχονται, όμως η Δ.Ε.Η. χτίστηκε από τους εργαζόμενους με το μόχθο και τη θυσία τους, από ανθρώπους απόμαχους της ζωής και δεν διαφωνούμε με όρους συντεχνίας.

Εάν πραγματικά με το νέο σχέδιο που χτίστηκε και σχεδιάστηκε στο «ποδάρι» μας δίνατε έστω και μία θέση εργασίας παραπάνω, γιατί μας είπε ο Πρόεδρος και Διευθύνων Σύμβουλος, ότι «θα φροντίσω τις επόμενες μέρες να κάνω ειδική εισήγηση».

Μα, σε δύο μέρες ψηφίζεται το νομοσχέδιο και είναι εκείνος, ο ίδιος ο Πρόεδρος και Διευθύνων Σύμβουλος της Δ.Ε.Η. που κατάργησε το δώρο στους συμβασιούχους, κάτι που ποτέ δεν είχε καταργηθεί.

Είναι η ίδια η Κυβέρνηση που υποτίθεται ότι απάλλαξε τους εργαζόμενους στα νοσοκομεία από τους εργολάβους, τους δίνει ακριβώς τα ίδια χρήματα, τους καταργεί το δώρο και οι εργαζόμενοι στην Αρκαδία δουλεύουν – κύριε Κωνσταντινόπουλε, ακούστε το και παρακαλώ να επιληφθείτε - το τελευταίο τρίμηνο 120 ώρες εργασίας, γιατί ο προϋπολογισμός του Υπουργείου Υγείας είναι συγκεκριμένος.

Εμείς, λοιπόν, με όρους κοινωνίας απορρίπτουμε όχι μόνο το νομοσχέδιο, αλλά και τα «ψίχουλα» που μας καταθέτετε «στο τραπέζι».

Οι εργαζόμενοι στη Δ.Ε.Η. είναι εργαζόμενοι βιομηχανικοί, είναι εργαζόμενοι με βαρύ φορτίο αίματος, το οφείλουμε σε αυτούς που έχουν χάσει τη ζωή τους και το χρωστάμε στους νέους που δεν θέλουμε να γίνουν «σκλάβοι στα σύγχρονα σκλαβοπάζαρα».

Εάν πραγματικά - και τελειώνω με αυτό - θέλετε να πουλήσετε κάτι, πουλήστε τα περιουσιακά στοιχεία που ξεχνάτε να τα δηλώσετε, γιατί είναι πολλά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Στασινός, Πρόεδρος του Τεχνικού Επιμελητηρίου Ελλάδος (ΤΕΕ).

ΓΕΩΡΓΙΟΣ ΣΤΑΣΙΝΟΣ (Πρόεδρος του Τεχνικού Επιμελητηρίου Ελλάδος (ΤΕΕ) ): Ευχαριστώ κυρία Πρόεδρε.

Θα μιλήσω εγώ στην πρωτολογία και στη συνέχεια, θα μιλήσει ο κ. Μαυρωματίδης, Πρόεδρος του Τεχνικού Επιμελητηρίου Τμήματος Δυτικής Μακεδονίας.

Ευχαριστούμε για την πρόσκληση. Εύχομαι χρόνια πολλά στον κ. Υπουργό και σε όλους τους εορταζόμενους εδώ.

Θέλω να τοποθετηθώ γενικά, σχετικά με τις τοπικές κοινωνίες της Δυτικής Μακεδονίας και της Πελοποννήσου. Έχουν ειπωθεί από τους αντίστοιχους φορείς, που είναι αρκετοί, από όσα άκουσα και θα πω το εξής. Αυτό το νομοσχέδιο, όπως και παρόμοια νομοσχέδια, σχετικά με το θέμα της ενέργειας, θα πρέπει να απαντούν σε κάποιες αλήθειες, οι οποίες, πρέπει να ειπωθούν μεταξύ μας.

Η αναγκαιότητα του συγκεκριμένου νομοσχεδίου δεν προκύπτει, ούτε από τις πολιτικές της Κυβέρνησης, αλλά ούτε από τις μνημονιακές υποχρεώσεις. Μνημονιακή υποχρέωση έγινε, γιατί αντιβαίνει στο Κοινοτικό Δίκαιο. Όταν δημιουργείται αγορά στη θέση μονοπωλίου, δεν μπορεί να συνεχίζει η προνομιακή μεταχείριση της, μέχρι πρότινος, Δημόσιας Επιχείρησης. Αυτό το γνωρίζουμε όλοι. Από κει και πέρα, όμως, η επιλογή του τρόπου απελευθέρωσης της αγοράς είναι καθαρά πολιτική επιλογή. Είτε πώληση μονάδων και στοιχείων ενεργητικού, είτε απόσχιση και δημιουργία εταιρειών, σε όποιο μίγμα κρίνεται καλύτερο. Σε κάθε περίπτωση όμως, αυτό που θα πρέπει να διασφαλίζεται είναι το δημόσιο συμφέρον και η ασφάλεια εφοδιασμού της χώρας.

Δεύτερον, η ηλεκτροπαραγωγή πρέπει να γίνεται πλέον, με τους ίδιους όρους, για όλους τους παραγωγούς, με διαφοροποίηση ανά πηγή παραγωγής, όσον αφορά το περιβαλλοντικό τους αποτύπωμα.

Τρίτον, η αγορά για να αναπτυχθεί και να γίνει παραγωγικό εργαλείο και όχι απλή χρηματιστηριακή αγορά με εισαγωγές και εξαγωγές ρεύματος, όταν συμφέρει κάποιον, πρέπει να έχει δυνατότητες ανάπτυξης στη χώρα. Αυτό τι σημαίνει; Σημαίνει δύο πράγματα. Δυνατότητα αύξησης της κατανάλωσης, άρα πραγματική ανάπτυξη στην οικονομία για να αυξηθούν και οι καταναλωτές και η καταναλώμενη ενέργεια και δυνατότητα των δικτύων να αντέξουν την αυξημένη ζήτηση. Δυστυχώς, το θέμα της αναβάθμισης των δικτύων μεταφοράς ηλεκτρικής ενέργειας καθυστερεί. Είναι χαρακτηριστικό ότι το νομοσχέδιο έχει ειδική πρόβλεψη για μειωμένη παραγωγή ρεύματος από φυσικό αέριο στη Μεγαλόπολη, λόγω αδυναμίας του δικτύου.

Το θέμα των δικτύων, γενικά, είναι πάρα πολύ σημαντικό, γιατί μόνο μέσα από αναπτυσσόμενα δίκτυα μεταφοράς μπορούν να προωθηθούν οι ΑΠΕ και να αντικατασταθεί πιο γρήγορα ο λιγνίτης, ως καύσιμο.

Επίσης, μόνο μέσα από αναβαθμισμένα δίκτυα μεταφοράς, θα καταφέρουμε να προάγουμε τη χρήση ηλεκτρικής ενέργειας στις μεταφορές, κάτι που έχει αναφερθεί πολλές φορές όσον αφορά τα ηλεκτροκίνητα μέσα μαζικής μεταφοράς, αλλά και τα ηλεκτροκίνητα αυτοκίνητα, ώστε να απεξαρτηθεί η χώρα, όσο πιο γρήγορα, από τα ορυκτά καύσιμα.(Συνέχεια ομιλίας, κ. Γεώργιου Στασινού, Προέδρου του Τεχνικού Επιμελητηρίου Ελλάδας (ΤΕΕ))

Οι ανταποδοτικοί πόροι από την παραγωγή και κατανάλωση λιγνίτη για την παραγωγή ενέργειας είναι μικροί ακόμη και αν συνυπολογίσουμε μαζί τόσο το ειδικό τέλος για την αυτοδιοίκηση και το σύστημα εμπορίας ρύπων και πρέπει να είναι διαφορετικοί από ό,τι ήταν μέχρι σήμερα, γιατί φαίνεται ότι είναι προβληματικοί όσον αφορά την αποδοτικότητα τους. Αν η επιλογή της ευνοϊκής ρύθμισης για μια δημόσια επιχείρηση ηλεκτρισμού είχε νόημα, όσο η επιχείρηση ήταν δημόσια και όσο υπηρετούσε τον μείζονα στόχο του εξηλεκτρισμού της χώρας, τόσο στρεβλωτική γίνεται σήμερα. Πρέπει όλοι οι παραγωγοί ενέργειας από λιγνίτη, να συνεισφέρουν πέραν του τοπικού ανταποδοτικού τέλους στις περιοχές που επιβαρύνονται με πράσινους πόρους για το σύνολο της κοινωνίας, γιατί ο λιγνίτης είναι -σε εισαγωγικά το λέω-«βρώμικη πηγή ενέργειας» και πρέπει να εξομαλύνονται οι περιβαλλοντικές επιπτώσεις.

Βέβαια υπάρχει το πρόβλημα της ανταγωνιστικότητας της εγχώριας παραγόμενης ηλεκτρικής ενέργειας που πρέπει να επιλυθεί και σε αυτό μαγικές συνταγές δεν υπάρχουν. Κάθε επιλογή ευνοεί κάποιους και κάποιους άλλους τους επιβαρύνει. Αυτή είναι η αλήθεια. Ο καλύτερος δρόμος που φαίνεται σήμερα να υπάρχει είναι η όσο το δυνατόν μεγαλύτερη χρήση λιγνίτη σε βραχυπρόθεσμο ορίζοντα, με παράλληλη συμπίεση τιμών για τη βιομηχανία, με ταυτόχρονη προώθηση άλλων μορφών παραγωγής ενέργειας, ώστε σε μεσοπρόθεσμο επίπεδο να γίνει πιο καθαρή και ταυτόχρονα ανταγωνιστική η καθαρή παραγωγή ενέργειας.

Τέλος, δεν πρέπει να ξεχνάμε ορισμένες μακροπρόθεσμες επιλογές που διαφεύγουν συχνά από την ιστορία και την ειδησεογραφία. Η Δ.Ε.Η. με τη λιγνιτοπαραγωγή αποτέλεσε κρίσιμο σχολείο τόσο για την ανάπτυξη των ορυχείων της χώρας όσο και στον εξηλεκτρισμό. Πέρα από το θέμα των εργασιακών σχέσεων και της μεταφοράς τους στις νέες εταιρείες, είναι εξαιρετικά σημαντικό το ζήτημα διατήρησης και αύξησης της τεχνογνωσίας μέσα στη χώρα με ελληνικό επιστημονικό δυναμικό. Αυτό το τεχνικό δυναμικό που περιλαμβάνει σημαντική γνώση από επιστήμονες και τεχνικούς που απέκτησε η χώρα τις δεκαετίες από τον πόλεμο και μέχρι σήμερα, δεν πρέπει να χαθεί. Η μετάβαση σε μια πιο καθαρή οικονομία μακριά από τον λιγνίτη πρέπει να γίνει με όρους παραγωγής εγχώριου πλούτου, τεχνογνωσίας, στις άλλες μορφές παραγωγής ενέργειας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ.

Το λόγο έχει ο κ. Μαυρωματίδης. Είδα κύριε Μαυρωματίδη, ότι έχετε καταθέσει και υπόμνημα.

ΔΗΜΗΤΡΙΟΣ ΜΑΥΡΩΜΑΤΙΔΗΣ (Πρόεδρος του Τεχνικού Επιμελητηρίου, Τμήματος Δυτικής Μακεδονίας): Μάλιστα, κυρία Πρόεδρε και το έστειλα και ηλεκτρονικά.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ πολύ.

ΔΗΜΗΤΡΙΟΣ ΜΑΥΡΩΜΑΤΙΔΗΣ (Πρόεδρος του Τεχνικού Επιμελητηρίου, Τμήματος Δυτικής Μακεδονίας): Κυρία Πρόεδρε, εμείς ως Τεχνικό Επιμελητήριο Δυτικής Μακεδονίας τα τελευταία τουλάχιστον 20 χρόνια και προφανώς κοινοποιείται και στο Τεχνικό Επιμελητήριο Ελλάδας, το οποίο είναι η ενιαία έκφραση όλων, όπως μίλησε προηγουμένως και ο Πρόεδρος, απλά εξειδικεύουμε τα ζητήματα, λόγω ακριβώς της ιδιαιτερότητας που έχουμε να υπάρχει η λιγνιτική παραγωγή κυρίως, στη Δυτική Μακεδονία και δευτερευόντως στην Αρκαδία και γι' αυτό λοιπόν είμαστε και με τη συνάδελφο την αντίστοιχη εκεί σε συνεργασία.

Για πολλές δεκαετίες και με κορύφωση το 2002 η εξόρυξη και η καύση λιγνίτη διαμόρφωνε το 30% της ακαθάριστης προστιθέμενης αξίας σε επίπεδο Δυτικής Μακεδονίας, ενώ κατά το 2014 το ποσοστό αυτό ανήλθε στο 42%.

Με μια πρώτη ανάγνωση και λαμβάνοντας υπόψη την κλιμακούμενη συρρίκνωση της λιγνιτικής δραστηριότητας στη Δυτική Μακεδονία, το εν λόγω εύρημα φαίνεται να έρχεται σε ευθεία αντίθεση με τα λογικώς αναμενόμενα. Με μια δεύτερη, όμως, ανάγνωση, με δεδομένο ότι από το 2009 εμφανίζεται μια σταδιακή πτώση του συνολικού Α.Ε.Π. της Δυτικής Μακεδονίας, με παράλληλη συρρίκνωση όλων των παραγωγικών κλάδων σε περιφερειακό επίπεδο, προκύπτει ότι η βιομηχανία λιγνίτη αναδεικνύεται όλο και περισσότερο κυρίαρχη στην τοπική οικονομία.

Τα παραπάνω ευρήματα, μεταξύ άλλων προκύπτουν από την πρόσφατη μελέτη του Τεχνικού Επιμελητηρίου με τίτλο «Επικαιροποίηση - εκτίμηση του κόστους μετάβασης της Δυτικής Μακεδονίας σε καθεστώς χαμηλής λιγνιτικής παραγωγής, αποτίμηση της συνεισφοράς των οικονομικών κλάδων στο παραγωγικό μοντέλο της Δυτικής Μακεδονίας με έμφαση στην επίδραση της λιγνιτικής βιομηχανίας». Ουσιαστικά, τι κάναμε εδώ; Ουσιαστικά, βγήκαμε με όρους στατιστικής υπηρεσίας, με τεχνοκρατικά μοντέλα που δεν επιδέχονται αμφισβήτηση και έχουμε δείξει ποια είναι η επιρροή στο Α.Ε.Π. του λιγνίτη και αυτόν, αν θέλετε, τον κανόνα, τον οποίο τον έχουμε έλλειμμα σε επίπεδο χώρας, ήδη επεξεργάζεται το Τεχνικό Επιμελητήριο ως γενικότερο κανόνα και για την παραγωγική ανασυγκρότηση της χώρας με τους αντίστοιχους δείκτες που θα πρέπει να έχει.

Σύμφωνα, λοιπόν, με τα ευρήματα της μελέτης προκύπτουν τα ακόλουθα γενικά συμπεράσματα. Η Δυτική Μακεδονία εισήλθε το 2006 στην κρίση, αρκετά χρόνια πριν αρχίσει η κανονική κρίση του 2009, ενώ τα αποτελέσματα της κρίσης εμφάνισαν ηπιότερα χαρακτηριστικά, συγκριτικά με της υπόλοιπης χώρας, γεγονός που σχετίζεται με τα υψηλά επίπεδα μονοκαλλιέργειας με επίκεντρο τη Δ.Ε.Η. και την ισχυρή εξάρτηση της τοπικής αγοράς εργασίας από τη βιομηχανία λιγνίτη.

Εδώ θα ήθελα να πω και ένα «ευχαριστώ» στη Δ.Ε.Η. για ένα και μόνο λόγο. Διότι μας βοήθησε, δεν έδρασε με τρόπο περιοριστικό, αλλά αντιθέτως μας έδωσε τα απαραίτητα στοιχεία για να προχωρήσουμε σε αυτές τις μελέτες και να δούμε ποια είναι η πραγματική συνεισφορά ή όχι.

Ακριβώς, αρκετά από τις δικές μας μελέτες, όπως και του 2012, αποτέλεσαν και οι εισηγήσεις στο αντίστοιχο Δ.Σ. για το οποίο ενημερωνόμαστε.

Ένα σημαντικό στοιχείο είναι, ότι σε επίπεδο δυτικής Μακεδονίας, ο πολλαπλασιαστής που δημιουργεί η λιγνιτική βιομηχανία είναι 2,6. Ξέρετε τι σημαίνει αυτό, πρακτικά; Δεν χρειάζεται να κάνω περισσότερο ανάλυση. Σε επίπεδο περιφέρειας δεν υπάρχουν δυναμικοί παραγωγικοί κλάδοι άλλοι, που θα μπορούσαν σωρευτικά, στο ορατό τουλάχιστον μέλλον, να αποκαταστήσουν τη φθίνουσα λιγνιτική δραστηριότητα.

Από το 2004 έως σήμερα, έχουν χαθεί πάνω από 10.000 άμεσες, έμμεσες θέσεις εργασίας στη βιομηχανία λιγνίτη, ενώ την επόμενη δεκαπενταετία θα έχουν χαθεί 14.500 από την αρχή, δηλαδή το 70% των θέσεων που υπήρχαν το 2004. Με βάση τα παραπάνω γίνεται κατανοητό, που αν δεν δρομολογηθούν άμεσα αναπτυξιακές δράσεις μεγάλης κλίμακας και ισχυρού δείκτη στήριξης απασχόλησης, θα επέλθει ισχυρή αποβιομηχάνιση απόλυτου ενεργειακού χαρακτήρα της περιοχής, κυρίως αποσταθεροποίηση κ.λπ..

Ας μη συζητάμε για φωτοβολταϊκά πάρκα στη Δ.Ε.Η., ότι αυτά μπορεί να έχουν απασχόληση. Καταλαβαίνετε ότι είναι τουλάχιστον καταστροφικά για την περιοχή. Αυτό δεδομένου, η διαμόρφωση μιας νέας συμφωνίας -new deal- για την αξιοποίηση του λιγνίτη σε τεχνολογίες υψηλής προστιθέμενης αξίας με χαμηλό περιβαλλοντικό αποτύπωμα, αποτελεί αδήριτη αναγκαιότητα, αλλά εκτός από αυτό πρέπει να δρομολογηθεί το πολυετές σχέδιο αναπτυξιακής στρατηγικής, με έμφαση στους κλάδους που μπορούν να αποκτήσουν δυναμικά χαρακτηριστικά, ως προς τους δείκτες παραγωγής απασχόλησης εισοδήματος και να πυροδοτήσουν δραστηριοποιήσεις των τοπικών δορυφορικών επιχειρήσεων μικρής και μεσαίας κλίμακας.

Το κρίσιμο πολιτικό ερώτημα, αναφορικά δηλαδή με το υπό κατάθεση νομοσχέδιο, περιοριζόμαστε στο ερώτημα συνήθως δημόσιο, ιδιωτικό αντί κατά την άποψή μας, του σωστού σύγχρονου ερωτήματος με όρους ρεαλισμού. Ποια η επιρροή στις θέσεις απασχόλησης του υπό κατάθεση νομοσχεδίου και των επιπτώσεών του στις λιγνιτικές περιοχές.

Το 2014 πριν το νομοσχέδιο για τη μικρή Δ.Ε.Η., επί του πρακτέου δηλαδή, η δυτική Μακεδονία ανέλαβε την ευθύνη και το τίμημα να τροφοδοτεί τη χώρα κ.λπ., δεν θα σας τα διαβάσω, θα πω όμως το κυριότερο, ότι είχαμε απέναντι μας εκτός κειμένου να κάνουμε μια δημόσια Δ.Ε.Η., αλλά θεωρούσαμε ότι οι υποχρεώσεις αυτές και καταγεγραμμένες να μην ήταν, είχαν να κάνουν με τη συνέχεια που έχει το κράτος και άρα, την ασφάλεια του κράτους.

Σήμερα όμως, αυτό καταλαβαίνετε ότι εκλείπει και γι' αυτό το λόγο, τι έκανε το Τεχνικό Επιμελητήριο και σας το επισυνάπτουμε; Κατέγραψε το σύνολο των δραστηριοτήτων από το 2014 που είναι επίκαιρο και το έχει κάνει σε μια μελέτη, ξεκινώντας δηλαδή από τις αποκαταστάσεις εδαφών, μετεγκαταστάσεις κ.λπ.. Θα σημειώσουμε ότι με τις θέσεις αυτές, είναι και σημαντικό, όπως προκύπτει και από τα πρακτικά της Βουλής, η τότε αντιπολίτευση και νυν κυβέρνηση καταψήφισε το νομοσχέδιο για τη μικρή Δ.Ε.Η. που έφερε η προηγούμενη κυβέρνηση και η νυν αντιπολίτευση μεταξύ άλλων ότι δεν έλαβε υπ' όψιν της θέσεις του ΤΕΕ. Θέλω να πω δηλαδή, ότι είναι κάτι το οποίο διαχρονικά, τουλάχιστον, ότι οι θέσεις του ΤΕΕ και η δουλειά μας είχε ριφθεί και είχε έρθει στο κοινοβούλιο και γι' αυτό συνεχίζουμε και μέχρι σήμερα με την ίδια αυταπάρνηση και την ίδια σοβαρότητα.

Θα σας παραθέσω δύο πράγματα, ας μιλήσουμε για το μέλλον. Η περιοχή βρίσκεται ήδη σε σταδιακή μετάβαση, η δυτική Μακεδονία, η πιλοτική περιφέρεια στην κορυφαία πρωτοβουλία της ευρωπαϊκής επιτροπής για το Coal Regions Transition platform. Ο Υπουργός ήταν στο Στρασβούργο, ήταν στο πάνελ, όπου ουσιαστικά ξεκίνησε αυτή η κορυφαία πρωτοβουλία, που είναι η υποστήριξη των διαδικασιών μετάδοσης των περιφερειών κ.λπ., η δική μας περιφέρεια ήταν στις 26 - 27 Φεβρουαρίου. Εκεί θα είναι και τον Ιούνιο, είμαστε σε συνεργασία με το Υπουργείο, ακριβώς για να δούμε τις καλύτερες προοπτικές. Ήδη, έχει ζητηθεί τεχνική στήριξη για αυτό.

Σ' αυτό, λοιπόν, το νομοσχέδιο, για να πάμε στο τι χρειάζεται, δεν πρέπει να δούμε μόνο τον νέο τοπικό πόρο ανάπτυξης, το λέω με ταχύτητα ποιο είναι το νούμερο και ποιο είναι το ανταποδοτικό, αλλά πρέπει να δούμε την ουσία του προβλήματος, της εξεύρεσης κεφαλαίων για να υπάρξουν επενδύσεις και ανάσχεση της φθίνουσας πορείας των λιγνιτικών περιοχών και προφανώς, της ενεργειακής «καρδιάς» της δυτικής Μακεδονίας και το νομοσχέδιο θα πρέπει να απαντάει στις σύγχρονες προκλήσεις ενός νέου ενεργειακού σχεδιασμού που θα εξασφαλίζει την ανάδειξη των περιοχών που δραστηριοποιείται η λιγνιτική βιομηχανία. Χρειάζεται προγραμματισμός, συνέχεια, συνέπεια και το επιστημονικό δυναμικό είναι εδώ για να βοηθήσουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καματερός.

ΗΛΙΑΣ ΚΑΜΑΤΕΡΟΣ (Εισηγητής του ΣΥ.ΡΙΖ.Α.): Ευχαριστώ, κυρία Πρόεδρε.

Θέλω να ευχαριστήσω τους εκπροσώπους όλων των φορέων για την υπεύθυνη στάση και το υψηλό επίπεδο συζήτησης, πλην μιας εξαίρεσης, πάντα θα υπάρχουν εξαιρέσεις και νομίζω ότι θα μας βοηθήσουν στην παραπέρα συζήτησή μας.

Παρατήρησα ότι όλοι τάχθηκαν υπέρ του δημόσιου χαρακτήρα της η Δ.Ε.Η. και της ανάγκης το αγαθό της ενέργειας να μην είναι αντικείμενο κερδοσκοπίας και εμπορίου.

Αυτό το λέω για να κρίνουμε τις θέσεις που ακούσαμε και στην πρώτη συνεδρίαση της Επιτροπής αλλά και για να διευκολυνθεί η συζήτηση, στη συνέχεια.

Η ερώτησή μου είναι μια και δεν θα ζητήσω από κάποιον συγκεκριμένα την απάντηση. Θα ήθελα να μου απαντήσουν όσοι θέλουν. Όλοι ήθελαν, επανέλαβα πριν, να είναι δημόσιο αγαθό και αυτό έχει απαντηθεί. Βρισκόμαστε σε μια ανάγκη, το ξέρουμε όλοι και το ομολογούμε. Βρεθήκαμε στην ανάγκη να δώσουμε κάτι, για να το πω έτσι απλά και το ερώτημα είναι.

Τι θα προτιμούσατε να δώσουμε; Τα υδροηλεκτρικά και το αέριο, που είναι το μέλλον της ενέργειας ή ένα κομμάτι του λιγνίτη που πάει για αποεπένδυση και που, όπως ανέφεραν πολλοί φορείς, σταδιακά πρέπει να αποβαίνει μειούμενη η χρήση του;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε.

Ο κ. Σκρέκας, έχει το λόγο.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Ευχαριστώ, κυρία Πρόεδρε.

Καταρχήν, σύμφωνα με αυτά που γράφει η αιτιολογική έκθεση της Κυβέρνησης και του Υπουργού, που συνοδεύει το παρόν νομοσχέδιο, δε λέει ότι αναγκαστήκαμε να δώσουμε κάτι συγκεκριμένο, κύριε Εισηγητά της Συμπολίτευσης.

Εδώ λέει συγκεκριμένα ότι είναι καλό αυτό που γίνεται, σύμφωνα με την Κυβέρνηση και την αιτιολογική έκθεση, γιατί με αυτό τον τρόπο βελτιώνεται ο ανταγωνισμός και άρα, θα έχουμε καλύτερες τιμές για τον καταναλωτή.

Καταρχήν, να εκφράσω ξανά προς όλους τους παρισταμένους την πεποίθησή της Ν.Δ. ότι αυτό το σχέδιο της Κυβέρνησης θεωρούμε ότι θα προκαλέσει τεράστια ζημιά και στη Δ.Ε.Η. και κατ' επέκταση, στον ενεργειακό κλάδο της χώρας. Αυτός είναι και ο λόγος που το καταψηφίζουμε.

Ανέφερε ο Πρόεδρος της Δ.Ε.Η., κ. Παναγιωτάκης, ότι σε αυτές τις μονάδες που πωλούνται, όπου, επαναλαμβάνω, είναι οι πιο ανταγωνιστικές μονάδες της Δ.Ε.Η. και με το μικρότερο μεταβλητό κόστος, μειώνουν το προσωπικό, το οποίο θα ρίξουν στην υπόλοιπη Δ.Ε.Η., με αποτέλεσμα να την επιβαρύνουν και δεν επιμερίζουν δάνεια για να πετύχουν καλύτερο τίμημα.

Με αυτό τον τρόπο, δηλαδή, παραδέχεται ο Πρόεδρος της Δ.Ε.Η. και παρακαλώ να απαντήσει στην ερώτηση που θα του κάνω, ότι με αυτό τον τρόπο, ουσιαστικά, δίνουν μονάδες, οι οποίες θα μεγιστοποιήσουν το κέρδος του υποψηφίου ιδιώτη που θα τις αγοράσει από την επόμενη ημέρα, από τη στιγμή που αυτές οι μονάδες δε θα έχουν δάνεια επάνω τους και θα έχουν ακόμα χαμηλότερο, απ’ ότι έχουν σήμερα, μεταβλητό κόστος παραγωγής, αφού θα έχουν λιγότερο προσωπικό να δουλεύει εκεί.

Κύριε Παναγιωτάκη, παρακαλώ να απαντήσετε, καταρχήν, εάν πιστεύετε ότι η επιλογή των μονάδων που πωλούνται από την Κυβέρνηση, είναι το καλύτερο από αυτό που θα μπορούσε να κάνει η Δ.Ε.Η..

Να σημειώσω ότι για να το συμπεριλάβει και αυτό στην απάντησή του ο κ. Παναγιωτάκης, η Δ.Ε.Η., το 2019, κλείνει την Καρδιά και το Αμύνταιο, ενώ η Πτολεμαΐδα V θα είναι μετά το 2022, εάν δεν γίνουν επενδύσεις.

Το 2020, θα έχει το μόνο λιγνιτικό σταθμό του Αγίου Δημητρίου, τις πέντε μονάδες, από τις οποίες μόνο η μία θα τηρεί τους περιβαλλοντικούς όρους. Στις άλλες τέσσερις δεν προλαβαίνουν μέχρι το 2020 να γίνουν οι απαραίτητες επενδύσεις για να τηρούν τους περιβαλλοντικούς όρους.

Άρα, το 2020, η Δ.Ε.Η. θα έχει μία μονάδα, πιθανότατα, να λειτουργεί έχοντας εγκεκριμένους περιβαλλοντικούς όρους.

Οι μονάδες που πωλούνται τώρα είναι οι μοναδικές μονάδες, οι οποίες έχουν συστήματα αποθείωσης. Δεν είναι, όμως μόνο αυτό και είναι πολύ σημαντικό να το ακούσουν οι εκπρόσωποι των εργαζομένων της Δ.Ε.Η.. Στην τελευταία τηλεδιάσκεψη που έγινε στο τέλος Φεβρουαρίου μεταξύ της Κυβέρνησης, εκπροσώπου της ΡΑΕ και της Τρόικα απ' ό,τι μαθαίνουμε και απ' ό,τι σήμερα αναφέρεται και σε ρεπορτάζ, ζητήθηκε από την Τρόικα, μετά και τη πώληση των μονάδων να συνεχιστούν τα ΝΟΜΕ, βασιζόμενα στην υδροηλεκτρική παραγωγή και μάλιστα, και παρακαλώ πολύ απευθύνω την ερώτηση προς τον εκπρόσωπο της ΡΑΕ να απαντήσει, αν πράγματι, έγινε τέτοια ερώτηση από την Τρόικα και από τους θεσμούς και αν τέθηκε αυτό το ζήτημα και αν πραγματικά, απάντησε ο εκπρόσωπος της ΡΑΕ, ότι αν γίνει αυτό, επειδή οι υδροηλεκτρικές μονάδες έχουν μεταβλητό κόστος περίπου 2 ή 3 €, αυτό θα είναι πάρα πολύ κακό για την Δ.Ε.Η. και θα ρίξει πολύ χαμηλά το τίμημα, την τιμή έναρξης των διαγωνισμών ηλεκτρικής ενέργειας;

Να επιβεβαιώσουν ή να διαψεύσουν και παρακαλώ να θυμούνται ότι μιλούν απέναντι σε εκπροσώπους του Ελληνικού Κοινοβουλίου. Αν διαβάσουμε και την αιτιολογική έκθεση, όπου η Κυβέρνηση λέει ότι «η δημιουργία τέτοιων επιχειρήσεων και η ισότιμη πρόσβαση σε όλες τις πηγές ενέργειας, συνάδει με το ευρωπαϊκό ζητούμενο» το δέχεται η Κυβέρνηση αυτό, το λέει συγκεκριμένα, να ξεκαθαρίσει ο Υπουργός, όταν λέει «σε όλες τις πηγές ενέργειας» αν συμπεριλαμβάνονται και τα υδροηλεκτρικά εργοστάσια;

Με λίγα λόγια, το σχέδιο αυτό, δυστυχώς, φέρνει την ΔΕΗ σε πολύ δύσκολη θέση την επόμενη ημέρα, αλλά και δεν λύνει το θέμα, το οποίο φαίνεται να θέτουν οι θεσμοί, σε ό,τι αφορά την πρόσβαση του ανταγωνισμού σε όλες τις πηγές ενέργειας.

Τέλος, θα θέλαμε να αναφέρουμε το πρόβλημα που έχει προκύψει με τους περιβαλλοντικούς όρους και να ρωτήσω τους εκπροσώπους της WWF και της Greenpeace, γνωρίζουμε ότι έχουν προσφύγει κατά της απόφασης έγκρισης περιβαλλοντικών όρων που εξέδωσε ο παριστάμενος Υπουργός τον Σεπτέμβριο του 2017 και η εκδίκαση από την ολομέλεια του ΣτΕ θα γίνει στις 23 Μαΐου, σε λίγες μέρες. Εδώ θα πρέπει να απαντήσει, καταρχήν, και ο Πρόεδρος της Δ.Ε.Η., αλλά και ο παριστάμενος Υπουργός αν πιστεύει, ότι η κατάπτωση αυτών των όρων και η ακύρωση των όρων,- μετά από απόφαση του Συμβουλίου της Επικρατείας, ήδη υπάρχει νομολογία, ήδη έχει κρίνει το Συμβούλιο της Επικρατείας, αλλά μετά και την τυπική ακύρωση των όρων - αν αυτό δημιουργεί πρόβλημα επί της ουσίας στην διεξαγωγή του διαγωνισμού και της εγκυρότητας της διαγωνιστικής διαδικασίας; Και αν υπάρχει ο κίνδυνος από κάποιον, ο οποίος έχει έννομο συμφέρον να προσφύγει κατά της εγκυρότητας του διαγωνισμού και με αυτό να ακυρώσει τη διαδικασία αυτή; Σας ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αρβανιτίδης.

ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ.-ΔΗΜ.ΑΡ.): Οι αναλύσεις και οι θέσεις των φορέων που μας έχουν δώσει πληροφορίες για την απογευματινή συνεδρίαση και την Ολομέλεια ήταν πολύ εμπεριστατωμένες. Θα ήθελα να ρωτήσω τη Δ.Ε.Η. και τη ΡΑΕ για να το ξεκαθαρίσουν απόλυτα, εάν οι αγοραστές θα συμμετέχουν ή όχι τελικά στη διαδικασία ΝΟΜΕ.

Το δεύτερο ερώτημα είναι, αν μπορούν να μας δώσουν πληροφορίες, όσον αφορά στο κόστος των ανεξάρτητων εκτιμητών και των εντολοδόχων παρακολούθησης. Πόσο θα κοστίσει αυτή η εποπτεία στη Δ.Ε.Η.;

Το τρίτο ερώτημα είναι αν πιστεύουν ότι η χρονική διάρκεια και το χρονοδιάγραμμα, το οποίο βάζει αυτές τις σφιχτές διαδικασίες μέσα από το νομοσχέδιο, θα επαρκεί για να είναι στο σύστημα το νέο ιδιοκτησιακό καθεστώς από 1/1/2019, αν η μεταβίβαση θα έχει τελειώσει.

Το άλλο ερώτημα είναι αν τελικά υπάρχει μοντέλο ευρωπαϊκό, το οποίο θα μπορούσε να αντιμετωπίσει την κατάσταση, χωρίς να υποχρεωθούμε σε αυτό το νομοσχέδιο που έκανε η Κυβέρνηση.

Στην αυτοδιοίκηση, βεβαίως, το ερώτημα έχει να κάνει αν υπάρχουν πραγματικοί υπολογισμοί - έχω υπόψη μου κάποιους - πόσο τελικά θα είναι κατ’ έτος, αυτό το οποίο θα χαθεί από το τοπικό τέλος, όσον αφορά την περιοχή και στη συνέχεια, θα μπει από εμάς το ερώτημα και από όλους, με ποιο τρόπο θα παρασταθούν αυτά τα διαφυγόντα για τις τοπικές κοινωνίες που θα έχουν διπλό πρόβλημα και το ζήτημα της πτώσης της οικονομικής δραστηριότητας, εξαιτίας της προγραμματικής δουλειάς των μονάδων, αλλά και του ανταποδοτικού τέλους.

Πόσο, τελικά, θα είναι, κατά έτος, αυτό το οποίο θα χαθεί από το τοπικό Τέλος, όσον αφορά στην περιοχή και στη συνέχεια, να μπει από εμάς και από όλους, το ερώτημα, με ποιον τρόπο θα προστατευθούν αυτά τα διαφυγόντα για τις τοπικές κοινωνίες που θα έχουν διπλό πρόβλημα και το ζήτημα της πτώσης της οικονομικής δραστηριότητας, εξαιτίας της πραγματικής δουλειάς των μονάδων, αλλά και το ανταποδοτικό Τέλος.

Και τέλος, στα Εργατικά Κέντρα, στη ΓΕΝΟΠ και τη Δ.Ε.Η... Ο κ. Υπουργός, στη συνεδρίαση της Παρασκευής, άφησε να εννοηθεί ή τουλάχιστον, ανέφερε ότι είχε πρόθεση και ότι θα μπορούσε να δει βελτιώσεις. Ποιες θεωρούν οι εκπρόσωποι των εργαζομένων ότι θα ήταν οι δεσμεύσεις; Και ο κ. Παναγιωτάκης –αν δεν κάνω λάθος-, την Παρασκευή, ζήτησε από την Κυβέρνηση να ξεκαθαρίσουν οι εργασιακή όροι της μεταφοράς του εργατικού δυναμικού. Λοιπόν, ο κ. Υπουργός να μας πει και οι εργαζόμενοι να μας πουν, ποιες θα είναι τελικά αυτές οι περιπτώσεις που θα τους κάλυπταν.

Τέλος, για την GREENPEACE και το WWF, να μας πουν αν τελικά οι προβλέψεις του νομοσχεδίου σχετικά με τις αποκαταστάσεις, αν είναι προς την κατεύθυνση, η οποία θεωρείται ότι εξασφαλίζει την αποκατάσταση του περιβάλλοντος.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ. Το λόγο έχει ο κ. Λαζαρίδης. «Χρόνια πολλά», κιόλας, κύριε Λαζαρίδη.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των Ανεξαρτήτων Ελλήνων): Σας ευχαριστώ πολύ, κυρία Πρόεδρε και για τα «χρόνια πολλά», αλλά θέλω να πω ότι τέτοια μέρα που είναι σήμερα, το μυαλό μου και η ψυχή μου είναι στη Θεσσαλονίκη, στην Περιφέρειά μου, όπου έχουμε πάρα πολλές εκκλησίες, οι οποίες πανηγυρίζουν, σήμερα και ο κόσμος γιορτάζει. Επομένως, η φυσική μου παρουσία είναι εδώ, γιατί επιβάλλεται να είναι εδώ, αλλά η ψυχή μου και το μυαλό μου είναι εκεί.

Λοιπόν, εύχομαι και εγώ χρόνια πολλά σε όλους τους Γιώργηδες και στις Γεωργίες.

Θα ήθελα και εγώ, με τη σειρά μου, να ευχαριστήσω τους φορείς, για την ενημέρωση, την οποία μας έκαναν. Δεν έχω να υποβάλω καμία ερώτηση, αρκούν οι ερωτήσεις που υπέβαλαν οι συνάδελφοί μου και περιμένω, με ενδιαφέρον, να ακούσω τις απαντήσεις. Σας ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει, για να υποβάλει ερωτήσεις, ο κ. Γεωργιάδης, από την Ένωση Κεντρώων.

ΜΑΡΙΟΣ ΓΕΩΡΓΙΑΔΗΣ (Ειδικός Αγορητής Ένωσης Κεντρώων): Ευχαριστώ, κυρία Πρόεδρε. Να ευχηθώ κι εγώ «Χρόνια Πολλά» στους εορτάζοντες και τις εορτάζουσες, αλλά και να ευχαριστήσω τους φορείς, που είναι εδώ για να μας ενημερώσουν, να μας πληροφορήσουν και να ακούσουν τις ερωτήσεις μας.

Είχα μια ερώτηση, σχετικά με τις βλαβερές συνέπειες από τη χρήση λιγνίτη για το περιβάλλον, προς την WWF και την GREENPEACE, αλλά με κάλυψαν με τις τοποθετήσεις τους και συνάδουν και με την τοποθέτησή μου, στην Επιτροπή μας, την προηγούμενη εβδομάδα.

Έχω ακόμα δύο ερωτήσεις. Η μια είναι προς τον Πρόεδρο της Δ.Ε.Η., που θα ήθελα να μας πει πόσο περίπου εκτιμά η Διοίκηση το ποσό της εθελουσίας εξόδου και από πού θα βρεθεί αυτό το κονδύλι. Νομίζω ότι χρήζει διευκρίνισης προς όλους μας, μιας και το εν λόγω νομοσχέδιο ψηφίζεται αύριο. Επίσης, αν μπορεί να μας δώσει ένα παράδειγμα επ’ αυτού.

Η άλλη ερώτηση είναι προς τους εκπροσώπους των εργαζομένων, οι οποίοι είχαν προειδοποιήσει τον Υπουργό ότι αν φέρει το εν λόγω νομοσχέδιο, θα προχωρήσουν άμεσα σε απεργιακές κινητοποιήσεις, καθώς επίσης και σε πιθανές διακοπές ρεύματος. Εάν αυτό ισχύει και αν θα το κάνουν πράξη, καλό θα ήταν να μας ενημερώσουν, αυτή τη στιγμή και αν θα μπορούσαν να μας δώσουν κάποιες λεπτομέρειες, διότι αναφέρθηκαν στο ότι θα έχουν ποινικές ευθύνες όσοι ψηφίσουν το εν λόγω σχέδιο νόμου. Τι εννοούν, συγκεκριμένα, περί ποινικής ευθύνης;

Εμείς, ως Ένωση Κεντρώων, έχουμε πει ότι θα το καταψηφίσουμε αυτό το νομοσχέδιο.

Σας ευχαριστώ εκ των προτέρων για τις απαντήσεις.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ κι εγώ, αν και πολλά ειπώθηκαν. Τα είπαν νωρίτερα, κύριε Γεωργιάδη.

Τώρα, περνάω στους υπόλοιπους συναδέλφους. Το λόγο έχει ο κ. Κωνσταντινόπουλος.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Ευχαριστώ, κυρία Πρόεδρε.

Θέλω να πω κάτι στον κ. Υπουργό. Όπως γνωρίζετε, αυτό το διάστημα που είστε Υπουργός, ποτέ δεν μπήκαμε σε προσωπικά,, αλλά όλοι πρέπει να είμαστε προσεκτικοί και με τα ίδια κριτήρια σε όλους. Προχωρώ, συγκεκριμένα, στις ερωτήσεις.

Κύριοι δήμαρχοι - και δεν εννοώ τον δήμαρχο Κοζάνης, διότι η Κοζάνη δεν υπάρχει μέσα στο πωλητήριο- θέλω να μας πείτε, οι υπόλοιποι δήμαρχοι, τι μείωση θα έχουμε από το λιγνιτόσημο;

Θα ήθελα να ρωτήσω τι μείωση θα έχουμε από το λιγνιτόσημο; Πόσο θα είναι δηλαδή η μείωση του λιγνιτόσημου ανά περιοχή; Ποια είναι η εκτίμησή σας;

Δηλαδή, πόσο θα απαλλάξουμε τον ιδιώτη επενδυτή από το κόστος; Θα σας παρακαλούσα με τον Υπουργό, να έχουμε το χρόνο να το δούμε.

Η δεύτερη ερώτηση. Θα ήθελα να ρωτήσω όλους σας, συνδικαλιστές, δήμαρχους και τον περιφερειάρχη, τον Πρόεδρο της Δ.Ε.Η.. Πώς έγινε η επιλογή να είναι μόνο η Μελίτη Ι και η Μεγαλόπολη ΙΙΙ και IV;

Υπήρξε πολιτική παρέμβαση; Υπήρχαν τεχνοκρατικά χαρακτηριστικά; Σε οποιοδήποτε κακό προηγούμενο σχέδιο, δεν υπήρχε αυτό.

Γιατί; Πείτε μας την εκτίμησή σας, σας παρακαλώ. Γιατί η κυβέρνηση το έκανε αυτό;

Τρίτον. Είπε ο κ. Αδαμίδης ότι η Δ.Ε.Η. δεν θα τα καταφέρει μετά την πώληση αυτών των μονάδων. Θα σας παρακαλούσα κύριε Αδαμίδη, να μας πείτε τι εννοείτε.

Τέταρτον. Κύριε Μανιάτη, είπατε ότι την “μονάδα V” που πλήρωσε ελληνικός λαός μειώνεται, το ξέρουν όλοι, από 820, αν δεν κάνω λάθος, σε 500. Θέλω να μου πείτε, από αυτά τα 320, από την πώλησή τους, τι χάνει το ελληνικό δημόσιο.

Θα ήθελα να ρωτήσω τον Πρόεδρο της Δ.Ε.Η.. Έκανε μια καταγγελία ο Πρόεδρος των Διοικητικών Υπαλλήλων ότι δεν μπορεί η κυβέρνηση να βγάλει τον διαγωνισμό. Τι σημαίνει αυτό, κύριε Πρόεδρε; Για σας που εκπροσωπείτε, γιατί μπορεί να έχετε διοριστεί από την κυβέρνηση, αλλά παραμένετε Πρόεδρος της Δ.Ε.Η.. Πρέπει να μας πείτε οποιαδήποτε προσφορά και συνέχεια, σε αυτό που είπατε.

Είπατε πριν λίγο στην ομιλία σας, το συνδυάζω, ότι θέλετε να έχει ένα εύλογο τίμημα. Μου αρέσει αυτή η λέξη, «εύλογο». Θα ήθελα να μου το προσδιορίσετε. Είστε Πρόεδρος της Δ.Ε.Η.. Έχετε κάνει ένα «business plan». Είστε στην ελληνική Βουλή και αύριο πωλούνται το 30% το 40%. Δεν θα μας πείτε ποιο είναι το εύλογο τίμημα για να μπορέσει να ανταποκριθεί η Δ.Ε.Η.; Δεν πρέπει να το ξέρουν οι βουλευτές τουλάχιστον που θα το ψηφίσουν;

Κύριε Πρόεδρε του Εργατικού Κέντρου Φλώρινας. Είπατε ότι υπάρχουν δύο μέτρα και δύο σταθμά για γειτονικούς νομούς. Θα ήθελα παρακαλώ, να μας εξηγήσετε τι σημαίνει αυτό. Να καταλάβουν και οι πολίτες τι σημαίνει αυτό, γιατί εμείς θα έχουμε το χρόνο μετά να τα πούμε, αλλά είναι πάρα πολύ σημαντικό από εκπροσώπους φορέων να καταλαβαίνουμε και εμείς τι σημαίνει να υπάρχουν δύο μέτρα και δύο σταθμά.

Εγώ ξέρω τι σημαίνει δύο μέτρα και δύο σταθμά, η Μεγαλόπολη και τα υπόλοιπα, αλλά για αυτά θα έχουμε τον καιρό να τα πούμε με τον κ. Υπουργό, με τους Μεγαλοπολίτες, με αυτούς που ψήφισαν, που δεν ψήφισαν, αυτό είναι ένα θέμα άλλο. Όμως, θα ήθελα σας παρακαλώ να μας ενημερώσετε γι' αυτό.

Και τελειώνω, με τον Πρόεδρο της Δ.Ε.Η.. Κύριε Πρόεδρε, είπατε συγκεκριμένα ότι για να μη μιλήσουμε για ενδεχόμενο απολύσεων μετά από ένα χρονικό διάστημα και τα λοιπά, πείτε ακριβώς αυτό που είπατε με τον τρόπο που το είπατε, δεν θέλω να βάλω στο δικό μου στόμα και να μεταφράσω αυτά που είπατε.

Θα σας παρακαλούσα να μου πείτε, ποιο πιστεύετε κατά την άποψή σας ότι είναι το πλεονάζον προσωπικό. Για να υπάρχουν ενδεχόμενες απολύσεις, θα υπάρχει πλεονάζον προσωπικό. Η εκτίμησή σας ως άνθρωπος της Δ.Ε.Η., ποιο εκτιμάτε εσείς ότι είναι το προσωπικό αυτό που ενδεχομένως θα απολυθεί;

Κύριε Καρυπίδη, είχατε πει ότι θα παραιτηθείτε ακόμα και αν δεν πωληθεί η μονάδα στην περιοχή μου. Δηλαδή, εγώ σήμερα ρώτησα για τον Περιφερειάρχη που δεν είναι εδώ και λυπάμαι που δεν είναι η περιφερειακή αρχή, εσείς όμως το είπατε αυτό και σας τιμά ακόμα και αν διαφωνούμε σε πολλά. Επειδή αύριο πωλείται απ’ ότι καταλαβαίνω, το υπογράφουμε. Υπάρχει περίπτωση να μην έχει Περιφερειάρχη η Δυτική Μακεδονία τον κ. Καρυπίδη; Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Αντωνιάδης.

ΙΩΑΝΝΗΣ ΑΝΤΩΝΙΑΔΗΣ: Ευχαριστώ κυρία Πρόεδρε. Εγώ θα απευθύνω τέσσερις ερωτήσεις μόνο στους αυτοδιοικητικούς, γιατί βλέπω ότι υπήρξε μια ενδελεχής ενημέρωση γύρω από τις συνέπειες που έχει αυτή η μετάβαση προς τους ιδιώτες μόνο στους εργαζόμενους της ΔΕΗ και στον ενεργειακό σχεδιασμό. Αυτοί που πλήττονται πρωτίστως είναι αυτοί που επί δεκάδες χρόνια έχουν υποστεί αυτές τις συνέπειες, Φλώρινα, Κοζάνη, Μεγαλόπολη και ενώ περιμέναν κάποια στιγμή τη δικαίωση, τώρα έρχεται η απαξίωση. Άρα λοιπόν, απευθύνω την ερώτηση στους αυτοδιοικητικούς β’ βαθμού στον κ. Καρυπίδη, λείπει ο άλλος ο Περιφερειάρχης και σε σχέση με τους δημάρχους τον κ. Ζαμανίδη που είναι πρόεδρος του δικτύου. Θέλω να ρωτήσω πόσο χρόνο είχατε για τη διαβούλευση με το Υπουργείο;

Δεύτερον, έχει υιοθετηθεί καμία πρότασή σας από τον Υπουργό στο συγκεκριμένο σχέδιο νόμου; Τρίτον, πόσα χρήματα έχετε πάρει από την εξόρυξη του λιγνίτη και όταν η ΔΕΗ ήταν κρατική και όταν η ΔΕΗ έγινε ΑΕ και όπως μας λέει τώρα είμαστε ανώνυμη εταιρεία και δεν είμαστε κρατική. Είναι πολύ εύκολες οι απαντήσεις. Το τελευταίο, για τον τοπικό πόρο, ποια είναι η εκτίμησή σας, το είπε ο κ. συνάδελφος σε σχέση με το νέο υπολογισμό, πόσο τοις εκατό θα μειωθεί; Ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Καρράς.

ΓΕΩΡΓΙΟΣ ΚΑΡΡΑΣ: Ευχαριστώ κυρία Πρόεδρε. Να ευχηθώ και στους εορτάζοντες και να περιοριστώ σε ερωτήσεις μόνο. Παρακολουθώντας τον κ. Παναγιωτάκη, τον Πρόεδρο της ΔΕΗ, μίλησε ότι η αποεπέδυνση στα λιγνιτικά πεδία με τη διατήρηση της δυναμικότητας είναι περίπου ισότιμες. Πάμε λοιπόν τώρα να εξετάσουμε ποιο είναι το δημόσιο συμφέρον που κατά κόρον αναφέρεται η εισηγητική έκθεση ότι το νομοσχέδιο θα το εξετάσει. Έχω τα εξής ερωτήματα. Αφού λοιπόν είναι ισότιμη η αποεπένδυση και περιλαμβάνει μέσα και το μεγάλο ιδιωτικό κοίτασμα της Βεύης, το οποίο όπως φαίνεται από το νόμο προτίθεται η κυβέρνηση να το παραχωρήσει χωρίς διαγωνισμό, με ένα σκοτεινό κριτήριο το τελευταίο μίσθωμα, ενώ όλοι γνωρίζουμε ότι η σύμβαση που υπήρχε πολλά χρόνια έχει καταγγελθεί ήδη από το 2002, ποιο θα είναι αυτό το μίσθωμα που θα πληρώσει ο νέος επενδυτής; Ποια είναι η ανάγκη να παραδοθεί αφού έχουμε 50% αποεπένδυση συν 50% διατήρηση και να ανατραπεί αυτή η ισορροπία του 50% με το κοίτασμα της Βεύης;

Ένα ακόμα που με απασχολεί, διαβάζοντας το ίδιο το σχέδιο νόμου λέει ότι η ΔΕΗ θα απευθυνθεί για τη δίκαιη αποτίμηση της εμπορικής αξίας των εισφερομένων κλάδων σε επαρκώς εξειδικευμένο ανεξάρτητο επενδυτή. Μέχρι εδώ τα ακούω καλά κ. Παναγιωτάκη. Εκείνο όμως που δεν μπορώ να αντιληφθώ είναι όταν θα έχουν δημιουργηθεί οι δύο εταιρείες, θα έχουν αποσχισθεί οι δύο κλάδοι, προφανώς με μια χαμηλή αποτίμηση από την πλευρά της ΔΕΗ, διότι δεν θα έχετε έκθεση αποτίμησης, θα έχετε μυστική έκθεση αποτίμησης μέχρις ότου γίνει ο διαγωνισμός και μέχρι το άνοιγμα των οικονομικών προσφορών των συμμετεχόντων στο διαγωνισμό, αυτό λέτε, θα παραδοθεί στο διοικητικό συμβούλιο της ΔΕΗ η αποτίμηση του ανεξάρτητου εκτιμητή. Έτσι θεωρείτε ότι εξυπηρετούνται τα συμφέροντα της ΔΕΗ και εντεύθεν του Ελληνικού κράτους ή με τις ανατροπές αυτές που όπως εγώ τις αντιλαμβάνομαι δημιουργούμε ένα νέο μονοπώλιο με δεσπόζουσα θέση στα λιγνιτικά πεδία;

Οι αποφάσεις της Επιτροπής του Ευρωπαϊκού Δικαστηρίου μιλάνε για κοιτάσματα. Δεν μιλάμε ταυτόχρονα για μονάδες ατμοηλεκτρικές που πρέπει να παραδοθούν. Επομένως, η πρόθεση είναι η δημιουργία μιας δεσπόζουσας θέσης, η συνεχής συρρίκνωση της Δ.Ε.Η. με απώλεια θέσεων εργασίας, με μείωση των εργασιακών δικαιωμάτων και στο τέλος, σε βάθος ολίγου χρόνου, όπου θα έχουν κλείσει πια και οι υπόλοιπες μονάδες, γιατί η Δ.Ε.Η. δεν θα έχει την οικονομική δυνατότητα να τις εκσυγχρονίσει περιβαλλοντικά, θα έχουμε μεταφέρει όλο αυτό τον κλάδο, ο οποίος, σημειωτέον, είναι μη ανανεώσιμες πηγές ενέργειας στους ιδιώτες χάριν ιδιωτικών συμφερόντων. Αυτές είναι οι γενικές ερωτήσεις μου και θα παρακαλέσω τον εκπρόσωπο της ΡΑΕ να μου απαντήσει στο δεύτερο σκέλος. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σέλτσας.

ΚΩΝΣΤΑΝΤΙΝΟΣ ΣΕΛΤΣΑΣ: Ευχαριστώ, κυρία Πρόεδρε. Άκουσα τον κ. Πρόεδρο να λέει ότι το ενεργειακό κέντρο θα μεταφερθεί από την Κοζάνη στη Φλώρινα. Δεν ξέρω αν πρέπει να χαρώ ή να λυπηθώ. Ουσιαστικά, τώρα ξεκινάει αυτή η συζήτηση στη Φλώρινα, γιατί τώρα μπαίνουμε στη λιγνιτική περιοχή, αλλά βλέποντας την Κοζάνη, χωράει, πράγματι, συζήτηση αν αυτή η μονοκαλλιέργεια που θα οδηγηθούμε από τα ενεργειακά πεδία θα έχει τα ανάλογα αποτελέσματα.

Υπάρχει ένα νομοσχέδιο προς ψήφιση. Ερωτώ, κύριε Υπουργέ: Υπάρχει «plan B» αν δεν ψηφιστεί και έχει ως συνέπεια η άρνηση της ψήφισης του νομοσχεδίου στην αξιολόγηση που έχουμε μπροστά μας; Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Θεοφύλακτος.

ΙΩΑΝΝΗΣ ΘΕΟΦΥΛΑΚΤΟΣ: Ευχαριστώ, κυρία Πρόεδρε. Θα ήθελα να αναφέρω ότι πρέπει να λάβουμε πολύ σοβαρά υπόψη τις προτάσεις, τόσο των Δημάρχων Κοζάνης και Εορδαίας, όσο και του Περιφερειάρχη δυτικής Μακεδονίας, γιατί πέρα από την αρχική τους άρνηση να ψηφιστεί το νομοσχέδιο, έχουν έρθει και με συγκεκριμένες προτάσεις που αφορούν τα συμφέροντα της περιοχής, με πολλές από αυτές να μας βρίσκουν σύμφωνους και πιστεύω ότι η κυβέρνηση πρέπει να τις δει με ιδιαίτερη προσοχή και σοβαρότητα.

Θέλω να κάνω μια ερώτηση προς τον Πρόεδρο της Δ.Ε.Η. και αφορά αν έχουν εικόνα περίπου πόσοι εργαζόμενοι απασχολούνται σε εργολάβους και σε έργα που έχει αναθέσει η Δ.Ε.Η. Α.Ε.. Μπορεί αυτό να φαίνεται ότι δεν έχει άμεση σχέση με το νομοσχέδιο, αλλά είναι μια ευκαιρία, αν μπορεί η Δ.Ε.Η. να ανακτήσει δραστηριότητες που έχει αναθέσει σε εργολάβους και αυτό, κύριε Υπουργέ, είναι στα προτάγματα της κυβέρνησής μας, για παράδειγμα, στα νοσοκομεία, στους Δήμους, όσο γίνεται να περιοριστεί η δραστηριότητα των εργολάβων. Εάν μπορεί, η Δ.Ε.Η. να ανακτήσει τέτοιες δραστηριότητες, γιατί η πληροφορία που έχουμε όλοι είναι ότι οι συνθήκες εργασίας δεν είναι καλές, οι αμοιβές είναι ανύπαρκτες, υπάρχουν απλήρωτοι. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Δημητριάδης.

ΜΙΜΗΣ ΔΗΜΗΤΡΙΑΔΗΣ: Ευχαριστώ, κυρία Πρόεδρε. Η πρώτη ερώτηση που έχω να κάνω αφορά τον κ. Υπουργό και έχει να κάνει με το τέλος λιγνίτη. Έχουμε ακούσει αρκετές απόψεις από τοπικούς παράγοντες όπου λένε ότι σύμφωνα με τις δικές τους προσεγγίσεις το τέλος λιγνίτη φαίνεται ότι θα είναι μικρότερο εν συνόλω από αυτά που παίρνουν σήμερα οι τοπικές κοινωνίες ως ανταποδοτικά οφέλη. Είμαστε διατεθειμένοι να δούμε αυτή την εκδοχή; Μπορεί να μπει ένα κατώτερο εγγυημένο ποσό που θα πηγαίνει προς τις τοπικές κοινωνίες, ισοδύναμο του μέχρι σήμερα ποσού;

Η δεύτερη ερώτηση έχει να κάνει με τα εργασιακά που προκύπτουν αναγκαστικά από αυτό το ζήτημα και θέλω να ρωτήσω, κυρίως τον Πρόεδρο της ΓΕΝΟΠ, γενικά, εάν βλέπει ότι εισακούεται η φωνή των εργαζομένων στο τι πρέπει να γίνει εν συνόλω για τα εργασιακά δικαιώματα και πιο συγκεκριμένα - αυτό αφορά και τον Πρόεδρο της Δ.Ε.Η. - τι θα γίνει με τη συλλογική σύμβαση, η οποία είναι σε εκκρεμότητα και αν είναι διατεθειμένοι σύντομα να υπογραφεί και το γεγονός ότι είναι μια σημαντική παράμετρος που θα καθορίσει την τύχη των εργαζομένων που θα αποσπάσουν στις νέες επιχειρήσεις;

Η τρίτη ερώτησή μου έχει να κάνει με την τοπική αυτοδιοίκηση και τους εκπροσώπους της τοπικής αυτοδιοίκησης της περιοχής μου. Καταρχήν, τους δημάρχους Κοζάνης και Εορδαίας, εάν έχουν σκεφτεί ότι οι δημοτικές επιχειρήσεις των τηλεθερμάνσεων μπορούν να λειτουργήσουν ως βάση, ώστε να μπορέσουν να συμμετέχουν οι τοπικές κοινωνίες στα νέα επιχειρηματικά σχήματα και να έχουν μερίδιο στις νέες δυνατότητες που αναπτύσσονται στο ενεργειακό τομέα στην περιοχή μας;

Εδώ θέλω να πω ότι, ενδεχομένως, είμαστε η μόνη χώρα, όπου η τοπική, περιφερειακή διοίκηση δεν έχει καμία συμμετοχή στο ενεργειακό γίγνεσθαι των περιοχών που τους αφορά.

Στον κ. Καρυπίδη, τον Περιφερειάρχη Δυτικής Μακεδονίας θέλω να κάνω ακριβώς την ίδια ερώτηση, βέβαια, αυτός δεν έχει επιχειρήσεις τηλεθέρμανσης, αλλά αν σκέφτεται τη δυνατότητα και την πιθανότητα και πώς μπορεί να γίνει αυτό, ώστε να συμμετέχει η περιφέρεια και με ποιους όρους, με ποιες προϋποθέσεις στα πιθανά νέα σχήματα, όπως, π.χ. το Αμύνταιο, το οποίο είναι ακόμα της Δ.Ε.Η. και αν υπάρχουν οι πιθανότητες και οι δυνατότητες να μπουν επενδυτές, ώστε να αναβαθμιστεί η μονάδα και να συνεχίσει τη λειτουργία της συνεχίζοντας να προσφέροντας θέσεις εργασίας, αλλά και ισοδύναμα ισχύος σημαντικά σε αναπτυξιακή προοπτική.

Το τέταρτο ερώτημά μου αφορά - δεν ξέρω, κύριε Πρόεδρε, αν είναι δυνατόν να κάνω αυτή την ερώτηση, αλλά τη θεωρώ πάρα πολύ χρήσιμη για αυτόν καθ' αυτόν δημοκρατικό διάλογο που γίνεται στην Επιτροπή μας - τον Εισηγητή της Ν.Δ. και η ερώτηση προκύπτει από το εξής: Χθες στο Περιφερειακό Συμβούλιο της Δυτικής Μακεδονίας -γιατί όταν μιλάμε για λιγνίτες ουσιαστικά μιλάμε για τη Δυτική Μακεδονία- οι Βουλευτές της Ν.Δ. μας είπαν πως η θέση της Ν.Δ., όσον αφορά τη γνώμη τους για τη μικρή Δ.Ε.Η. έχει μεταβληθεί και την απορρίπτουν. Δηλαδή, ότι η Ν.Δ επίσημα και απλά θέλω να το επιβεβαιώσει, αν είναι δυνατόν ο Εισηγητής της Ν.Δ., αν ισχύει αυτό και αν όντως τελικά η Ν.Δ. είναι υπέρ της δημόσιας και ενιαίας Δ.Ε.Η.; Διότι, αυτό μας είπαν στο δημόσιο διάλογο στο περιφερειακό συμβούλιο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μουμουλίδης.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Να ευχηθώ και εγώ χρόνια πολλά και να καλωσορίσω τους εκλεκτούς προσκεκλημένους.

Αναμφισβήτητα αυτή η συνεδρίαση γίνεται στο πλαίσιο ενός πολύ κομβικού, όχι μόνο για την περιοχή της Δυτικής Μακεδονίας, όχι μόνο για την περιοχή που εκπροσωπούμε, αλλά πιστεύω και για το ενεργειακό μέλλον της Ελλάδας. Μετά τα όσα ακούστηκαν και όσα φαντάζομαι ότι θα απαντηθούν, νομίζω ότι η συνέχεια θα είναι πολύ πιο ενδιαφέρουσα και ελπίζω ότι κάτι σημαντικότερο θα προκύψει.

Κατά τη γνώμη μου, τα δύο άρθρα που θα προβληματίσουν και πρέπει να επιμείνουμε όλοι πάρα πολύ είναι η τελική διατύπωση των άρθρων 4 και 7. Επιτρέψτε μου, να χρησιμοποιώ αυτή την υπερβατική διατύπωση, γιατί θέλω να πιστεύω ότι ο τρόπος που διαπιστώνονται τα δύο άρθρα δεν είναι ο τελικός.

Θα ζητήσω τώρα από τον κ. Παναγιωτάκη, τον Πρόεδρο της Δ.Ε.Η. να μου επιβεβαιώσει αυτό που μάλλον κατάλαβα.

Εάν κατάλαβα καλά, πρότεινε ή στο λόγο του είπε, ότι προτείνει οι εργαζόμενοι που, τυχόν, θα μετακινηθούν να συνεχίσουν να υπάγονται στο εργασιακό καθεστώς της Δ.Ε.Η., κάτι που θεωρώ πάρα πολύ σημαντικό. Θα ήθελα, δηλαδή, να γίνει αυτή η διευκρίνιση.

Επίσης, πόσο εκτιμάει ο κ. Παναγιωτάκης, ότι θα είναι το ύψος στην νέα ενεργειακή πραγματικότητα, που δεν θα αφορά, πλέον, μόνο τη Δ.Ε.Η. αυτός ο πόρος – τέλος ή οτιδήποτε.

Πόσο εκτιμάτε, κύριε Πρόεδρε της Δ.Ε.Η. ότι θα βελτιωθεί ή θα μειωθεί σε σχέση με τη σημερινή του δυναμική;

Κλείνοντας, θέλω να παρακαλέσω γιατί εκτιμώ ότι είναι πάρα πολύ σημαντικό, γιατί ακούστηκε από τον κ. Κωνσταντινόπουλο και έγινε μια ερώτηση προς τον Περιφερειάρχη Δυτικής Μακεδονίας, το κείμενο που κατέθεσε να του δοθεί ο χρόνος των 2 λεπτών να διαβάσει τα οκτώ σημεία που προτείνει η Περιφέρεια Δυτικής Μακεδονίας, γιατί θεωρώ ότι είναι ουσιαστικά και φοβάμαι ότι θα χαθούν στα απομαγνητοφωνημένα πρακτικά, αφού δεν θα περιέχεται η πρόταση της δυτικής Μακεδονίας και θα είναι ένα τυπικό κείμενο που κατατίθεται και χάνεται.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το υπόμνημα αυτό θα σας σταλεί ηλεκτρονικά.

ΘΕΜΙΣΤΟΚΛΗΣ ΜΟΥΜΟΥΛΙΔΗΣ: Εγώ, κυρία Πρόεδρε, ζήτησα καθ' υπέρβαση, επειδή θεωρώ ότι είναι σημαντικό για τη διαδικασία, σημαντικό για την τρίτη συνεδρίαση και σημαντικότερο για την Ολομέλεια.

Είναι πολύ σημαντικό να γνωρίζει η Ολομέλεια εναλλακτικές προτάσεις, τις οποίες δεν μπορούν οι εκπρόσωποι φορέων να μεταφέρουν στην Ολομέλεια. Δεν ακούστηκαν και παρακαλώ, αν θέλετε να γίνει αυτό.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Συμφωνώ, κύριε Μουμουλίδη.

Το λόγο έχει ο κ. Καρυπίδης.

ΘΕΟΔΩΡΟΣ ΚΑΡΥΠΙΔΗΣ (Περιφερειάρχης Δυτικής Μακεδονίας): Κυρία Πρόεδρε, θα πάω αμέσως τις απαντήσεις από τα ερωτήματα που τέθηκαν από τους Βουλευτές. Το πρώτο ερώτημα αφορά τον τοπικό πόρο.

Υπάρχει ένας πίνακας, ο οποίος θα σας κατατεθεί και είναι στη διάθεση όλων των Βουλευτών, όπου κάνουμε την αντιστοιχία με βάση τον κύκλο εργασιών της Δ.Ε.Η., που μέχρι σήμερα ισχύει και είναι 0,5%, τι ποσά κατανέμονται στην Περιφέρειά μας και με τον υπολογισμό του νέου σχεδίου νόμου 1,2 ευρώ ανά Mwh, τι ποσά θα κατατεθούν. Έχουμε κάνει μια αναδρομή με τα στοιχεία που υπάρχουν και είναι επικαιροποιημένα.

Ενημερώνω ότι από το 2013-2017 επί του κύκλου εργασιών της Δ.Ε.Η. τα ποσά είναι 119,09 εκατομμύρια ευρώ, ενώ εάν ίσχυε από το 2013-2017 το 1,2 ευρώ ανά Mwh, το ποσό που θα παίρναμε ως Δυτική Μακεδονία θα ήταν 99.60 εκατομμύρια. Άρα, λοιπόν, αντιλαμβάνεστε ποια είναι η αντιστοιχία και κάνουμε αναλύσεις κατ’ έτος και κατά περιφερειακή ενότητα και της Κοζάνης και της Φλώρινας.

Γι' αυτό και στις νομοτεχνικές βελτιώσεις που καταθέσαμε στο κείμενο που σας δώσαμε θεωρούμε ότι ο υπολογισμός ανά Mwh πρέπει να είναι κατ' ελάχιστον 1,8 ευρώ.

Αυτό, όμως, έχει μια αξία για να εμβαθύνω τα στοιχεία. Διότι, όταν μειώνεται ο κύκλος εργασιών της Δ.Ε.Η. είναι λογικό και ότι θα μειώνεται ο τοπικός πόρος, όπως φαίνεται από το 2013 μέχρι το 2017, όπου ξεκίνησε από 25 εκατ. το 2013 που παίρναμε στις δύο ενότητες και το 2017 έχει μειωθεί στα 21 εκατ.. Το ίδιο, λοιπόν, θα συνέβαινε, αν είχαμε και τον υπολογισμό 1,2 ευρώ ανά Mwh.

Επομένως, εδώ φαίνεται περίτρανα ότι πρέπει να στηριχθεί η Δ.Ε.Η., αλλά πρέπει και με το νέο μοντέλο που πάει να δημιουργηθεί να στηριχθεί ο λιγνίτης. Όσο θα βαίνει μειούμενος ο λιγνίτης ό,τι ποσό και να βάλουμε θα μειώνεται και η ανταπόδοση στις τοπικές κοινωνίες.

Όπως αντιλαμβάνεστε, με αυτά τα ποσά που σας περιγράφω, όταν κατ' έτος θα είμαστε περίπου στα 20 εκατ. €, δεν μπορεί κανείς να ανταπεξέλθει στις υποχρεώσεις που υπάρχουν, διότι με αυτά τα χρήματα εμείς απαντάμε στην μεταλιγνιτική περίοδο, ωριμάζουμε μελέτες, «τρέχουμε» έργα και πολλές φορές, πιστέψτε με και σε αυτό συνέβαλε η σημερινή Κυβέρνηση, αλλά έχουμε αναλάβει και πρωτοβουλίες του κεντρικού κράτους και υποχρεώσεις, όπως είναι ακόμη και να χρηματοδοτούμε, με επιπρόσθετους πόρους, επικουρικούς γιατρούς, για να στελεχώσουμε και όπως κάναμε, τα νοσοκομεία μας.

Αλλά, όταν ρωτάμε για τον τοπικό πόρο, θα έπρεπε νωρίτερα, τα προηγούμενα χρόνια, να είχαν φροντίσει, όσοι κυβέρνησαν αυτόν τον τόπο, να υπήρχε εκείνος ο ενεργειακός σχεδιασμός που θα μπορούσαμε να μιλάμε με σαφήνεια, το πώς εξελίσσονται τα πράγματα στην Ευρώπη και στη χώρα, να ξέρουμε ποιο είναι το μίγμα καυσίμου, να ξέρουμε και εμείς πώς προετοιμάζουμε τις ζωές των ανθρώπων μας.

Τέθηκε ένα δεύτερο ερώτημα για την επιλογή των μονάδων, από τον Βουλευτή της Δημοκρατικής Συμπαράταξης, αν δεν κάνω λάθος. Επειδή έγινε πάρα πολύ παραφιλολογία και εγώ έχω μάθει τα πράγματα να τα λέω με το όνομά τους, ότι μπορεί η κυβέρνηση να έκανε «δωράκι» τη δυτική Μακεδονία βάζοντας το χειρότερο, τη Μελίτη και όχι να αγγίξει την Κοζάνη, αφού εκεί μπορεί να έχει τέσσερις βουλευτές. Ελέχθησαν αυτά και τα ακούγαμε και εμείς.

Νομίζω, ότι η τοποθέτησή μου στην Μεγαλόπολη, αλλά και στη δυτική Μακεδονία, ακόμη και μία μονάδα να πωληθεί στη Μεγαλόπολη ισχύει η παραίτησή μου, νομίζω, ότι απαντά στο ερώτημα που θέτετε. Άρα, κανένα «δωράκι» δεν υπήρξε προς τη δυτική Μακεδονία ή στην ενότητα της Κοζάνης. Διότι, εμείς δεν έχουμε μάθει να διχάζουμε τις κοινωνίες, τις Περιφέρειες και απαιτούμε ενότητα από όλα τα κόμματα και απαιτούμε και την ενότητα από τη Βουλή, σε αυτές τις δύσκολες συγκυρίες, όταν μιλάμε για την ενέργεια και τον ενεργειακό σχεδιασμό.

Τέθηκε και ένα άλλο ερώτημα. Πόσος χρόνος υπήρξε διαβούλευση για το συγκεκριμένο σχέδιο νόμου. Από τη στιγμή που κινήθηκαν οι διαδικασίες, θυμίζω, ότι ο Υπουργός Περιβάλλοντος και Ενέργειας ήρθε στη δυτική Μακεδονία, συμμετείχε σε μια έκτακτη συνεδρίαση του Περιφερειακού Συμβουλίου με μοναδικό θέμα τα νέα δεδομένα που προκύπτουν και από την απόφαση του Ευρωπαϊκού Δικαστηρίου, αλλά και της υποχρέωσης έναντι της απελευθέρωσης της αγοράς ενέργειας, άρα υπήρξε μια συνεχή ενημέρωση και διαβούλευση, αλλά επί του συγκεκριμένου σχεδίου νόμου, στη διάθεσή μας και υπ' όψιν τέθηκε πριν από μία εβδομάδα και έτσι είχαμε την ευκαιρία να καθίσουμε να εργαστούμε για να καταθέσουμε σήμερα στην αρμόδια Επιτροπή της νομοτεχνικές βελτιώσεις.

Εάν υπήρξαν προτάσεις προς τον Υπουργό; Για το συγκεκριμένο θέμα, σας απάντησα ήδη, αλλά σε γενικότερα επίπεδα, έχουμε μια πάρα πολύ καλή συνεργασία με τον αρμόδιο Υπουργό, σε ό,τι μας αφορά, είμαστε σε μια συνεχή συνεννόηση και σας θυμίζω, ότι αυτό που φανταζόταν ως άπιαστο όνειρο και ήταν μια προεκλογική εξαγγελία μας, με απόλυτη τεκμηρίωση για ειδικό τιμολόγιο ρεύματος στη δυτική Μακεδονία και όπως είπαμε εμείς δεν ξεχωρίζουμε και στη Μεγαλόπολη, έγινε πράξη.

Επίσης, αναπτύχθηκε ένας προβληματισμός και μου δώσατε το λόγο. Είναι μια ευκαιρία. Η προηγούμενη κυβέρνηση, με τη μικρή Δ.Ε.Η., έφερνε ένα νόμο, ο οποίος έγινε νόμος του κράτους και εμείς λειτουργήσαμε, υπάρχοντας αυτός ο νόμος επί οκταμήνου και τον ανατρέψαμε. Επειδή τέθηκαν ερωτήματα για το τι θα γίνει με αυτό το σχέδιο νόμου, εάν θα γίνει νόμος του κράτους και τι μέλλει γενέσθαι. Εμείς πιστεύουμε, ότι ούτε αυτός ο νόμος θα τύχει εφαρμογής, έτσι όπως ακούστηκαν, από όλες τις πλευρές και για τον λιγνίτη που δεν είναι προκαθορισμένος στο μίγμα καυσίμου. Άρα, όταν ένας επενδυτής δεν γνωρίζει πόσο θα είναι η συμμετοχή του λιγνίτη στο μίγμα, πώς θα τολμήσει να επενδύσει;

Όταν ακόμα συνεχίζονται να υπάρχουν οι στρεβλώσεις της αγοράς, με ευθύνες και υπαιτιότητα των προηγούμενων κυβερνήσεων, οπότε αποδείχθηκε βόλεμα για συγκεκριμένες καταστάσεις, νομίζω, ότι σε αυτό το θολό τοπίο, εκτίμηση κάνω, δεν θα υπάρξουν επενδυτές. Το ζητούμενο όμως είναι να διαφυλάξουμε το δημόσιο χαρακτήρα της επιχείρησης, τα δύο συγκεκριμένα εργοστάσια του βορρά και του νότου να είναι στη Δ.Ε.Η. και μέσα από εκεί να αναζητήσουμε τρόπους, πώς μπορεί να υπάρξει διόρθωση της αγοράς, να μην έχουμε στρεβλώσεις και απελευθέρωση της αγοράς ηλεκτρικής ενέργειας.

Κλείνοντας, θέλω να πω κάτι ακόμη. Εμείς τις καταστάσεις του αιφνιδιασμού ποτέ δεν τις αποδεχτήκαμε και δεν θα τις αποδεχτούμε, από καμία κυβέρνηση. Και για να φρεσκάρω τη μνήμη κάποιων, για να αποδείξουμε και τις μάχες που δώσαμε και τις κερδίσαμε, θυμάμαι, ήταν παραμονή Χριστουγέννων του 2014, όταν με μια απόφαση του προηγούμενου Υπουργού Ενέργειας μας φέρνατε όλα τα το τοξικά απόβλητα στη δυτική Μακεδονία.

Προσφύγαμε στο Σ.τ.Ε. και δικαιωθήκαμε, γιατί πιστεύουμε το δίκαιο επικρατεί, αρκεί να έχεις στρατηγική και τεκμηρίωση και εδώ είμαστε και θα κριθούμε όλοι. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ και εγώ τον κ. Καρυπίδη. Ο Δήμαρχος Μεγαλόπολης κ. Παπαδόπουλος έχει αποχωρήσει. Το λόγο έχει ο κ. Ιωαννίδης.

ΕΛΕΥΘΕΡΙΟΣ ΙΩΑΝΝΙΔΗΣ (Δήμαρχος Κοζάνης): Κυρία Πρόεδρε, απαντώντας στις ερωτήσεις και ένα σχόλιο. Το πώς θα είναι το λεγόμενο νέο «λιγνιτόσημο» ή το ειδικό τέλος, το απάντησε ο Περιφερειάρχης μερικώς. Θα έλεγα, όμως, ότι ακόμα και σήμερα αν υπάρξει μια πρόβλεψη, ώστε με σημερινά ποσά να αποκατασταθεί η διαφορά, αυτό δεν λύνει το πρόβλημα. Το πρόβλημα έχει να κάνει με το γεγονός ότι η ταύτιση του λιγνιτόσημου με τη λιγνιτική δραστηριότητα είναι μια αρνητική εξέλιξη, δεδομένου ότι με μαθηματική ακρίβεια οδηγούμαστε στη μειωμένη λιγνιτική παραγωγή την επόμενη δεκαετία.

Εγώ, κύριε Υπουργέ, ακόμη και θετικός να ήμουν στην πώληση των μονάδων, για οποιοδήποτε λόγο, για ιδεολογικό, για θεωρητικό, για οικονομικό, αυτό το νομοσχέδιο με αυτή την πρόβλεψη, ιδιαίτερα του άρθρου 7, δεν μπορεί σε καμία περίπτωση να το αποδεχτούμε, ακόμη και αν αποδεχόμασταν όλο το υπόλοιπο, που δεν το αποδεχόμαστε, θεωρούμε ότι είναι από κακό έως και ιδιαιτέρως βλαπτικό και επιζήμιο για τα τοπικά μας συμφέροντα και επ’ ουδενί δεν θα θέλαμε η Κυβέρνηση, η κυβέρνησή σας, εσείς, να ταυτιστείτε με μια τέτοια ρύθμιση, η οποία πραγματικά δημιουργεί μια αίσθηση ανασφάλειας, φόβου, απογοήτευσης και αρνητικών εξελίξεων για την περιοχή την επόμενη δεκαπενταετία.

Εγώ περιμένω από την Κυβέρνηση να αναγνωρίσει ότι η περιοχή βρίσκεται σε φάση μετάβασης, ότι βρίσκεται σε μια ιστορική καμπή. Η χθεσινή μέρα, κατά την άποψή μου, μαζί με τους εργαζόμενους, μέσα στο εργοστάσιο, στις πύλες και στις μονάδες, κρίθηκε και φαινόταν στα μάτια των ανθρώπων, ιστορική. Είναι η αλλαγή μιας εποχής, αλλά η αλλαγή μιας εποχής πρέπει να αντιμετωπίζει τις προκλήσεις, αλλά και να αξιοποιεί τις ευκαιρίες. Και επειδή η Δυτική Μακεδονία βρίσκεται σε αυτή τη φάση και επειδή υπάρχει ο σοβαρός κίνδυνος η χώρα να βγαίνει από την κρίση, αλλά η Δυτική Μακεδονία να βυθίζεται στη κρίση, οφείλει η Κυβέρνηση, η οποιαδήποτε κυβέρνηση, -η παρούσα μου κριτική ισχύει διαχρονικά για τις ελληνικές κυβερνήσεις τα τελευταία πολλά χρόνια- σοβαρές πρωτοβουλίες για να δει την εικόνα της μετάβασης με πολύ σοβαρό τρόπο. Δεν έχει γίνει ως τώρα και το λέω, αν θέλετε και με παράπονο. Και δεν θέλουμε να γίνει στη λογική της μιας διορθωτικής παρέμβασης. Πρέπει να γίνει μια βαθιά, ριζική και ριζοσπαστική συζήτηση και ανάληψη πρωτοβουλίας, η οποία πρέπει να απολαμβάνει ευρύτατη συναίνεση και αποδοχή και το έχουμε πετύχει σε ένα πρώτο βαθμό στη Δυτική Μακεδονία οι τοπικοί φορείς, οι εργαζόμενοι, οι φορείς της τοπικής αυτοδιοίκησης και να προχωρήσουμε στην επόμενη δεκαπενταετία τουλάχιστον. Έχουμε μπροστά μας δύο κρίσιμα ορόσημα: Το 2020 με το κλείσιμο δύο σταθμών και το χάσιμο αρκετών θέσεων απασχόλησης και το 2030, που θα έλεγα ότι κλείνει ο κύκλος της μετάβασης. Ή θα κάτσουμε να το αξιολογήσουμε με σχέδιο και προγραμματισμό, όπως έχει γίνει σε πολλές περιπτώσεις ή πολύ φοβάμαι θα ανακυκλωνόμαστε. Νομίζω ότι αυτό είναι το κρίσιμο ζήτημα.

Εγώ θα καταθέσω στα πρακτικά το τελευταίο κείμενό μας που αφορά την πρόταση μας, τον προβληματισμό μας, έτσι όπως τον περιγράψαμε για το κομμάτι κυρίως του άρθρου 7.

ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ: Συγγνώμη. Μπορείτε να μας πείτε πόσο περίπου θα είναι η μείωση; Ποια είναι η εκτίμησή σας; Διότι, φαίνεται ότι δεν συμφωνείτε με τον κ. Καρυπίδη.

ΕΛΕΥΘΕΡΙΟΣ ΙΩΑΝΝΙΔΗΣ (Δήμαρχος Κοζάνης): Όχι, δεν είπα ότι δεν συμφωνώ με τον κ. Καρυπίδη. Μη μου βάζετε λόγια που δεν έχω πει. Νομίζω ότι τα ανέφερε ο Περιφερειάρχης. Είπα ότι επιπρόσθετο στοιχείο είναι ότι θα βαίνει το ποσοστό αυτό μειούμενο, γιατί θα μειώνεται η λιγνιτική δραστηριότητα σχεδόν με μαθηματική ακρίβεια και το ξέρουμε λίγο ως πολύ όλοι. Αυτό είναι μια πολύ αρνητική εξέλιξη και δεν μπορεί να σχεδιαστεί καμία φάση μετάβασης για μια περιοχή, στην οποία πάνω της «ακούμπησε» η ανάπτυξη όλης της χώρας τα 60 προηγούμενα χρόνια και σήμερα ζει σε μια βαθιά οικολογική κρίση, δομική οικολογική κρίση, η οποία έχει τρεις διαστάσεις και οικονομική και κοινωνική και περιβαλλοντική, δεν μπορεί να στηρίζεται σε ένα τέλος, χωρίς να έχουμε μια βάση ασφαλείας για το τι θα είναι.

Ολοκληρώνω στις ερωτήσεις. Αναφέρθηκε νομίζω μια παρατήρηση για τις τηλεθερμάνσεις, αν την κατάλαβα καλά την ερώτηση, για το αν μπορούν οι τηλεθερμάνσεις να παίξουν ρόλο στην αποεπένδυση.

Μπορούν να παίξουν ρόλο στα ενεργειακά, αλλά όχι στον λιγνίτη. Ως δήμαρχος, που έχω την ευθύνη της βιωσιμότητας μιας αντίστοιχης εταιρίας, θα έλεγα ότι προασπιζόμενος το δημόσιο συμφέρον θα ήθελα να επενδύσουμε σε ανανεώσιμες πηγές ενέργειας, μέσα από ενεργειακούς συνεταιρισμούς και στην αξιοποίηση των νέων τεχνολογιών. Νομίζω ότι αυτό είναι το κρίσιμο κλειδί.

Υπάρχουν ανοιχτά μέτωπα στην περιοχή που δεν απαντώνται ούτε σήμερα και προφανώς, τίθενται υπό μεγάλη αμφισβήτηση, όπως είναι οι μετεγκαταστάσεις. Έχουμε μπροστά μας την Ακρινή, όπως είναι οι αποκαταστάσεις των εδαφών των ορυχείων, του περιβάλλοντος, όπως είναι η περιβαλλοντική αποκατάσταση και η ανάταξη της περιοχής. Όλα αυτά, δεν μπορώ να σας κρύψω ότι μας τρομάζουν για το πώς θα τα αντιμετωπίσουμε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Σιάκος.

ΚΩΝΣΤΑΝΤΙΝΟΣ ΣΙΑΚΟΣ (Πρόεδρος Εργατικού Κέντρου Φλώρινας): Σχετικά με μια ερώτηση που έγινε από τον κ. Κωνσταντινόπουλο, σε τι αναφερόμουν όταν έλεγα νωρίτερα για δύο μέτρα και δύο σταθμά, ανάμεσα σε γειτονικούς νομούς της ίδιας περιφέρειας. Η περιοχή της Φλώρινας έχει δει επενδύσεις να περνούν. Θυμόμαστε όλοι πάρα πολύ καλά ένα δελτίο τύπου της Δ.Ε.Η. στις 31/8/2016 που αφορούσε στο project του ΜΕΛΙΤΗ. Θεωρούμε ότι ήταν ένα αποφασιστικό βήμα για την κατασκευή της 2ης μονάδας στη ΜΕΛΙΤΗ. Επίσης, 1 δισ. ευρώ επένδυση όπου διασφαλιζόταν η επαναλειτουργία των κλειστών ορυχείων της περιοχής, το οποίο θεωρούσαμε και θεωρούμε ένα αναπτυξιακό μέτρο που είχε υποστηρίξει τότε και ο ίδιος ο Πρωθυπουργός. Θα θυμίσω τη δήλωσή του ότι η παρουσία της ΜΕΞ στην περιοχή αποτελεί ψήφο εμπιστοσύνης στη χώρα.

Θυμάμαι επίσης και τη δήλωση του Προέδρου και διευθύνοντος συμβούλου της Δ.Ε.Η. ότι είναι μια επένδυση, η οποία θα γίνει και θα γίνει μέσα στο μεσημέρι. Εμείς, λοιπόν, είχαμε υποστηρίξει από τότε αυτό το project, γιατί πραγματικά λειτουργούσε επενδυτικά στην περιοχή. Βέβαια, είχαμε εκδώσει και ένα δελτίο τύπου από τον Απρίλιο 2017, όπου βλέπαμε να τορπιλίζεται όλη αυτή η διαδικασία. Ήταν σε κάθε περίπτωση σαφές, ότι η Δ.Ε.Η. θα υποχρεωνόταν να πουλήσει κάποια από τα λιγοστά «φιλέτα», αφού η πλειονότητα των ενεργητικών λιγνιτικών μονάδων έβαινε προς απόσυρση και άρα, χρειαζόταν εκατοντάδων εκατομμυρίων ευρώ να τα αναβαθμίσει και το εμπορικό ενδιαφέρον. Στην κατηγορία των «φιλέτων», ήταν ο Άγιος Δημήτριος V, η υπό κατασκευή Πτολεμαΐδα V, η ΜΕΛΙΤΗ I, η Μεγαλόπολη IV. Όλες οι υπόλοιπες λιγνιτικές μονάδες είναι κοντά στη διαδικασία της απόσυρσης. Το ποσοστό του 40% θα μπορούσε να επιτευχθεί παραχωρώντας μόνο δυο λιγνιτικές μονάδες και από τότε βάζαμε το ερώτημα αν θα είναι οι μονάδες της Φλώρινας ή κάποιες άλλες. Γιατί αν προχωρούσε το project του ΜΕΛΙΤΗ, τότε η μονάδα της ΜΕΛΙΤΗ της Φλώρινας δεν θα ήταν στο σημερινό νομοσχέδιο. Αυτό συνέβη γιατί προφανώς υπάρχουν μεγαλύτερες πολιτικές επιρροές μεταξύ των γειτονικών νομών. Δεν θα υπάρχουν διαφορές ανάμεσα στους εργαζόμενους δυο γειτονικών νομών; Προφανώς και θα υπάρχουν.

ΕΥΗ ΚΑΡΑΚΩΣΤΑ(Αντιπρόεδρος της Επιτροπής): Το λόγο έχει ο κ. Ζαμανίδης.

ΣΑΒΒΑΣ ΖΑΜΑΝΙΔΗΣ (Δήμαρχος Εορδαίας): Η πρώτη ερώτηση που απευθύνθηκε και σε εμάς είναι αν θα προτιμούσαμε, αφού κάτι πρέπει να δώσουμε, να δίναμε το φυσικό αέριο ή τα υδροηλεκτρικά. Εμείς έχουμε ξεκάθαρη θέση, δεν πρέπει να δώσουμε τίποτα, ούτε τις λιγνιτικές μονάδες, ούτε τις υδροηλεκτρικές, ούτε του φυσικού αερίου. Όπως όλα δείχνουν, εάν έπρεπε να συμφωνήσει η κυβέρνηση με τους δανειστές σε κάτι, θα έπρεπε να βρει άλλα ισοδύναμα και όχι την πώληση μονάδων που παράγουν ηλεκτρική ενέργεια. Η δεύτερη ερώτηση που ήδη απαντήθηκε, είναι πόσο θα μειωθεί ο τοπικός πόρος ανάπτυξης.

Η μείωσή του, με σημερινά δεδομένα, είναι γύρω στο 25%. Όμως, η μείωσή του δεν είναι, κατά την άποψή μου, στατική, αλλά δυναμική και στην εξέλιξη που έρχεται θα μειωθεί πάρα πολύ σε σχέση με τον σημερινό υπολογισμό γιατί δεν είναι στο κύκλο εργασιών της Δ.Ε.Η., αλλά έχει σταθερή τιμή ανά μεγαβατώρα. Επίσης, δε θα ακολουθεί τις πιθανότατες αυξήσεις της τιμής της κιλοβατώρας. Άρα, θα είναι και μειωμένος και σταθερός και δε θα αυξάνεται όσο αυξάνεται η τιμή της μεγαβατώρας. Η τρίτη ερώτηση είναι γιατί επελέγη η Μελίτη και η Μεγαλόπολη.

Είπα στην πρωτολογία μου ότι υπήρξε μια, σύμφωνα με τις πληροφορίες που είχαμε, πρόταση για πώληση άλλων μονάδων, αλλά δεν έγινε αποδεκτή από τους δανειστές και οδηγήθηκε η συμφωνία στις πιο εκσυγχρονισμένες λιγνιτικές μονάδες που υπάρχουν σήμερα.

Η πληροφορία είναι ανεπίσημη τελείως, μεταξύ των φορέων που γινόταν οι συζητήσεις, λίγο πριν την τρίτη αξιολόγηση. Σχετικά με το χρόνο που είχαμε για τη διαβούλευση.

Καταρχάς, είχαμε πληροφορίες ότι είναι πρόθεση της Κυβέρνησης να πουλήσει το 40% των λιγνιτικών μονάδων. Στη συνέχεια, τέθηκε και ποιες μονάδες συγκεκριμένα πωλούνται. Όμως, επί του νομοσχεδίου δεν έγινε καμία διαβούλευση. Στην ουσία, σήμερα, συζητάμε για πρώτη φορά. Πόσα χρήματα έχουμε πάρει από το λιγνίτη;

Εάν εξαιρέσουμε τον τοπικό πόρο ανάπτυξης που δεν θεωρούνται χρήματα από το λιγνίτη, δεν έχουμε πάρει μια δραχμή από το λιγνίτη. Δεν υπάρχει κάτι που να έχουμε πάρει ως χρηματοδότηση.

Τέλος, σχετικά με την ερώτηση για το αν έχουμε σκεφθεί να συμμετάσχουμε σε σχήματα που θα λειτουργήσουν, αν κατάλαβα καλά, τις καινούργιες ή τις υπάρχουσες λιγνιτικές μονάδες που θα πωληθούν, δεν υπάρχει κάποια σκέψη ή συζήτηση.

Προσωπική μου άποψη είναι ότι ο πρώτος βαθμός τοπικής αυτοδιοίκησης δεν μπορεί να συμμετέχει σε τέτοια σχήματα, επ’ ουδενί. Ήδη, είναι πάρα πολύ απαξιωμένος και χωρίς δυνατότητες σε σχέση με το δεύτερο βαθμό. Δεν πρέπει και δε μπορούμε να συμμετέχουμε σε τέτοια σχήματα.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κι εμείς ευχαριστούμε.

Ο κ. Αδαμίδης, έχει το λόγο.

ΓΕΩΡΓΙΟΣ ΑΔΑΜΙΔΗΣ (Πρόεδρος της Γενικής Ομοσπονδίας Προσωπικού Κλάδου Ηλεκτρικής Ενέργειας (ΓΕΝΟΠ – ΚΗΕ): Ευχαριστώ, κυρία Πρόεδρε.

Προφανώς και δεν προτιμούμε κανένα από τα δύο σενάρια. Το έχουμε απαντήσει και άλλη φορά αυτό, στην αντίστοιχη Επιτροπή που συζητούνται ζητήματα ενέργειας, με την κατάθεση νομοσχεδίων, όπως ήταν ο ν. 4389/2016, για το ζήτημα του ΑΔΜΗΕ και είχαν τεθεί αντίστοιχες ερωτήσεις.Τόσο η μικρή Δ.Ε.Η. όσο και το σημερινό σχέδιο νόμου, θεωρούμε ότι είναι καταστροφικά. Σε ό,τι έχει να κάνει με τις κινητοποιήσεις, τις απεργίες και τις διακοπές ρεύματος.

Σε μια χώρα, επαναλαμβάνω, όπου έχει εγκατεστημένη ισχύ περισσότερες από 17.500 MW και αν προσθέσει κανείς και περίπου 1.600 MW εισαγωγές, με ζήτηση τον καιρό των μνημονίων που δεν ξεπερνά στην αιχμή τα 6.000 MW μεσοσταθμικά, το να κάνει κανείς διακοπές ρεύματος, προφανώς, έχει και την έννοια της προβοκάτσιας.

Βεβαίως, εδώ, είμαι υποχρεωμένος, μέσα από το Ελληνικό Κοινοβούλιο, να καταγγείλω όλα τα παιχνίδια που στήνονται για την οριακή τιμή του συστήματος. Είναι μια χαρά τα πράγματα.

Από τη στιγμή που ξέρουμε ότι τα φυσικά αέρια είναι φθηνότερα, μένουν στην άκρη για να ανεβάσουν την συνοριακή τιμή του συστήματος, «εκμεταλλευόμενοι», προβοκάροντας τους εργαζόμενους της Δ.Ε.Η. για την απεργία που εξελίσσεται, που έτσι κι αλλιώς είναι συνταγματικά κατοχυρωμένη. Δεν θα τα καταφέρει η Δ.Ε.Η., κατά την ταπεινή μας άποψη, αν βγει αυτό το νομοσχέδιο και αρχίσει να υλοποιείται, για τους ακόλουθους λόγους.

Πρώτον, από την έναρξη, θεωρούμε ότι είναι πολύ περισσότερο από το 40%, όχι μόνο σε ποσότητα, αλλά και ποιοτικά, γιατί οι μονάδες αυτές θα εντάσσονταν στο σύστημα και πολύ φοβάμαι ότι όπως έχει αναλυθεί και από τον κ. Μαυροματίδη, οι μονάδες που θα μείνουν στη Δ.Ε.Η., Καρδιά Ι, ΙΙ, ΙΙΙ, IV και Αμύνταιο I, II, που φαίνεται ότι αποσύρονται γιατί τελειώνουν οι ώρες λειτουργίας.

Εδώ κατά την άποψή μου είναι και μια έμμεση απάντηση σε αυτούς που λένε ότι επιλέχθηκε η Μεγαλόπολη για λόγους τοπικιστικούς. Είναι λάθος αυτό να λέγεται. Είμαι βέβαιος ότι κανένας δεν θα είχε εντάξει στο «market test» μια μονάδα που η ελληνική δημοκρατία από το 2013 αποφάσισε να την αποσύρει και αυτήν, τελειώνοντας οι ώρες της, δηλαδή 17.500 ώρες λειτουργίας. Άρα, σε ποιο «market test» να πάει η Μονάδα Αμύνταιο Ι – ΙΙ, όταν η ίδια η ελληνική πολιτεία το 2013 που θα μπορούσε να κάνει άλλα πράγματα, συμφώνησε τότε με τη Δ.Ε.Η. να αποσύρει τις συγκεκριμένες Μονάδες.

Τι χάνει το ελληνικό δημόσιο από τη μη λειτουργία της Μονάδας «Μεγαλόπολη V» στην πλήρη της δυναμική; Αν κάνει κανείς ένα μικρό υπολογισμό, 420 Μεγαβάτ την ώρα επί το χρόνο λειτουργίας σε επίπεδο έτους με την οριακή τιμή του συστήματος, μπορεί πολύ εύκολα να δει ποια είναι τα χρήματα και μετά να δείτε τι ακριβώς γίνεται με το ποσοστό που πρέπει να πάρει το ελληνικό δημόσιο. Με έναν πρόχειρο υπολογισμό βλέπετε ότι περίπου 150 εκατομμύρια ετησίως θα μπορούσε, όχι να χάσει το ελληνικό δημόσιο, να είναι τα χρήματα που θα έπαιρνε από αυτή τη λειτουργία.

Κλείνω με το θέμα των εργασιακών. Προφανώς και έχουμε πει, ότι στο σύνολό του το νομοσχέδιο το απορρίπτουμε, αλλά, κύριε Υπουργέ, μιας και το έχει επισημάνει και ο Πρόεδρος της εταιρίας, ο κ. Παναγιωτάκης, νομίζω η υιοθέτηση του ν.4389/2016 στο άρθρο 149, που έγινε για τον ΑΔΜΗΕ, αυτόματα λύνει τα προβλήματα. Αντιλαμβάνομαι τη δυσκολία, ωστόσο, αν μιλάμε για διασφάλιση εργασιακών σχέσεων, αυτό διασφαλίζει απολύτως τις εργασιακές σχέσεις. Επαναλαμβάνω, αντιλαμβάνομαι, τα προβλήματα που έχει, γιατί το θεωρώ ανέφικτο, αλλά είναι δική σας η ευθύνη να το υλοποιήσετε. Γιατί στην ουσία, λέμε, να επιβάλουμε σε έναν «επενδυτή» να έχει τον ίδιο κανονισμό με την Δ.Ε.Η.. Δεν θα το κάνει ποτέ κανείς αυτό. Πάντως, θα είναι καλό αντικίνητρο να μην υλοποιηθεί το συγκεκριμένο σχέδιο νόμου στην εφαρμογή του, παρότι εγώ πιστεύω ότι τελικά δεν θα υλοποιηθεί.

Πόσες είναι οι θέσεις των εργολαβικών δραστηριοτήτων; Εξαρτάται τι θεωρούμε ως εργολάβους. Αν βάλουμε σε αυτά και τις χωματουργικές εργασίες αν θα έπρεπε να τις κάνει η Δ.Ε.Η., κατά την άποψή μας θα έπρεπε, μέσα από τον πάγιο εξοπλισμό και όχι τόσο οι μεγάλες εργολαβίες. Οι θέσεις το 1994 στη Δ.Ε.Η. ήταν 37.000, σήμερα είναι στον όμιλο, με την ευρεία του έννοια, μαζί με τον ΑΔΜΗΕ, κοντά στις 19.000. Αλλά υπάρχουν περίπου άλλες 20.000 θέσεις εργασίας με εργολαβικές σχέσεις εργασίας, έτσι, ακριβώς όπως τις είπε ο κ. Θεοφύλακτος. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Γκότσιας.

ΑΠΟΣΤΟΛΟΣ ΓΚΟΤΣΙΑΣ (Μέλος της Ολομέλειας της Ρυθμιστικής Αρχής Ενέργειας(ΡΑΕ)): Έγιναν δύο ερωτήσεις. Η μία αφορά τα ΝΟΜΕ και η άλλη αφορά τις ΑΠΕ.

Σε σχέση με τα ΝΟΜΕ, οι αρμοδιότητες της Ρυθμιστικής Αρχής Ενέργειας είναι να εξετάζει την αγορά και αν υπάρξει τυχόν διαχωρισμός μονάδων να εξετάσει τις επιπτώσεις, καθώς και το άνοιγμα της αγοράς για τη διερεύνηση των ζητημάτων και να εξεταστεί αν χρειάζονται νέα μέτρα. Σε σχέση με τα ΝΟΜΕ, η ΡΑΕ δεν διαπραγματεύεται, αλλά απλά συμμετέχει σε συζητήσεις για την τεχνική επεξεργασία και αποσαφήνιση ρυθμιστικών θεμάτων με τα τεχνικά κλιμάκια των θεσμών. Στις συζητήσεις με τα κλιμάκια, που συμμετείχα εγώ προσωπικά, τέτοιο θέμα, αναφορικά με τα υδροηλεκτρικά, δεν ετέθη προς τη συζήτηση.

Δεν γνωρίζουμε να υπάρχει ένα τέτοιο θέμα. Αντιλαμβάνομαι, όμως, ότι υπάρχει σε εξέλιξη μία συζήτηση που, όπως και εγώ πληροφορούμαι και όπως προείπα, η ΡΑΕ δεν διαπραγματεύεται με τους εκπροσώπους των θεσμών.

Σε εμάς δεν τέθηκε αυτό το ζήτημα από τους Θεσμούς, αλλά και εάν τέθηκε, εγώ δεν το γνωρίζω.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Μισό λεπτό, κύριε Γκότσια. Σας παρακαλώ, κύριε Σκρέκα. Πρώτον, μιλάτε εκτός μικροφώνου και δεύτερον, δεν θα επιβάλλετε εσείς το πώς θα απαντήσει ο κάθε εκπρόσωπος. Σας παρακαλώ. Ο καθένας θα πει αυτό που θέλει.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, ζητάμε να απαντήσει με ένα «ναι ή όχι». Να απαντήσει με ειλικρίνεια. Αυτό ζητάμε. Διαφωνείτε;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ναι, διαφωνώ, διότι το «ναι ή όχι» ανήκει σε άλλες εποχές, κύριε Σκρέκα.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Μα η ερώτησή μου είναι αν τέθηκε το ζήτημα ή όχι. Τι άλλο ζητάω;

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, θα απαντήσει όπως θέλει.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Κυρία Πρόεδρε, το επεξηγώ, διότι μπορεί να μην κατάλαβε ο κ. Γκότσιας.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Κύριε Σκρέκα, σας παρακαλώ.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Τότε, δεν καταλαβαίνετε εσείς, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Καταλαβαίνω πολύ καλά, κύριε Σκρέκα.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Εμείς καταλαβαίνουμε τι δεν θέλετε να καταλάβετε, κυρία Πρόεδρε.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστώ, κύριε Σκρέκα.

ΚΩΝΣΤΑΝΤΙΝΟΣ ΣΚΡΕΚΑΣ (Εισηγητής της Ν.Δ.): Εγώ σας ευχαριστώ πολύ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Παρακαλώ συνεχίστε, κύριε Γκότσια.

ΑΠΟΣΤΟΛΟΣ ΓΚΟΤΣΙΑΣ (Μέλος της Ολομέλειας της Ρυθμιστικής Αρχής Ενέργειας (ΡΑΕ)): Απ’ όσο γνωρίζω, εγώ τουλάχιστον, δεν έχει τεθεί τέτοιο θέμα, αλλά αυτό που έχει σημασία είναι ότι τα υδροηλεκτρικά δεν είναι μονάδες βάσης για να ταιριάζουν στα προϊόντα ΝΟΜΕ (Nouvelle Organisation du Marché de l’Electricité). Γι' αυτό το λόγο, το ποσοστό των υδροηλεκτρικών, ακόμα και αν συζητιέται, δεν επηρεάζει την τιμή της πωλούμενης ηλεκτρικής ενέργειας, που είναι προς δημοπράτηση. Επομένως, δεν θεωρούμε ότι είναι μια σημαντική παράμετρος.

Αναφορικά με το ερώτημα, που αφορά στο εάν οι αγοραστές θα συμμετέχουν στα ΝΟΜΕ, αυτά τα ζητήματα αφορούν στο Υπουργείο, για την εξέταση της αναδιαμόρφωσης των ΝΟΜΕ. Όσον αφορά στη ΡΑΕ, η πρόσβαση των ενδιαφερομένων στη διαδικασία δημοπράτησης είναι χωρίς εμπόδια.

Τέλος, για τις ΑΠΕ. Οι ΑΠΕ είναι εξαιρετικής σημασίας για την ανάπτυξη στην Ελλάδα και ο λογαριασμός των ΑΠΕ θεωρούμε ότι πρέπει να μην χαρακτηρίζεται από αβέβαιες μεταβολές. Η βιωσιμότητα του λογαριασμού είναι εξαιρετικής σημασίας και θεωρούμε ότι η λειτουργία του λογαριασμού πρέπει, πάντα, να διαφυλάσσεται και να είναι σε στέρεη βάση.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Ευχαριστούμε και εμείς, κύριε Γκότσια. Το λόγο έχει ο κ. Παναγιωτάκης, Πρόεδρος της Δ.Ε.Η.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. ΑΕ): Καταρχάς, τέθηκε ένα θέμα ότι εγώ έκοψα το δώρο των συμβασιούχων. Είναι γεγονός ότι εφαρμόσαμε το ν.3833 και ν.3845 του 2010. Δεν είναι δυνατόν, ούτε οι υπηρεσίες, ούτε η Διοίκηση της Δ.Ε.Η. να μην εφαρμόζουν τους νόμους. Όμως, προκειμένου να μη χάσουν αυτοί οι εργαζόμενοι, φροντίσαμε και τους δώσαμε αύξηση, η οποία αντισταθμίζει σε μεγαλύτερο ποσοστό το δώρο, το οποίο έχασαν. Άρα, το αποτέλεσμα είναι θετικό για εκείνους.

Τώρα, υπάρχουν πάρα πολλά ερωτήματα και θα αρχίσω απαντώντας τα πολύ συγκεκριμένα.

Όταν το προσωπικό, το οποίο θα μεταφερθεί, θα ανταποκρίνεται στους όρους με τους οποίους θα δουλεύουν οι εταιρείες αυτές. Καταλαβαίνετε ότι στη Μεγαλόπολη που μέχρι τώρα έχουμε τρεις διαφορετικούς κλάδους, θα γίνει ένας. Επομένως, θα υπάρξουν οικονομίες κλίμακος. Δεύτερον, εκείνο το οποίο έχουμε σκεφτεί, είναι ότι θα μεταφερθεί το νεότερο προσωπικό - κατά το δυνατόν πάντοτε - στον εισφερόμενο κλάδο, ώστε τελικά οι εργαζόμενοι, οι οποίοι δεν έχουν συνταξιοδοτικά δικαιώματα, να έχουν ευκαιρίες απασχόλησης. Το προσωπικό που θα μείνει, εάν απασχοληθεί σε άλλες μονάδες της Δ.Ε.Η. ή στις θυγατρικές της, π.χ. στον ΔΕΔΔΗΕ, θα απασχοληθεί καθαρά με όρους οικονομίας, δηλαδή να χρειάζονται. Δεν θα έχουμε υπεράριθμο προσωπικό.

Υπενθυμίζω ότι, επί των ημερών μας, ήταν η πρώτη φορά που έγιναν μεταθέσεις προσωπικού από Μονάδες, οι οποίες είχαν κλείσει για χρόνια και οι εργαζόμενοι το δέχτηκαν, διότι είδαν, καταρχάς, τη λογική του θέματος και, δεύτερον, διότι εφαρμόστηκαν αντικειμενικά κριτήρια με κοινωνικό πρόσημο.

Το θέμα του δανείου, θα το επαναλάβω. Εάν μαζί με την αποεπένδυση πήγαιναν και τα δάνεια, ένα μέρος των δανείων, αυτά που θα μπορούσαμε να πούμε ότι αντιστοιχούν στα πάγια που εισφέρονται, αυτό σημαίνει ότι, προφανώς, θα μειωνόταν αντίστοιχα το τίμημα. Δεν είναι κανείς διατεθειμένος να πάρει κάτι που του πουλάς και να μην αφαιρέσει τα βάρη, που του μεταφέρεις. Αυτό τι σημαίνει;

Σημαίνει ότι θα προεξοφλούσαμε τον δανεισμό, σε μια περίοδο που δεν θέλουμε να τον προεξοφλήσουμε. Ο δανεισμός που υπάρχει θα αποπληρωθεί σε συνάρτηση, πρώτον, της δανειακής σύμβασης, δηλαδή σταδιακά και δεύτερον σε συνάρτηση της εισπραξιμότητας της επιχείρησης. Εκείνο το οποίο προσδοκάμε, είναι να έχουμε όσο το δυνατόν μεγαλύτερο τίμημα.

Και απαντάω αμέσως και σε μια άλλη ερώτηση, που έγινε από άλλον βουλευτή. Η διαδικασία λέει το εξής. Υπάρχει μια αποτίμηση, η οποία γίνεται στην αρχή και η οποία είναι εμπιστευτική. Καταλαβαίνετε ότι εάν η αποτίμηση γινόταν μετά το διαγωνισμό, τότε θα ήταν διαβλητή. Δηλαδή, θα έλεγε κανείς ότι η αποτίμηση γίνεται για να επιβεβαιώσει το αποτέλεσμα του διαγωνισμού.

Γίνεται μια αποτίμηση, λοιπόν, στην αρχή, η οποία είναι εμπιστευτική. Όταν θα προκύψει το αποτέλεσμα, γίνεται σύγκριση αυτής της αποτίμησης με το αποτέλεσμα. Έτσι, λοιπόν, είναι αντιληπτό ότι η αποτίμηση έχει το εχέγγυο της αντικειμενικότητας.

Από κει και πέρα τώρα, εάν συμφωνήσει κανείς με τις παραδοχές της ή όχι είναι ένα άλλο θέμα. Αυτό θα εξεταστεί συγκεκριμένα.

Το κόστος της εποπτείας, ήδη είμαστε σε φάση προκήρυξης διαγωνισμού, το τίμημα που έχουμε βάλει είναι 25.000 € τον μήνα κατά ανώτατο και έχουμε απευθυνθεί σε 17 οίκους. Πιστεύουμε ότι κάποιος από αυτούς θα συμφωνήσει ή κάποιοι από αυτούς και θα έχουμε ίσως και καλύτερο αποτέλεσμα.

Το 2020, πράγματι, θα είναι ένα κρίσιμο έτος από πλευράς συστήματος. Η Πτολεμαΐδα V θα μπει το 2020, δεν θα μπει το 2022 και οι ρυθμοί κατασκευής της αυτή τη στιγμή είναι εξαιρετικά ικανοποιητικοί και βέβαια είναι συνάρτηση, τόσο των δεσμεύσεων των συμβατικών του εργολάβου, όσο και της ροής των χρημάτων που του δίνουμε. Προχωράει, λοιπόν, πάρα πολύ καλά και έτσι το 2020 θα έχουμε την Πτολεμαΐδα V.

Αυτό όμως δεν φτάνει. Θεωρητικά θα τελειώσουν οι 17.000 ώρες του Αμυνταίου και της Καρυδιάς, αλλά το θέμα αυτό δεν έχει λήξει. Η απόφαση της ελληνικής πολιτείας που ελήφθη το 2015, υπενθυμίζω, γιατί η προηγούμενη έλεγε 17.500 ώρες, ισχύει για 32.000 ώρες. Παρά την παρέμβαση της Επιτροπής Περιβάλλοντος, η οποία έγινε κατόπιν καταγγελιών, όπως ξέρουμε, όχι οικολογικών οργανώσεων, αλλά καταγγελιών από τους ανταγωνιστές της Δ.Ε.Η., που το μόνο τους πρόβλημα ήταν πώς θα δουλεύει λιγότερο ο λιγνίτης για να υποκαθίσταται από το αέριο το δικό τους και όχι το θέμα της ασφάλειας εφοδιασμού της χώρας.

Πράγματι, λέει ότι πρέπει να τελειώσουν στις 17.000 ώρες, όμως αυτό δεν είναι δεσμευτικό και πιστεύω ότι εξακολουθεί να είναι μαχητό.

Σε ό,τι αφορά τώρα στις αποθυρώσεις των 4 μονάδων του Αγίου Δημητρίου καταβάλλουμε προσπάθειες, ώστε τελικά να είναι και αυτές στην ώρα τους. Έτσι νομίζω ότι σε συνεργασία και με την πολιτεία, δεν πρόκειται να έχουμε ούτε πρόβλημα ασφάλειας εφοδιασμού, αλλά ούτε να απογυμνωθεί η Δ.Ε.Η. από την λιγνιτική της δραστηριότητα και ιδιαίτερα σε σχέση με τον ανάδοχο, με τον επενδυτή που έρθει να αγοράσει τις μονάδες.

Υπάρχει, πράγματι, ένα πρόβλημα με τις ΑΕΠΟ, με τις περιβαλλοντικές άδειες. Η Δ.Ε.Η. είχε υποβάλει έγκαιρα και της προηγούμενης, αλλά και τώρα σας ενημερώνω ότι εντός των προσεχών εβδομάδων θα έχουν ολοκληρωθεί και οι νέες περιβαλλοντικές μελέτες οπότε θα μπορούν να δοθούν νέες άδειες επί τη βάσει αυτών των περιβαλλοντικών μελετών, ώστε να μην υπάρχει κανένα πρόβλημα και στις μονάδες που πουλάμε αλλά και στις άλλες.

Οι αγοραστές, προφανώς, δεν θα μετέχουν στα ΝΟΜΕ, αλλά εμείς τι πιστεύουμε; Επαναλαμβάνω αυτό που είπα στην αρχή ότι εάν ολοκληρωθεί η αποεπένδυση τα ΝΟΜΕ δεν θα έχουν κανένα νόημα. Εν πάση περιπτώσει, θα είναι η αρχή του τέλους. Είναι ένα από αυτά που είπα ότι για αυτό πρέπει να πετύχει η αποεπένδυση για να σταματήσουν όλα τα μέτρα που λαμβάνονται στη ΔΕΗ. Πιστεύω ότι το χρονοδιάγραμμα θα τηρηθεί.

Έρχομαι τώρα στο ανταποδοτικό τέλος. Ισχύει, προφανώς, ο υπολογισμός που έκανε ο αγαπητός κ. Περιφερειάρχης, όμως δεν μπορούμε να μιλάμε για όρους του παρελθόντος, θα μιλήσουμε με όρους του μέλλοντος. Τι προβλέπουμε ότι θα εισπράξουν οι περιοχές της Αρκαδίας και Δυτικής Μακεδονίας από το τέλος λιγνίτη. Αν μέναμε μόνο στο ποσοστό του τζίρου της ΔΕΗ, μην ξεχνάτε ότι στο τζίρος της ΔΕΗ υπάρχει μνημονιακή υποχρέωση να μειωθεί περίπου στο μισό, άρα λοιπόν το τέλος του λιγνίτη τα επόμενα χρόνια θεωρητικά θα πέσει στο μισό, άσχετα αν εγώ πιστεύω προσωπικά ότι δεν θα προσεγγίσουμε το 50%, αυτό είναι μια εκτίμηση.

Όμως, με βάση τα ισχύοντα, με βάση το νόμο, η ΔΕΗ μέχρι το τέλος του 2019 πρέπει να είναι στο 50% το μερίδιό της στην κατανάλωση. Άρα, θα έπεφτε 50% και ο αντίστοιχος πόρος. Προφανώς, όμως δεν θα μπορούσε να μείνει και για έναν άλλο λόγο. Αυτοί που θα έχουν τις λιγνιτικές μονάδες, δεν έχουν υποχρέωση να δίνουν πάγιο πόρο στις περιοχές; Πώς θα το υπολόγιζαν αυτό, με το τζίρο τους; Μα ο τζίρος τους είναι ακριβώς οι πωλήσεις του λιγνίτη, η παραγωγή του λιγνίτη. Άρα, η μοναδική βάση για να υπολογίσουμε τον τοπικό πόρο είναι η λιγντική παραγωγή.

Μάλιστα, θα έλεγα αν φτάσουμε και έχουμε μια παραγωγή της τάξης των 16 τεραβατωρών, ο τοπικός πόρος θα είναι γύρω στα 20 εκατομμύρια. Αν έμενε στα αρχικά που σήμερα στο μάξιμουμ είναι στα 27,5 εκατομμύρια, θα πέφταμε κάτω από τα 15 εκατομμύρια. Αυτά όσον αφορά τον πάγιο πόρο.

Το ποσό της εθελούσιας εξόδου δεν το ξέρουμε ακόμα, γιατί δεν έχουμε προσδιορίσει ακόμα το προσωπικό. Όμως, θα είναι ένα ποσό που φυσικά θα επιβαρυνθεί η επιχείρηση. Πάντοτε πρέπει να ξέρουμε ότι οι εθελούσιες έξοδοι βοηθούν και τις επιχειρήσεις και τους εργαζομένους. Είναι ένα έξοδο, το οποίο όταν θα γίνει θα αποσβεστεί και βέβαια, θα γίνει με τέτοιο τρόπο, ώστε οι εργαζόμενοι να ικανοποιηθούν όπως πρέπει.

Οι προτάσεις που είχαμε κάνει και είμαστε σε πλήρη συνεργασία με το Υπουργείο, όπως και οι μελέτες που είχαμε κάνει ήταν αρχικά ότι έπρεπε να αποεπενδυθεί η Μελίτη και το Αμύνταιο. Δεν το δέχτηκαν οι θεσμοί αυτό και αντιπρότειναν τη Μεγαλόπολη. Μετά από όλη αυτή τη συζήτηση φτάσαμε στο να γίνει η Μεγαλόπολη. Τόνισα ότι θα πρέπει να μην διαφεύγει από την προσοχή μας ότι το λιγνιτικό κοίτασμα της Μεγαλόπολης μετά από 15 το πολύ χρόνια θα εξαντληθεί. Άρα λοιπόν, είμαστε αδικαιολόγητοι εμείς αν νομίζουμε ότι μπορούμε να τους ξεγελάσουμε και αν νομίζουμε ότι όλα αυτά που γίνονται στην Ε.Ε. δεν μας αφορούν ή μπορούμε να κρυφτούμε και να εφαρμόζουμε αντίθετα πράγματα.

Κύριοι, εσείς κυβερνούσατε και εσείς οδηγήσατε τις καταστάσεις που βιώνουμε σήμερα και αναγκαζόμαστε μέσα σε ελάχιστο χρονικό διάστημα να εφαρμόζουμε πράγματα που άλλες εταιρείες στο εξωτερικό κάνουν δεκαετίες να τα εφαρμόσουν. Επιτέλους, δεν έχει αναλάβει κανείς την ευθύνη γιατί το 2014 από τη μια πλευρά αποφασίζατε την Πτολεμαΐδα V και από την άλλη συμφωνήσατε να μην πάρει η χώρα μας δωρεάν πιστοποιητικά διοξειδίου του άνθρακα.

Δεν σας έχω ακούσει ποτέ να το εξηγήτε αυτό, γιατί όταν πήγα για πρώτη φορά στη μόνιμη αντιπροσωπεία μας στις Βρυξέλλες, η τότε προϊσταμένη και η Πρέσβης, η κυρία Παπαδοπούλου, μου είπε «τι μου λέτε τώρα για δωρεάν πιστοποιητικά; Οκτώ μήνες δουλεύαμε να μην πάρει η Ελλάδα δωρεάν πιστοποιητικά».

Τι σημαίνει εύλογο τίμημα και πώς θα το προσδιορίσει, το είπαμε. Υπάρχουν διάφορα κριτήρια και είπα ότι αν στηριχθεί ο λιγνίτης και αν γίνει ενεργειακός σχεδιασμός, μπορούμε να αποκομίσουμε εύλογο τίμημα. Εδώ, απαντώ και σε κάτι άλλο, γιατί τίθεται πολλές φορές. Γιατί θα κάνει ο ιδιώτης επένδυση στη Μελίτη και δεν θα κάνει η Δ.Ε.Η.; Διότι, η λιγνιτική δραστηριότητα δεν είναι ότι δεν είναι κερδοφόρα με ορισμένες προϋποθέσεις, αλλά απαιτεί πολύ μεγάλα κεφάλαια, τα οποία, τα αποσβένεις σε πολύ μεγάλο χρονικό διάστημα. Η Δ.Ε.Η. δεν είναι αυτή τη στιγμή σε θέση, όπως ήταν παλαιότερα, όταν ήταν μονοπώλιο, να επενδύσει τόσο μεγάλα κεφάλαια, προσδοκώντας ότι θα αρχίσει να τα αποσβένει μετά από πολλά χρόνια.

Δίνω το παράδειγμα της Ποντοκώμης που μετεγκαθίσταται αυτό το διάστημα. Το 2016 καταβάλαμε 145 εκατομμύρια και μαζί με τα υπόλοιπα που υποχρεούμαστε να καταβάλουμε θα ξεπεράσει τα 170 - 180 εκατομμύρια. Ξέρετε πότε θα αρχίσει η Δ.Ε.Η. να αποσβένει αυτό το ποσό; Μετά το 2020 - 2022. Για σκεφτείτε να έκανε το ίδιο και για τη Μελίτη. Αυτή είναι η απάντηση και γι' αυτό είπα ότι αν δεν γινόταν αυτό, δεν υπήρχε καμία προοπτική η Δ.Ε.Η. να κάνει τη δεύτερη μονάδα σήμερα, της Μελίτης και να ανοίξει και τα ορυχεία.

Δεν φοβάμαι ότι θα δημιουργηθεί καινούργιο μονοπώλιο, παρά το γεγονός ότι αυτοί που θα πάρουν τις μονάδες θα έχουν αυτές τις οικονομίες κλίμακος. Δεν θα επιβαρύνονται με τα γενικά έξοδα που επιβαρύνουμε εμείς, με τα διοικητικά μας έξοδα τη λιγνιτική μας παραγωγή και την παραγωγή μας. Πιστεύω ότι και η Δ.Ε.Η. έχει πολλά περιθώρια οικονομιών, έχουμε πολλά περιθώρια να γίνουμε πιο ανταγωνιστικοί και θα γίνουμε, αυτό είναι το μέλλον μας. Η προσπάθεια μας είναι να αυξάνουμε τη χρήση του ίδιου εξοπλισμού, αν και υπάρχουν ορισμένες περιπτώσεις, για παράδειγμα, στο ορυχείο Μαυροπηγής που είναι πολύ δύσκολο ή αδύνατον να χρησιμοποιηθεί ο ίδιος εξοπλισμός.

Η συλλογική σύμβαση, προφανώς και θα υπογραφεί πριν την αποεπένδυση και θα διέπει και τους εργαζόμενους που θα πάνε. Μπορώ να σας πω ότι είμαστε σχεδόν έτοιμοι. Όσον αφορά στις προτάσεις που έχω κάνει και τις συζητήσεις που κάνουμε με το Υπουργείο για να κατοχυρωθούν οι εργαζόμενοι, οι οποίοι, θα πάνε στις μονάδες προς πώληση, έχω καταθέσει τις προτάσεις, έχω πει τις γενικές αρχές και πιστεύω ότι θα γίνει το βέλτιστο δυνατό.

Θα ήθελα να τονίσω ότι ισχύει η ελληνική εργατική νομοθεσία περί απολύσεων. Δεύτερον, εφόσον θα πάνε νεότεροι εργαζόμενοι εκεί και εργαζόμενοι εξειδικευμένοι, δεν έχει κανένα λόγο κάποιος να τους απολύσει. Παρά ταύτα, αν για λόγους δικούς του, για λόγους που θα επιβάλλουν τη μείωση μισθών και αν δεν τους δέχονται, να τους διώχνει για να πάρει νεότερους και τα λοιπά, τα ξέρουμε αυτά και θα προσπαθήσουμε να υπάρχει η βέλτιστη κατοχύρωση τους, ώστε να διασφαλιστούν τα δικαιώματά τους. Ευχαριστώ.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο έχει ο κ. Μανιάτης.

ΚΩΝΣΤΑΝΤΙΝΟΣ ΜΑΝΙΑΤΗΣ (Πρόεδρος του Δ.Σ. της Ένωσης Τεχνικών Δ.Ε.Η.): Κυρία Πρόεδρε, δεν έχω πρόβλημα να απαντήσω στην ερώτηση, αλλά εν μέρει απάντησε ο Πρόεδρος της Ομοσπονδίας σε ένα μεγάλο κομμάτι.

Στην ερώτηση που μου τέθηκε, αλλά είναι γνωστός σε όλους, ότι εδώ που φτάσαμε είναι μια απόφαση της Ε.Ε. του 2008 και η οποία αφορά τα κοιτάσματα. Στην πορεία, όμως, προχώρησαν γιατί η λιγνιτική παραγωγή ήταν η πιο φθηνή. Τα τελευταία, όμως, χρόνια πιο φτηνή δεν είναι η λιγνιτική παραγωγή, αλλά είναι η παραγωγή από φυσικό αέριο.

Αυτή τη στιγμή, με τη μονάδα που είχε κατασκευαστεί στην Μεγαλόπολη, με χρήματα του ελληνικού λαού, τα 820 περίπου MW, είναι σαν να δίνουμε μια Μελίτη ακόμα από την επιχείρηση. Γιατί; Στο σχέδιο νόμου που έχει κατατεθεί είναι η μονάδα III της Μεγαλόπολης, που είναι 300 MW, η μονάδα IV είναι 300 MW και η μονάδα Μελίτη είναι 330 MW.

Άρα, καταλαβαίνετε ότι όταν υστερείται από το ενεργειακό της «πορτοφόλι» η επιχείρηση φυσικού αερίου 320 MW, καταλαβαίνετε ότι θα δυσκολεύσει ακόμα περισσότερο την επιχείρηση. Άρα, αυτά είναι τα χρήματα που χάνει η επιχείρηση από το μειωμένο MW που θα δίνει στο δίκτυο.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Το λόγο είχε ο κ. Παναγιωτάκης.

ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της Δ.Ε.Η. Α.Ε.): Πράγματι, αν παραμείνει το 550 MW, θα είναι ζημιά για την επιχείρηση. Βέβαια, η συμφόρηση οφείλεται στο γεγονός ότι εδώ και πάνω από 10 χρόνια εκκρεμεί η γραμμή των 400 kV.

Από κει και πέρα, το θέμα δεν έχει λήξει, όπως είναι και πάρα πολύ ωραία διατυπωμένο στο νόμο. Λέει ότι «αυτό θα ισχύσει εφόσον ο ΑΔΜΗΕ διαπιστώσει ότι θα υπάρχει συμφόρηση και δεν θα μπορεί να λειτουργεί και μια και η άλλη μονάδα».

Υπάρχουν πολύ συγκεκριμένες προτάσεις και από πλευράς Δ.Ε.Η. και πιστεύουμε ότι εξετάζεται πολύ σοβαρά από τον ΑΔΜΗΕ να αλλάξει ο τρόπος που θα γίνονται οι προσφορές, οπότε με αυτό τον τρόπο και η μονάδα θα καταγραφεί ως 820 MW και δεν θα υπάρχει πρόβλημα συμφόρησης.

ΕΥΗ ΚΑΡΑΚΩΣΤΑ (Αντιπρόεδρος της Επιτροπής): Θα ήθελα να σας σημειώσω ότι η επόμενη συνεδρίαση θα γίνει σε μια ώρα, δηλαδή, στις 15.30΄.

Λύεται η συνεδρίαση. Σας ευχαριστώ πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ. Δημητριάδης Δημήτριος, Θεοφύλακτος Ιωάννης, Καματερός Ηλίας, Καρακώστα Ευαγγελία (Εύη), Αντωνιάδης Ιωάννης, Σκρέκας Κωνσταντίνος, Αρβανιτίδης Γεώργιος, Καρράς Γεώργιος – Δημήτριος και Κωνσταντινόπουλος Οδυσσέας.

Τέλος και περί ώρα 14.30΄ λύθηκε η συνεδρίαση.

**Η ANTIΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**EΥΗ ΚΑΡΑΚΩΣΤΑ ΜΑΡΙΟΣ ΚΑΤΣΗΣ**